Interesting Facts About Christmas : ക്രിസ്മസ് നിരോധിച്ച ഇംഗ്ലണ്ട്, ജനുവരിയിലെ ക്രിസ്മസ്; ചരിത്രം രസകരം - Malayalam BoldSky\n1 hr ago പുഴുങ്ങിയ മുട്ടയുടെ ആയുസ്സ് എത്രയെന്ന് അറിയാമോ, ഇനി കഴിക്കുമ്പോള് സൂക്ഷിക്കണം\n8 hrs ago യൂറോപ്പിലും ഏഷ്യയിലും പുതിയ കോവിഡ് ഡെല്‍റ്റ വകഭേദം; ശ്രദ്ധിക്കേണ്ടത് ഇത്\nNews ആര്യന് കേസില് വീണ്ടും ട്വിസ്റ്റ്, സാക്ഷി ഗോസാവി ലഖ്‌നൗവില് കീഴടങ്ങും, പറ്റില്ലെന്ന് ലഖ്‌നൗ പോലീസ്\n| Updated: Thursday, December 24, 2020, 14:25 [IST]\nആഘോഷങ്ങളുടെ പുതുമയുമായി വീണ്ടുമൊരു ക്രിസമസ് ദിനം കൂടി വന്നെത്തി. എല്ലാ വര്‍ഷവും ദൈവപുത്രനായ യേശുക്രിസ്തുവിന്റെ ജനനത്തെ അടയാളപ്പെടുത്തി ലോകജനത ഡിസംബര് 25ന് ക്രിസ്മസ് ആഘോഷിക്കുന്നു. ബെത്‌ലഹേമില് മറിയമിനും ജോസഫിനും ജനിച്ച പുത്രനാണ് യേശു. യേശുവിന്റെ ജനനം സംബന്ധിച്ച് കൃത്യമായ മാസവും തീയതിയും അറിയില്ലെങ്കിലും എ.ഡി 336 ല് റോമില് ക്രിസ്മസ് ആഘോഷിച്ചുവെന്ന് ചരിത്രമുണ്ട്.\nMost read: ക്രിസ്മസ് ട്രീ എങ്ങനെ ക്രിസ്മസ് ആഘോഷത്തിന്റെ ഭാഗമായി ?\nകോണ്‍സ്റ്റന്റൈന് ചക്രവര്‍ത്തിയുടെ ഭരണകാലത്ത് 336 ഡിസംബര് 25 ന് റോമിലെ പള്ളിയില് ഔദ്യോഗികമായി ക്രിസ്മസ് ആഘോഷിക്കാന് തുടങ്ങിയെന്ന് പറയപ്പെടുന്നു. ക്രിസ്തുമത വിശ്വാസികളുടെ പ്രധാന ആഘോഷമാണ് ക്രിസ്മസ്. ക്രിസ്മസിനെക്കുറിച്ചുള്ള ചില രസകരമായ കാര്യങ്ങള് ഈ ലേഖനത്തില് വായിച്ചറിയാം.\nദൈവപുത്രന് ജനിച്ച ദിവസം\nദൈവപുത്രനായ യേശുക്രിസ്തുവിന്റെ ജനനം ആഘോഷിക്കുന്ന ഒരു ക്രിസ്ത്യന് ഉത്സവമാണ് ക്രിസ്മസ്. മിക്കയിടത്തും ഇത് എല്ലാ വര്‍ഷവും ഡിസംബര് 25 നാണ് ആഘോഷിക്കുന്നത്. യേശുവിന്റെ ജന്മദിനം ആഘോഷിക്കാന് റോമന് കത്തോലിക്കാ സഭ തിരഞ്ഞെടുത്ത ദിവസമാണിത്. എന്നാല് വാസ്തവത്തില്, യേശു ജനിച്ച കൃത്യമായി തീയതി ആര്‍ക്കും അറിയില്ല.\nഎല്ലാ ക്രിസ്ത്യാനികളും ഒരേ ദിവസമല്ല ക്രിസ്മസ് ആഘോഷിക്കുന്നത് എന്ന കാര്യം നിങ്ങള്‍ക്കറിയാമോ? ഓര്‍ത്തഡോക്‌സ് ക്രിസ്ത്യാനികള് അധികമുള്ള രാജ്യങ്ങളായ റഷ്യ, ഉക്രെയ്ന്, റൊമാനിയ തുടങ്ങിയ ഇടങ്ങളില് ക്രിസ്മസ് ദിനം ജനുവരി7നാണ്. ചില ഗ്രീക്ക് ഓര്‍ത്തഡോക്‌സ് ക്രിസ്ത്യാനികളും ജനുവരി7ന് ക്രിസ്മസ് ആഘോഷിക്കുന്നു.\n'ക്രിസ്മസ്' എന്ന വാക്ക്\n'ക്രിസ്മസ്' എന്ന വാക്ക് പഴയ ഇംഗ്ലീഷ് ശൈലിയായ 'ക്രിസ്റ്റെസ് മേസെയില്' (Cristes maesse) നിന്നാണ് വന്നത്. അതായത് ‘Christ's mass'. എന്നാല് ‘Xmas' എന്നത് എന്താണെന്നോ? മിക്കവരും ഇത് ക്രിസ്മസിന്റെ ആധുനിക ചുരുക്കെഴുത്ത് മാത്രമാണെന്ന് കരുതുന്നു. എന്നാല് ഇത് യഥാര്‍ത്ഥത്തില് പതിനാറാം നൂറ്റാണ്ടിലേക്ക് നമ്മെ എത്തിക്കുന്നു. 'X' എന്നത് ഗ്രീക്ക് അക്ഷരമായ 'Chi'യെ പ്രതിനിധീകരിക്കുന്നതായി പറയപ്പെടുന്നു. അതായത്, Christ എന്ന ഗ്രീക്ക് പദത്തിലെ ആദ്യത്തെ അക്ഷരം.\nക്രിസ്മസ് ബ്രിട്ടനിലെ ഒരു പ്രധാന ആഘോഷമാണ്. ബ്രിട്ടനില് ഇന്നുള്ള പല ആഘോഷങ്ങളും വന്നത് വിക്ടോറിയന് കാലഘട്ടത്തിലാണ്. ക്രിസ്മസ് കാര്‍ഡ്, സമ്മാനം കൈമാറല്, പടക്കം പൊട്ടിച്ചുള്ള ആഘോഷങ്ങള് തുടങ്ങിയവ. വിക്ടോറിയ രാജ്ഞിയും ആല്‍ബര്‍ട്ട് രാജകുമാരനും ക്രിസ്മസ് ആഘോഷത്തിന്റെ വലിയ ആരാധകരായിരുന്നു.\nMost read:പ്രിയപ്പെട്ടവര്‍ക്ക് കൈമാറാം ക്രിസ്തുമസ് ആശംസകള്\nക്രിസ്മസ് ട്രീയുടെ വരവ്\nവിക്ടോറിയന് കാലഘട്ടത്തില് തന്നെയാണ് ബ്രിട്ടനില് ക്രിസ്മസ് ട്രീകളും പ്രചാരത്തിലെത്തിയത്. എന്നാല്, പതിനാറാം നൂറ്റാണ്ടിലെ ജര്‍മ്മനിയിലാണ് ഇവ ആദ്യമായി ക്രിസ്മസിന്റെ ഭാഗമായത്. ക്രിസ്മസ് സമയത്ത് ആളുകള് പഴങ്ങളും അണ്ടിപ്പരിപ്പും ഉപയോഗിച്ച് ഫിര് വൃക്ഷങ്ങള് അലങ്കരിച്ചിരുന്നു. പിന്നീട് അലങ്കാര വസ്തുക്കള് മധുരപലഹാരങ്ങള്, കടലാസ് രൂപങ്ങള്, മെഴുകുതിരികള് എന്നിവയിലേക്ക് വഴിമാറി. എന്നാല്, ചരിത്രകാരന്മാര് കരുതുന്നത് ക്രിസ്മസ് ആഘോഷത്തിന്റെ ഉത്ഭവം റോമാക്കാരുടെയും പുരാതന ഈജിപ്തുകാരുടെയും കാലഘട്ടത്തിലാണെന്നാണ്.\nഎല്ലാ വര്‍ഷവും, നോര്‍വേ ജനത വീട്ടില് വളര്‍ത്തുന്ന മനോഹരമായ ഒരു ക്രിസ്മസ് ട്രീ ലണ്ടനിലേക്ക് അയയ്ക്കുന്നു. ലണ്ടനിലെ ട്രാഫല്‍ഗര് സ്‌ക്വയറില് ഇത് ലൈറ്റുകള് കൊണ്ട് അലങ്കരിച്ച് വയ്ക്കുന്നു. രണ്ടാം ലോകമഹായുദ്ധ കാലത്ത് ബ്രിട്ടന് നോര്‍വേയ്ക്ക് നല്‍കിയ സഹായത്തിനുള്ള നന്ദി സൂചകമായാണ് ഇത്.\nMost read:കരോള് വെറുമൊരു പാട്ടല്ല; ഒരു ചരിത്രം\nവലിയ താടിയുള്ള, തടിച്ച വയറുള്ള സാന്റാ ക്ലോസിനെപ്പറ്റി പറയാതെ എന്ത് ക്രിസ്മസ്. സാന്താക്ലോസ് എന്ന പേര് അദ്ദേഹത്തിന് എങ്ങനെ ലഭിച്ചുവെന്ന് നിങ്ങള് ചിന്തിച്ചിട്ടുണ്ടോ? 'Sinterklaas' എന്ന വാക്കാണിത്, അതായത് ഡച്ച് ഭാഷയില് 'സെന്റ് നിക്കോളാസ്' എന്നര്‍ത്ഥം. നാലാം നൂറ്റാണ്ടില് ജീവിച്ചിരുന്ന ഒരു ക്രിസ്ത്യന് ബിഷപ്പായിരുന്നു സെന്റ് നിക്കോളാസ്. ദയാവാനായിരുന്ന അദ്ദേഹം കുട്ടികളുടെ രക്ഷകനായാണ് അറിയപ്പെട്ടിരുന്നത്. എന്നാല് സാന്താക്ലോസ് മാത്രമല്ല ക്രിസ്മസ് കഥാപാത്രം. ഇറ്റലിയില്, ലാ ബെഫാന എന്ന ഒരു മന്ത്രവാദി കുട്ടികള്‍ക്ക് കളിപ്പാട്ടങ്ങളുമായി ഒരു ചൂലില് ചുറ്റിക്കറങ്ങുമെന്ന് പറയപ്പെടുന്നു.\nസമ്മാനങ്ങള് കൈമാറുന്ന സമയമാണ് ക്രിസ്മസ് എന്ന് എല്ലാവര്‍ക്കും അറിയാം. എന്നാല് ഇതുവരെ നല്‍കിയിട്ടുള്ളതില് വച്ച് ഏറ്റവും വലിയ ക്രിസ്മസ് സമ്മാനം എന്തെന്ന് നിങ്ങള്‍ക്കറിയാമോ? അത് സ്റ്റാച്യു ഓഫ് ലിബര്‍ട്ടിയാണ്. 1886 ല് ഫ്രാന്‍സ് ക്രിസ്മസ് സമ്മാനമായി അമേരിക്കയ്ക്ക് സമ്മാനിച്ചതാണ് സ്റ്റാച്യു ഓഫ് ലിബര്‍ട്ടി.\nMost read:പ്രിയപ്പെട്ടവര്‍ക്കായി ഈ ക്രിസ്മസ് സമ്മാനങ്ങള്\nജിംഗിള് ബെല് ജിംഗിള് ബെല്\nജിംഗിള് ബെല് ജിംഗിള് ബെല് എന്ന ക്രിസ്മസ് ഗാനം കേട്ടിട്ടില്ലേ? പക്ഷേ ഈ പാട്ടില് ക്രിസ്മസ് എന്ന വാക്ക് ഇല്ലെന്ന് നിങ്ങള് എപ്പോഴെങ്കിലും ശ്രദ്ധിച്ചിട്ടുണ്ടോ? യേശു എന്നോ സാന്താക്ലോസ് എന്നോ ഉളള വാക്കുകള് ഈ പാട്ടിലില്ല. കാരണം ഇത് യഥാര്‍ത്ഥത്തില് ഒരു ക്രിസ്മസ് ഗാനം അല്ലായിരുന്നു! വാസ്തവത്തില്, 1850ല് 'വണ് ഹോഴ്‌സ് ഓപ്പണ് സ്ലീ' എന്ന പേരില് അമേരിക്കന് താങ്ക്‌സ്ഗിവിംഗിനായി ഇറക്കിയ ഗാനത്തില് നിന്നുള്ളതാണിത്.\nക്രിസ്മസ് നിരോധിച്ച ബ്രിട്ടന്\nക്രിസ്മസ് ഇല്ലായിരുന്നുവെന്ന് സങ്കല്‍പ്പിച്ചു നോക്കൂ!! തികച്ചും വിചിത്രമായി തോന്നുന്നുണ്ടോ? ശരിയാണ്, വിശ്വസിച്ചാലും ഇല്ലെങ്കിലും, 1644 ല് ഇംഗ്ലണ്ടില് ക്രിസ്മസ് ആഘോഷങ്ങള് നിയമവിരുദ്ധമാക്കിയിരുന്നു. അമേരിക്കയിലെ ഇംഗ്ലീഷ് കോളനികളിലും ക്രിസ്മസ് ആഘോഷങ്ങള് വിലക്കിയിരുന്നു. അക്കാലത്ത്, ക്രിസ്മസ് എന്നതിന്റെ മതപരമായ അര്‍ത്ഥം മറന്ന് ആഘോഷങ്ങള് നീങ്ങിയെന്ന് ഭരണകൂടത്തിന് തോന്നിയിരുന്നു. അതിനാല് അവര് ഈ അവധിക്കാല ആഘോഷങ്ങള് നിരോധിച്ചു. എന്നാല് ഏകദേശം 20 വര്‍ഷത്തിനുശേഷം ആഘോഷങ്ങള് വീണ്ടും തിരിച്ചുവന്നു.\nMost read:ക്രിസ്മസിന് നല്ല പ്ലം കേക്ക് വീട്ടില് തയാറാക്കാം\nRead more about: christmas christmas 2020 festival ക്രിസ്തുമസ് ആഘോഷം\nInteresting Facts About Christmas in Malayalam\nDo you know there are lots of interesting and amazing facts about Christmas. Takealook.


ശുചിത്വ പദ്ധതിക്ക് മോഹന്‍ലാലിന്റെ പിന്തുണ തേടി പ്രധാനമന്ത്രിയുടെ കത്ത്\nരാജ്യത്ത് അടുത്ത മാസം രണ്ടിന് നടത്താന് തീരുമാനിച്ചിരിക്കുന്ന ശുചിത്വ പ്രചാരണ പരിപാടികളുടെ ഭാഗമാകാന് ആവശ്യപ്പെട്ട് നടന് മോഹന്‍ലാലിന് പ്രധാനമന്ത്രി നരേന്ദ്രമോദിയുടെ കത്ത്. സെപ്റ്റംബര് 15ന് ആരംഭിച്ച് രണ്ടാഴ്ച നീളുന്ന സ്വച്ഛ്ത ഹി സേവ (ശുചിത്വം സേവനമാണ്) പ്രചാരണ പരിപാടിക്ക് പിന്തുണ തേടിയാണ് മോദി ലാലിന് കത്തയച്ചത്.\nമഹാത്മാഗാന്ധിയുടെ ഹൃദയത്തോടു ചേര്‍ന്നു നിന്നിരുന്ന ‘സ്വച്ഛതാ’ പദ്ധതിയുമായി ബന്ധപ്പെട്ടാണ് താന് ഇതെഴുതുന്നതെന്ന വാക്കുകളോടെയാണ് കത്തിന്റെ തുടക്കം.രാജ്യത്ത് വൃത്തിയും വെടിപ്പും നിലനര്‍ത്തമമെങ്കില് വിവിധ വിഭാഗങ്ങളുടെ കൂട്ടായ്മ ആവശ്യമാണെന്ന് ഗാന്ധിജി വിശ്വസിച്ചിരുന്നു. അതിനാല് നാം ഓരോരുത്തരും രാജ്യം ശുചിയാക്കുന്ന പ്രക്രിയയില് പങ്കാളിയാകണമെന്നും മോദി കത്തില് പറയുന്നു.\nശുചിത്വം സേവനമാണ്’ എന്ന വാക്കുകള് മനസിലോര്‍ത്തു കൊണ്ടായിരിക്കണം വരുംനാളുകളിലെ നമ്മുടെ പ്രവര്‍ത്തനങ്ങള്. ഗാന്ധിജയന്തി വരെ രാജ്യമൊട്ടുക്ക് പ്രചാരണ പരിപാടികള് നടത്താനാണു തീരുമാനം. വൃത്തിഹീനമായ ചുറ്റുപാട് രാജ്യത്തെ ദുര്‍ബല വിഭാഗത്തെയാണ് ഏറ്റവും ബാധിക്കുക. അവര്‍ക്കു വേണ്ടി നമുക്ക് ചെയ്യാവുന്ന ഏറ്റവും മഹിമയുള്ള സേവനവും ശുചിത്വമുള്ള ചുറ്റുപാട് സമ്മാനിക്കുകയെന്നതാണ്.\nശുചിത്വം പാലിക്കാന് രാജ്യത്തെ ജനങ്ങളെ ബോധവല്‍ക്കരിക്കുന്നതിന് സിനിമ മേഖലയിലുള്ളവര്‍ക്ക് സാധിക്കും. ഇക്കാര്യത്തില് വന്‍തോതിലുള്ള മാറ്റം കൊണ്ടുവരുന്നതിന് സിനിമയ്ക്ക് സാധിക്കും. ഏറെ ആരാധകര് ഉള്ള നടനെന്ന നിലയ്ക്ക് മോഹന്‍ലാലിന് ജനങ്ങളുടെ ജീവിതത്തില് ക്രിയാത്മകമായ മാറ്റങ്ങള് വരാനാകുമെന്നും കത്തില് പറയുന്നു.\nകേന്ദ്രസര്‍ക്കാരിന്റെ സ്വച്ഛഭാരത് പദ്ധതിയില് പങ്കാളിയാകുന്നതോടെ ദശലക്ഷക്കണക്കിനു പേരെ ഈ പദ്ധതിയിലേക്ക് ആകര്‍ഷിക്കാനും. ഈ സാഹചര്യത്തിലാണ് ലാലിനെ പദ്ധതിയിലേക്ക് ക്ഷണിക്കുന്നതെന്നും ഇതിനു വേണ്ടി അല്‍പസമയം ചെലവഴിക്കാന് തയാറാകണമെന്നും മോദി ആവശ്യപ്പെടുന്നു. നരേന്ദ്രമോദി മൊബൈല് ആപ്പിലൂടെ ലാലിന്റെ പ്രതികരണവും തന്നെ അറിയിക്കാമെന്ന് കത്തില് മോദിയുടെ പറയുന്നുണ്ട്.


വിദ്യാഭ്യാസ രംഗവും സാങ്കേതികവിദ്യയും - FUTURE KERALA - Daily on Business Economy and Society\nവിദ്യാഭ്യാസ രംഗവും സാങ്കേതികവിദ്യയും\nby മിറ്റ്‌സുയോ തമായി\t,\t15 October 2017\nയുവ മനസുകളില് നിന്ന് അലസത എടുത്തുകളഞ്ഞ് സാങ്കേതികവിദ്യയിലധിഷ്ഠിതമായ വിദ്യാഭ്യാസ സമ്പ്രദായത്തിലേക്ക് ഇന്ത്യ മാറിക്കൊണ്ടിരിക്കുകയാണ്\nഇന്ത്യയിലെ പഠന പ്രവര്‍ത്തനങ്ങളെ പുതിയ കാലത്തിലേക്ക് കൂട്ടിക്കൊണ്ടുപോകുകയാണ് എജു ടെക്. ഇന്ത്യയിലെ എജു ടെക് വിപണി മൂല്യം 2017 അവസാനമാകുമ്പോഴേക്കും നിലവിലെ 20 ബില്ല്യണ് ഡോളറില് നിന്ന് 40 ബില്ല്യണ് ഡോളറായി വര്‍ധിക്കുമെന്നാണ് കണക്കാക്കിയിരിക്കുന്നത്. വിദ്യാഭ്യാസ മേഖല വലിയ മാറ്റങ്ങള്‍ക്ക് വിധേയപ്പെട്ടുകൊണ്ടിരിക്കുകയാണെന്ന് എടുത്തു പറയാതെ വയ്യ. പണ്ടുകാലങ്ങളിലെ അര്‍ത്ഥം ഗ്രഹിക്കാതെയുള്ള കാണാപാഠം പഠിക്കലില് നിന്ന് വ്യത്യസ്തമായി കൂടുതല് ഇന്നൊവേറ്റീവായ തലങ്ങളിലേക്ക് ഇന്നത്തെ വിദ്യാഭ്യാസ സമ്പ്രദായം എത്തപ്പെട്ടിരിക്കുന്നു. യുവ മനസുകളില് നിന്ന് അലസത എടുത്തുകളഞ്ഞ് സാങ്കേതികവിദ്യയിലധിഷ്ഠിതമായ വിദ്യാഭ്യാസ സമ്പ്രദായത്തിലേക്ക് ഇന്ത്യ മാറിക്കൊണ്ടിരിക്കുകയാണ്. കഴിഞ്ഞ ഏതാനും വര്‍ഷങ്ങളായി ദൈനംദിന ജീവിതത്തിലെ മിക്കവാറും എല്ലാ വശങ്ങളെയും സാങ്കേതികവിദ്യ സ്വാധീനിച്ചതായി കാണുവാന് സാധിക്കും. സ്‌കൂള് സംവിധാനത്തിലെ വ്യക്തിഗത ജീവിതം മുതല് ബിസിനസ് ഇടപാടുകളില് വരെ സാങ്കേതികവിദ്യയുടെ സ്വാധീന വലയമുണ്ട്. ഓരോ ദിവസവും എന്തെങ്കിലും പുതിയത് നാം സ്വായത്തമാക്കുകയും ചെയ്യുന്നു. ഒരു ദശാബ്ദത്തിനിടെ സാങ്കേതികവിദ്യ നമ്മെ എന്തുമാത്രം സ്വാധീനിച്ചുവെന്ന് നോക്കൂ. എന്നാല്, ഇതില് ഏറ്റവു മികച്ചത് കാണുവാന് മനുഷ്യന് ഇതുവരെയും സാധിച്ചിട്ടില്ല.\nകഴിവുകള് മെച്ചപ്പെടുത്താനും ഉപയോഗപ്പെടുത്താനും സാങ്കേതികവിദ്യയെ പ്രയോജനപ്പെടുത്തുന്നവരുടെ എണ്ണം ഓരോ ദിവസവും അധികരിച്ചുവരികയാണ്. അധ്യാപനത്തിനായാലും പഠന പ്രവര്‍ത്തനത്തിനായാലും വിദ്യാഭ്യാസ മേഖല ഇപ്പോള് സാങ്കേതികവിദ്യയെ ആലിംഗനം ചെയ്ത് നില്‍ക്കുകയാണെന്ന് പറഞ്ഞുവയ്ക്കാം. അധ്യാപകരുടെയും വിദ്യാര്‍ത്ഥികളുടെയും കൂടിച്ചേരലുകള്, അറിവ് പങ്കുവയ്ക്കല്, പാഠഭാഗങ്ങള് വിശകലനം ചെയ്യല്, അവതരിപ്പിക്കല്, ആശയങ്ങള് കൈമാറല് തുടങ്ങിയ രംഗങ്ങളിലെ മാറ്റങ്ങളില് സാങ്കേതികവിദ്യ മുന്നിട്ടു നില്‍ക്കുന്നു.\nഡിജിറ്റല് ലേണിംഗിന്റെ വളര്‍ച്ചയുടെ പ്രധാന കാരണങ്ങള് ചുവടെ:\nമൊബീല് ഫോണുകളിലൂടെ ഒരു ബില്ല്യണ് ആളുകള് പരസ്പരം ബന്ധിപ്പിക്കപ്പെട്ടതും ഇന്റര്‍നെറ്റിന്റെ വ്യാപകമായ ഉപയോഗവും എളുപ്പത്തിലുള്ള ലഭ്യതയും ഡിജിറ്റല് ലേണിംഗിന്റെ കുതിപ്പിന് കാരണമായി തീര്‍ന്നു. മികച്ച ഉള്ളടക്കം, തത്സമയമുള്ള പഠനരീതികള്, പ്രതികരണ സംവിധാനങ്ങള്, വ്യക്തിഗത നിര്‍ദേശങ്ങള് എന്നിവ ഓണ്‍ലൈന് പഠനത്തെ പ്രോത്സാഹിപ്പിച്ചു. എജു ടെക് സ്ഥാപനങ്ങളുടെ എണ്ണത്തിലുണ്ടാകുന്ന വര്‍ധന ഈ രംഗത്തേക്കുള്ള കൂടുതല് ആളുകളുടെ താല്‍പര്യമാണ് വരച്ചു കാട്ടുന്നത്. ഭൗതിക സാഹചര്യത്തിലുള്ള ക്ലാസ്മുറികള് സൃഷ്ടിക്കുന്ന നിരവധി തടസങ്ങളെ ഉന്മൂലനം ചെയ്ത് ഗുണമേന്മയേറിയ വിദ്യാഭ്യാസം നേടുന്നതിന് ഡിജിറ്റല് ലേണിംഗ് സഹായിച്ചു.\nവിദ്യാഭ്യാസ രീതികളിലാകമാനം സൃഷ്ടിക്കപ്പെട്ട ഈ ഡിജിറ്റല് വിസ്‌ഫോടനത്തിന് താഴെപ്പറയുന്ന അനന്തരഫലങ്ങളും ഉണ്ടായിട്ടുണ്ട്.\nഅധ്യാപകര്‍ക്ക് തങ്ങളുടെ അറിവ്, കഴിവുകള് തുടങ്ങിയവ വികസിപ്പിക്കുന്നതിനുള്ള അവസരം നല്‍കിയതിലൂടെ പുതിയ സാങ്കേതികവിദ്യകളുടെ അനന്തരഫലങ്ങള് ഗുണപരമായിത്തീര്‍ന്നിട്ടുണ്ട്. സുസംഘടിതമായ പഠന പരിസ്ഥിതിയുണ്ടാക്കിയെടുത്തതിലൂടെ വിദ്യാഭ്യാസ നിലവാരം ഉയര്‍ത്താന് സാധിച്ചു. ഡിജിറ്റല് രീതിയിലുള്ള കഥപറച്ചിലും ഇതിന് പിന്തുണയേകി.\nശബ്ദ, ദൃശ്യ സഹായികളുടെ പിന്‍ബലത്തില് പഠനത്തിന്റെ മെച്ചപ്പെട്ട സാധ്യതയെ പ്രാപ്തമാക്കുന്ന ആശയങ്ങളും സിദ്ധാന്തങ്ങളും മനസിലാക്കുന്നതിന് വിദ്യാഭ്യാസ അനുകരണങ്ങള് സഹായിച്ചിട്ടുണ്ട്.\nഭൂപ്രദേശങ്ങളുടെ അകലമോ പണത്തിന്റെ ബുദ്ധിമുട്ടുകളോ ഇല്ലാതെ ലോകോത്തര നിലവാരമുള്ള സ്ഥാപനങ്ങളില് നിന്ന് വിഷയങ്ങളില് അറിവ് സ്വായത്തമാക്കാനും അതില് മേധാവിത്വം നേടുന്നതിനും ഡിജിറ്റല് ലേണിംഗ് വഴിവെച്ചു.\nഡിജിറ്റലി ശാക്തീകരിക്കപ്പെട്ട ഒരു സമൂഹമാക്കി ഇന്ത്യയെ മാറ്റുകയെന്ന ലക്ഷ്യമിട്ട് നടപ്പിലാക്കുന്ന ഡിജിറ്റല് ഇന്ത്യ പദ്ധതിയിലൂടെ രാജ്യത്തിന്റെ വിദ്യാഭ്യാസ മേഖലയില് വരും വര്‍ഷങ്ങളില് വലിയ തോതിലെ വളര്‍ച്ചയ്ക്ക് സാക്ഷ്യം വഹിക്കും. സാങ്കേതികവിദ്യയുടെ ആവേശകരമായ തുടക്കത്തിലൂടെ വിദ്യാര്‍ത്ഥികളിലും അധ്യാപകരിലും വര്‍ധിച്ച ശേഷിയും ഫലവും സൃഷ്ടിക്കുമെന്ന് പ്രതീക്ഷിക്കാം. പഠനം, അധ്യാപനം, സാമൂഹിക പ്രവര്‍ത്തനങ്ങള് എന്നിവയെ ബാധിക്കുന്ന പ്രശ്‌നങ്ങളെ അഭിസംബോധന ചെയ്യുന്നതിലൂടെ വിദ്യാഭ്യാസ രീതികളില് പ്രകടമായ മാറ്റങ്ങള്‍ക്ക് സാങ്കേതികവിദ്യ വഴിവെക്കും. മാറ്റത്തിനുള്ള ഉപകരണമായും ഉല്‍പ്രേരകമായും സാങ്കേതികവിദ്യയ്ക്ക് ഒരേസമയം പ്രവര്‍ത്തിക്കാന് കഴിയുന്നതാണ്. തങ്ങളുടെ നേട്ടങ്ങള്‍ക്കായി വിദ്യാര്‍ത്ഥികള് സാങ്കേതികവിദ്യയെ കൂട്ടുപിടിക്കേണ്ടതായുണ്ട്. ഒപ്പം അധ്യാപന പരിശീലനത്തില് കൂടുതല് ഇന്നൊവേഷനുകള് കൊണ്ടുവരുന്നതിന് അധ്യാപകരും ഇത് ക്ലാസ്‌റൂമുകളില് അവതരിപ്പിക്കണം.\n(ജപ്പാന് കേന്ദ്രമാക്കി പ്രവര്‍ത്തിക്കുന്ന വിദ്യാഭ്യാസ സ്ഥാപനമായ കിവാമിയുടെ സ്ഥാപകനാണ് ലേഖകന്)\nTags:\tEducation and technology


ഞാൻ ഇന്ത്യാക്കാരിയാണ്,എന്റെ മരണം വെരെയും ഞാൻ ഇന്ത്യാക്കാരിയായിരിക്കും:സാനിയ മിർസ - ഇ വാർത്ത | evartha\nഞാൻ ഇന്ത്യാക്കാരിയാണ്,എന്റെ മരണം വെരെയും ഞാൻ ഇന്ത്യാക്കാരിയായിരിക്കും:സാനിയ മിർസ\nഒടുവിൽ ടെന്നിസ് താരം സാനിയ മിർസ പ്രതികരിച്ചു. തനിക്കെതിരെ ബി.ജെ.പി. നേതാവ് നടത്തിയ പരാമർശത്തിന് മറുപടിയുമായി അവർ രംഗത്ത്. താൻ ഇന്ത്യാക്കാരിയാണെന്നും മരണം വരെയും അങ്ങനെ തന്നെയായിരിക്കുമെന്നും സാനിയ പറഞ്ഞു. തന്നെ അന്യനാട്ടുകാരിയായി ചിത്രീകരിക്കുന്നതിനെ ശക്തമായി എതിർക്കുന്നുവെന്നും അവർ തുറന്നടിച്ചു.\n“ഞാൻ പകിസ്ഥനിയായ ഷോയിബിനെ വിവാഹം കഴിച്ചെങ്കിലും, ഞാൻ ഇപ്പോഴും ഇന്ത്യാക്കാരിയാണ്, എന്റെ ജീവിത അവസാനം വരേയും ഇന്ത്യാക്കാരി ആയിരിക്കും. എന്റെ കുടുംബം നൂറ്റാണ്ടുകളായി ഹൈദ്രാബാദിലാണ് താമസിക്കുന്നത്. അതു കൊണ്ട് തന്നെ എന്നെ അന്യനാട്ടുകാരിയായി ചിത്രീകരിക്കനുള്ള നീക്കത്തെ ശക്തമായി അപലപിക്കുന്നു.എന്നെ തെലങ്കാന സംസ്ഥാനത്തിന്റെ ബ്രാൻഡ് അംബാസഡറായി നിയമിച്ച വിഷയം ചർച്ച ചെയ്യാൻ വിലപ്പെട്ട സമയം പാഴാക്കി കളഞ്ഞതിൽ എനിക്ക് ദു:ഖം തോന്നുന്നു.” എന്ന് സാനിയ പ്രതികരിച്ചു\nസാനിയ പാകിസ്ഥാന്റെ മരുമകളാണെന്നും എന്ത് യോഗ്യതയാണ് സാനിയക്കുള്ളതെന്നും തെലങ്കാലയിലെ ബിജെപി നിയമസഭാകക്ഷി നേതാവായ കെ ലക്ഷ്മണ് ചോദിച്ചിരുന്നു. ഒരു കോടി രൂപ പാരിതോഷികം നല്‍കികൊണ്ട് തെലങ്കാന മുഖ്യമന്ത്രി കെ ചന്ദ്രശേഖര് റാവു കഴിഞ്ഞ ദിവസമാണ് സാനിയ മിര്‍സയെ സംസ്ഥാനത്തിന്റെ ബ്രാന്‍ഡ് അംബാസറായി പ്രഖ്യാപിച്ചത്. പ്രസംഗത്തിനിടെ ചന്ദ്രശേഖര് റാവു സാനിയയെ ഹൈദരാബാദിന്റെ മകളായും വിശേഷിപ്പിച്ചിരുന്നു.


Sep 15, 2021, 04:34 pm IST\nന്യൂഡല്‍ഹി: ഭീകരവിരുദ്ധ സ്‌ക്വാഡ് വിവിധ സംസ്ഥാനങ്ങളില് നിന്ന് പിടികൂടിയവരെ പോലീസ് കസ്റ്റഡിയില് വിട്ട് ഡല്‍ഹി ഹൈക്കോടതിയുടെ ഉത്തരവ്. പതിനാലു ദിവസത്തേക്കാണ് ഭീകരരെ തെളിവെടുപ്പിനും കൂടുതല് അന്വേഷണങ്ങള്‍ക്കുമായി പോലീസിന് കൈമാറിയത്. പാകിസ്താന്റെ ചാരസംഘടനയായ ഐ.എസ്.ഐ പരിശീലനം ലഭിച്ചവരെന്ന് കരുതുന്ന രണ്ടുപേരെയടക്കമാണ് പോലീസ് ചോദ്യം ചെയ്യുന്നത്.\nഡല്‍ഹി മെട്രോപോളീറ്റന് ചീഫ് മജിസ്ട്രേറ്റ് പങ്കജ് ശര്‍മ്മയാണ് ഭീകരരെ വിട്ടുകിട്ടാനുള്ള പോലീസിന്റെ അപേക്ഷ പരിഗണിച്ചത്. ഷീന് ഖ്വമാര്, മുഹമ്മദ് അമീര് ജാവേദ് എന്നിവ രെയാണ് ഡല്‍ഹി പോലീസ് കൂടുതല് ചോദ്യം ചെയ്യുന്നത്. ആകെ ആറുപേരെയാണ് ഇന്നലെ ഡല്‍ഹി പോലീസ് അറസ്റ്റ് ചെയ്തത്. നാലുപേരെ ഇന്നലെതന്നെ കോടതി റിമാന്റ് ചെയ്തിരുന്നു.\nപിടികൂടപ്പെട്ട ഭീകരരുമായി അടുത്തബന്ധം പുലര്‍ത്തിയവര് പലസംസ്ഥാനങ്ങളിലുണ്ടാകാം എന്ന ശക്തമായ നിഗമനത്തിലാണ് പോലീസ്. വിവിധ നഗരങ്ങളില് ഒരേ സമയത്ത് ആക്രമണം നടത്താന് പാകത്തിന് സ്ഫോടകവസ്തുക്കളും പല സംഘങ്ങളും വിവിധ ഇടങ്ങളിലായി സൂക്ഷിച്ചി ട്ടുണ്ടെന്നും ഭീകരവിരുദ്ധ സ്‌ക്വാഡ് കോടതിയെ ധരിപ്പിച്ചു. ഡല്‍ഹി, ഉത്തര്‍പ്രദേശ്, മഹാരാഷ്ട്ര എന്നീ മൂന്ന് സംസ്ഥാനങ്ങള് കേന്ദ്രീകരിച്ചുള്ള ആക്രമണത്തിനാണ് ഇവര്‍പദ്ധതി തയ്യാറാക്കിയതെന്നും ഡല്‍ഹി പോലീസ് അറിയിച്ചു.


vijith vijayan പന്തീരാങ്കാവ് യുഎപിഎ കേസ്; വിജിത് വിജയന് എതിരെ ഗുരുതര ആരോപണവുമായി എന്‍ഐഎ\nപന്തീരാങ്കാവ് യുഎപിഎ കേസില് നാലാം പ്രതി വിജിത് വിജയന് എതിരെ ഗുരുതര ആരോപണവുമായി എന്‍ഐഎ. കോടതിയില് എന്‍ഐഎ സമര്‍പിച്ച റിപ്പോര്‍ട്ടിന്റെ പകര്‍പ്പ് ട്വന്റിഫോറിന് ലഭിച്ചു.\nകേസില് ഒളിവിലുള്ള സി പി ഉസ്മാനുമായി നിരവധി തവണ വിജിത് കൂടിക്കാഴ്ച നടത്തിയെന്നും എന്‍ഐഎ. ഒളിവിലുള്ള സിപിഐ മാവോയിസ്റ്റുകള്‍ക്ക് ഭക്ഷണവും വസ്ത്രങ്ങളുമെത്തിക്കുന്നത് വിജിത് ആയിരുന്നു. മാവോയിസ്റ്റ് പ്രസിദ്ധീകരണ വിഭാഗത്തില് അംഗമാണ് വിജിത് വിജയന് എന്നും റിപ്പോര്‍ട്ടില് പറയുന്നു.\nമാവോയിസ്റ്റ് സാഹിത്യങ്ങള് മലയാളത്തിലേക്ക് വിവര്‍ത്തനം ചെയ്യുന്നത് വിജിത്താണെന്നും വൈത്തിരിയില് ഏറ്റുമുട്ടലില് കൊല്ലപ്പെട്ട ജലീലുമായി വിജിത്തിന് അടുത്ത ബന്ധമെന്നും എന്‍ഐഎ. വിജിത് വിജയനില് നിന്ന് ഡിജിറ്റല് തെളിവുകള് ഉള്‍പ്പെടെ ലഭിച്ചു. സംഘടനയില് പച്ച, ബാലു, മുസഫിര്, അജയ് എന്നീ പേരുകളിലാണ് വിജിത് അറിയപ്പെടുന്നതെന്നും കണ്ടെത്തല്. കോഴിക്കോട് , കണ്ണൂര്, തിരുവനന്തപുരം, എറണാകുളം എന്നിവിടങ്ങളിലെ യോഗങ്ങളില് പങ്കെടുത്തു.\nവിജിത് വിജയന്റെ നാല് ദിവസത്തെ കസ്റ്റഡി അവസാനിച്ചിരുന്നു. ഇന്ന് അതേ തുടര്‍ന്ന് വിജിത്തിനെ കൊച്ചി എന്‍ഐഎ കോടതിയില് ഹാജരാക്കിയിരുന്നു. പ്രതിക്ക് ജാമ്യം നല്‍കരുതെന്ന് ആവശ്യപ്പെട്ട് നല്‍കിയ റിപ്പോര്‍ട്ടിലാണ് ഗുരുതര ആരോപണങ്ങള് ഉന്നയിച്ചിരിക്കുന്നത്. വിജിത്തിന്റെ സമൂഹ മാധ്യമ അക്കൗണ്ടുകള് എന്‍ഐഎ പരിശോധിക്കുകയാണ്. അടുത്ത മാസം 19 വരെ വിജിത്തിനെ റിമാന്‍ഡ് ചെയ്തു. വയനാട് കല്‍പ്പറ്റ പുഴമുടി സ്വദേശിയും എഞ്ചിനീയറിംഗ് ബിരുദധാരിയുമായ വിജിത്തിനെ ഈ മാസം 21 നാണ് എന്‍ഐഎ അറസ്റ്റ് ചെയ്തത്.\nStory Highlights – vijith vijayan, panthiramkavu uapa case\nRead more on: NIA | Pantheerankavu UAPA case


പരപ്പനങ്ങാടിയില് നാളെ മുതല് ടോള് പിരിക്കും; സമരം ശക്തമാക്കും സമരസമിതി. – malabarinews.com\nപരപ്പനങ്ങാടിയില് നാളെ മുതല് ടോള് പിരിക്കും; സമരം ശക്തമാക്കും സമരസമിതി.\nPosted on June 14, 2013 September 21, 2013 by newsmal\nപരപ്പനങ്ങാടി: അവുക്കാദര് കുട്ടി നഹ മേല്‍പ്പാലത്തിന് ടോള് പിരിച്ച് നാളെ രാവിലെ മുതല്. മുമ്പ് പ്രഖ്യാപിച്ച രീതിയില് തന്നെ ടോള് പിരിക്കാനാണ് സര്‍ക്കാരിന്റെ നീക്കം. കലക്ടറുമായി നടത്തിയ ചര്‍ച്ചയില് മുന്നോട്ടു വെച്ച ന്യായമായ ആവശ്യങ്ങളൊന്നും അംഗീകരിക്കാത്തതില് പ്രതിഷേധിച്ച് സമരം തുടരാന് തന്നെയാണ് ആക്ഷന് കൗണ്‍സിലിന്റെ തീരുമാനം.\nഇന്നലെ ആര്‍ബിഡിസി ചെയര്‍മാനെയും മന്ത്രിയെയും രാഷ്ട്രീയ പാര്‍ട്ടികള് മുന്നോട്ട് വെച്ച നിര്‍ദ്ദേശങ്ങള് സമരസമിതിയെ അറിയിക്കാമെന്ന് കലക്ടര് ഉറപ്പു നല്‍കിയിരുന്നു. എന്നാല് പുതുതായി യാതൊരു പ്രഖ്യാപനങ്ങളും ഉണ്ടായിട്ടില്ല. ഇതോടുകൂടിയാണ് സമരം കൂടുതല് ശക്തിയായി തുടരുമെന്ന് സമരസമിതി അറിയിച്ചത്.\nപരപ്പനങ്ങാടി പഞ്ചായത്തിലുള്ളവര്‍ക്ക് ടോള് ഒഴിവാക്കണമെന്നാണ് മുഖ്യമന്ത്രിക്കും ആര്‍ബിഡിസി ഉദ്യോഗസ്ഥര്‍ക്കും , കലക്ടര്‍ക്കും, പൊതുമരാമത്ത് മന്ത്രിക്കും ആഗ്രഹമുള്ളതെങ്കിലും പരപ്പനങ്ങാടിയിലെ ചില തല്‍പരക്ഷികളുടെ ഗൂഡനീക്കം കാരണം സര്‍ക്കാര് തീരുമാനമെടുക്കാന് ബുദ്ധിമുട്ടുകയാണെന്നും സമരസമിതി ആരോപണമുന്നയിച്ചു.\nPrevious PostPrevious ഇനി ഇമെയില് വഴി ചുംബനങ്ങള് കൈമാറൂ….\nNext PostNext പരപ്പനങ്ങാടി പ്രയാഗ് തിയ്യേറ്റര് അടിച്ചുതകര്‍ത്തു;തീവെപ്പും മോഷണവും


പൂട്ടിയ ബാറുകള്‍ക്ക് ബിയര്-വൈന് പാര്‍ലര് അനുവദിക്കാന് വിജ്ഞാപനമിറങ്ങി – DN News\nHome/News/Kerala/പൂട്ടിയ ബാറുകള്‍ക്ക് ബിയര്-വൈന് പാര്‍ലര് അനുവദിക്കാന് വിജ്ഞാപനമിറങ്ങി\nകഴിഞ്ഞ മാര്‍ച്ചില് പൂട്ടിയ 418 ബാറുകളില് ബിയര്-വൈന് പാര്‍ലര് ലൈസന്‍സ് അനുവദിക്കുന്നതിന് സര്‍ക്കാര് വിജ്ഞാപനം ഇറങ്ങി. മാര്‍ച്ച് 31 വരെ പ്രവര്‍ത്തിച്ച ബാറുകള്‍ക്ക് അപേക്ഷ നല്‍കാം.\nശുചിത്വം പാലിക്കണം, ബാറുകളില് ജോലിചെയ്തിരുന്ന അംഗീകൃത തൊഴിലാളികള്‍ക്ക് ജോലി നല്‍കണം എന്നിവയാണ് പ്രധാന നിബന്ധനകള്.\nഎക്‌സൈസ് നടത്തുന്ന പരിശോധനയുടെ അടിസ്ഥാനത്തിലാകും ഇവയ്ക്ക് ബിയര്-വൈന് പാര്‍ലര് ലൈസന്‍സ് നല്‍കുക. ശുചിത്വം മാത്രം പരിശോധിക്കാനാണ് നിര്‍ദേശം നല്‍കിയിട്ടുള്ളത്. നിലവാര പരിശോധന എന്ന മുന് നിബന്ധന ഒഴിവാക്കിയ സാഹചര്യത്തില് പൂട്ടിക്കിടക്കുന്ന ഭൂരിഭാഗം ബാറുകള്‍ക്കും ലൈസന്‍സ് ലഭിക്കാനിടയുണ്ട്. പത്തില് താഴെ ബാറുകള് മാത്രമാണ് ശുചിത്വമില്ലാത്തതെന്നാണ് എക്‌സൈസിന്റെ പ്രാഥമിക നിഗമനം.\nകഴിഞ്ഞ മന്ത്രിസഭായോഗത്തിലാണ് പൂട്ടിയ ബാറുകള്‍ക്ക് ബിയര്-വൈന് പാര്‍ലര് ലൈസന്‍സ് നല്‍കാന് തീരുമാനിച്ചത്. പഴയ ബാര് ലൈസന്‍സിന്റെ തുടര്‍ച്ചയായിട്ടാണ് ലെസന്‍സ് നല്‍കുന്നത്. ഇതിന്റെ അടിസ്ഥാനത്തിലാണ് മാര്‍ച്ച് 31 വരെ പ്രവര്‍ത്തിച്ചവയ്ക്ക് പുതിയ ബിയര്-വൈന് പാര്‍ലര് ലൈസന്‍സിന് അപേക്ഷിക്കാമെന്ന വ്യവസ്ഥ കൊണ്ടുവന്നത്.\nപുതിയ ലൈസന്‍സായി നല്‍കുകയാണെങ്കില് തദ്ദേശസ്വയംഭരണ സ്ഥാപനങ്ങളുടെ അനുമതി ഉള്‍പ്പെടെ വേണ്ടിവരും. ഇതൊഴിവാക്കുന്നതിനുവേണ്ടിയാണ് ലൈസന്‍സ് തുടര്‍ച്ചയെന്നോണം നല്‍കുന്നത്. മുമ്പ് നിലവാര പരിശോധന നടത്താന് സര്‍ക്കാര് തീരുമാനിച്ചിരുന്നതിന്റെ അടിസ്ഥാനത്തില് ഭൂരിഭാഗം ബാറുകളും നവീകരിച്ചിരുന്നു.\nഎക്‌സൈസ് ജില്ലാ മേധാവിയായ ഡെപ്യൂട്ടി കമ്മീഷണര്‍മാര്‍ക്കാണ് ശുചിത്വപരിശോധനയുടെ ചുമതല. എക്‌സൈസ് റേഞ്ച് ഇന്‍സ്‌പെക്ടര്‍മാരാകും ബാറുകള് പരിശോധിക്കുക. പരിശോധന കഴിഞ്ഞാല് ലൈസന്‍സിക്ക് ബിയര്-വൈന് പാര്‍ലറിനുള്ള അപേക്ഷ സമര്‍പ്പിക്കാം . നാലുലക്ഷം രൂപയാണ് ലൈസന്‍സ് ഫീ. രണ്ട് ദിവസത്തിനുള്ളില് ഇതിനുള്ള നടപടിക്രമങ്ങള് പൂര്‍ത്തിയാകും.\nനിലവില് പ്രവര്‍ത്തിക്കുന്ന ബാര് ലൈസന്‍സികള്‍ക്കും ബിയര്-വൈന് പാര്‍ലര് ലൈസന്‍സിന് അപേക്ഷിക്കാനുള്ള അവസരമുണ്ട്. ഉത്തരവ് പ്രകാരം 2014 മാര്‍ച്ചില് എഫ്.എല്.3ലൈസന്‍സുണ്ടായിരുന്നവര്‍ക്കെല്ലാം ബിയര്-വൈന് പാര്‍ലര് ലൈസന്‍സിന് അര്‍ഹതയുണ്ട്.\nപഞ്ചനക്ഷത്ര പദവിയുള്ള ഹോട്ടലുകള്‍ക്ക് മാത്രമായി ബാര് ലൈസന്‍സ് നിജപ്പെടുത്തിയപ്പോള് 21 ഹോട്ടലുകള് മാത്രമാണ് അര്‍ഹത നേടിയത്. തുടര്‍ന്ന് കോടതി വിധിയുടെ ആനുകൂല്യത്തിലാണ് നിലവിലെ ബാറുകള് പ്രവര്‍ത്തിക്കുന്നത്.\nഎയര് ഏഷ്യ ദുരന്തം:6പേരുടെ മൃതദേഹങ്ങള് കണ്ടെത്തി


Sun Oct 25 2020 14:16:57 GMT+0530 (India Standard Time)\nAPH18 Sep 2020 9:31 AM GMT\nന്യൂഡൽഹി: വിവാദ കാര്‍ഷിക ഓര്‍ഡിനന്‍സിനെതിരെ ഉത്തരേന്ത്യയില് വ്യാപക പ്രതിഷേധം. പഞ്ചാബ്, ഹരിയാന, മഹാരാഷ്ട്ര സംസ്ഥാനങ്ങളില് കര്‍ഷകര് തെരുവിൽ ഇറങ്ങി. പഞ്ചാബില് 24 മുതല് കര്‍ഷകര് ട്രയിന് തടയും. കേന്ദ്ര മന്ത്രിസഭയില് നിന്ന് ശിരോമണി അകാലിദള് പിന്‍വാങ്ങിയതിന് പിന്നാലെ ജെജെപിയും എന്‍ഡിഎ വിടാനൊരുങ്ങുന്നുവെന്നാണ് റിപ്പോര്‍ട്ടുകള്.\nകഴിഞ്ഞ ജൂണ് അഞ്ച് മുതല് കാര്‍ഷിക ഓര്‍ഡിനന്‍സിനെതിരെ ഹരിയാനയിലെയും പഞ്ചാബിലെയും കര്‍ഷകര് സമരത്തിലാണ്. മൂന്ന് ഓര്‍ഡിനന്‍സുകളില് ഒന്ന് കേന്ദ്ര സര്‍ക്കാര് ലോക്സഭയില് പാസ്സാക്കിയതോടെ സമരം കൂടുതല് ശക്തമാകുകയാണ്. വിവിധ പ്രതിപക്ഷ പാര്‍ട്ടികള് സമര രംഗത്തുണ്ട്.\nകര്‍ഷക രോഷം  തണുപ്പിക്കുന്നതിന് വേണ്ടിയാണ് ആകാലിദള് മന്ത്രി ഹര്‍സിമ്രത്ത് കൌര് കേന്ദ്ര മന്ത്രി സഭയില് നിന്ന് രാജി വെച്ചത്. സമാനമായ ആവശ്യമാണ് ഹരിയാന ഉപമുഖ്യമന്ത്രിയും ജെ.ജെ.പി നേതാവുമായ ദുഷ്യന്ത് ചൗട്ടാലയും നേരിടുന്നത്. പാര്‍ട്ടിയിലെ പത്ത് എം.എല്.എമാരില് രണ്ട് പേര് ഇക്കാര്യം ആവശ്യപ്പെട്ട് രംഗത്ത് വന്നു. കര്‍ഷകര്‍ക്കിടയില് സ്വാധീനമുള്ള പാര്‍ട്ടി എന്ന നിലയില് ജെ ജെ പിക്ക് പ്രതിഷേധം കണ്ടില്ലെന്ന് നടിക്കാനാവില്ല. കര്‍ഷക സമരം അടിച്ചമര്‍ത്തുകയാണ് ഹരിയാനയില് മനോഹര് ലാല് ഖട്ടാര് സര്‍ക്കാര്. ഇത് പ്രശ്നം കൂടുതല് സങ്കീര്‍ണ്ണമാക്കി. മഹാരാഷ്ട്ര,രാജസ്ഥാന്, ഝാര്‍ഖണ്ഡ്, മധ്യപ്രദേശ്, തമിഴ് നാട് തുടങ്ങിയ സംസ്ഥാനങ്ങളിലും സമരം ശക്തമാകുകയാണ്.


ഭിന്നശേഷിക്കാരായ വിദ്യാര്‍ത്ഥികളോട് അവഗണന; അധ്യാപകരുടെ തസ്തിക വെട്ടിക്കുറച്ചു – Chandrika Daily\nBy chandrika Sunday June 4, 2017 20:35 pm\nഭിന്നശേഷിക്കാരായ വിദ്യാര്‍ത്ഥികളോട് അവഗണന; അധ്യാപകരുടെ തസ്തിക വെട്ടിക്കുറച്ചു\nതിരുവനന്തപുരം: അംഗപരിമിതരും ഭിന്നശേഷിയുള്ളവരുമായ വിദ്യാര്‍ത്ഥികളോട് ഇടതുമുന്നണി സര്‍ക്കാറിന്റെ അവഗണന. ഒരു ലക്ഷം വരുന്ന വിദ്യാര്‍ത്ഥികള്‍ക്ക് സംസ്ഥാന സര്‍ക്കാര് അനുവദിച്ചിരിക്കുന്നത് 795 അധ്യാപകരെ മാത്രം. അംഗപരിമിതരോ ഭിന്നശേഷിയുള്ളവരോ…\nതിരുവനന്തപുരം: അംഗപരിമിതരും ഭിന്നശേഷിയുള്ളവരുമായ വിദ്യാര്‍ത്ഥികളോട് ഇടതുമുന്നണി സര്‍ക്കാറിന്റെ അവഗണന. ഒരു ലക്ഷം വരുന്ന വിദ്യാര്‍ത്ഥികള്‍ക്ക് സംസ്ഥാന സര്‍ക്കാര് അനുവദിച്ചിരിക്കുന്നത് 795 അധ്യാപകരെ മാത്രം. അംഗപരിമിതരോ ഭിന്നശേഷിയുള്ളവരോ ആയ കുട്ടികള്‍ക്ക് സ്‌കൂള് വിദ്യാഭ്യാസം നിഷേധിക്കുന്നതിനെതിരെ ബാലാവകാശ സംരക്ഷണ കമ്മീഷനും അംഗപരിമിതര്‍ക്കായുള്ള സംസ്ഥാന കമ്മീഷനും കര്‍ശന നിലപാട് സ്വീകരിക്കുന്നതിനിടെയാണ് സര്‍ക്കാര് അവഗണന തുടരുന്നത്. ഭിന്നശേഷിക്കാരും അംഗപരിമിതരുമായ വിദ്യാര്‍ത്ഥികള്‍ക്ക് ശരിയായ വിദ്യാഭ്യാസവും പരിശീലനവും ലഭ്യമാക്കണമെന്ന് ഇരുകമ്മീഷനുകളും സര്‍ക്കാറിനോട് ആവശ്യപ്പെട്ടിരുന്നു. എന്നാല് സംസ്ഥാന സര്‍ക്കാര് ഇവര്‍ക്കായുള്ള അധ്യാപക തസ്തികകള് വെട്ടിക്കുറക്കുന്ന തീരുമാനമാണെടുത്തത്. മാര്‍ച്ച് 31ന് ഇറങ്ങിയ ഉത്തരവില് നിലവിലുള്ള തസ്തികകള് വെട്ടിക്കുറക്കാന് നിര്‍ദേശിച്ചിട്ടുണ്ട്. ഇതില് ഭൂരിഭാഗംപേരും കരാര് അടിസ്ഥാനത്തില് നിയമനം ലഭിച്ചവരാണ്. അംഗപരിമിതരും ഭിന്നശേഷിയുള്ളവരുമായ വിദ്യാര്‍ത്ഥികളോട് സര്‍ക്കാര് മുഖം തിരിക്കുന്നതിനെതിരെ ഇതിനകം തന്നെ പ്രതിഷേധം ഉയര്‍ന്നുകഴിഞ്ഞു. ഭിന്നശേഷിയുള്ള വിദ്യാര്‍ത്ഥികള്‍ക്ക് മതിയായ പരിശീലനം അത്യാവശ്യമാണ്. നിലവില് ഒരു അധ്യാപകര്‍പോലുമില്ലാത്ത പഞ്ചായത്തുകളും സംസ്ഥാനത്തുണ്ട്.\nവിദ്യാഭ്യാസവകുപ്പ് പുറത്തിറക്കിയ മാനദണ്ഡപ്രകാരം ഭിന്നശേഷിയുള്ള വിദ്യാര്‍ത്ഥികളെ ആഴ്ചയില് രണ്ട് തവണയെങ്കിലും അധ്യാപകര് സന്ദര്‍ശിച്ചിരിക്കേണ്ടതാണ്. എന്നാല് അധ്യാപകരുടെ കുറവ് കാരണം ഒരധ്യാപകന് തന്നെ ഇത്രയേറെ വിദ്യാര്‍ത്ഥികളെ ആഴ്ചയില് സന്ദര്‍ശിക്കാനാകാത്ത സ്ഥിതിയാണ്. സ്‌കൂള് പ്രവേശനം ഭിന്നശേഷിയുള്ള വിദ്യാര്‍ത്ഥികളുടെ ജന്മാവകാശമാണെന്ന് അംഗപരിമിതര്‍ക്കായുള്ള സംസ്ഥാന കമ്മീഷന് നിരീക്ഷിച്ചിരുന്നു. ഇത്തരം വിദ്യാര്‍ത്ഥികള്‍ക്ക് അര്‍ഹതപ്പെട്ട പ്രത്യേക സൗകര്യങ്ങളായ സ്‌കൂളുകളിലെ പ്രത്യേക ശൗചാലയം, ചവിട്ടുപടികള് ഇല്ലാത്ത യാത്രാവഴി, താഴത്തെ നിലയില് പഠനമുറി, സ്പെഷ്യല് ടീച്ചര്, റിസോഴ്സ് മുറികള് എന്നിവയും ഏര്‍പ്പെടുത്തണം. അംഗപരിമിതര്‍ക്കുള്ള 1995ലെ ദേശീയനിയമത്തില് അംഗപരിമിത കുട്ടികള്‍ക്ക് സൗജന്യവിദ്യാഭ്യാസ സൗകര്യം ഉറപ്പാക്കാന് നിരവധി നിബന്ധനകള് ഉള്‍ക്കൊള്ളിച്ചിട്ടുണ്ട്. വൈകല്യമുള്ള കുട്ടിക്ക് 18 വയസ് തികയുന്നതുവരെ സമുചിതമായ ചുറ്റുപാടില് സൗജന്യവിദ്യാഭ്യാസം ലഭിക്കുന്നെന്ന് ഉറപ്പാക്കണമെന്നാണ് നിര്‍ദേശം.\nCategories: Video Stories, Views Tags: disable students


Deepika.com Career News :യുപിയുഎംഎസ് സേയ്ഫയിയിൽ നഴ്സ്.......\nയുപിയുഎംഎസ് സേയ്ഫയിയിൽ നഴ്സ്\nഉത്തർപ്രദേശ് യൂണിവേഴ്സിറ്റി ഓഫ് മെഡിക്കൽ സയൻസസ് (യുപിയുഎംഎസ്), സേയ്ഫയി, ഇറ്റാവ നഴ്സ് തസ്തികയിലെ ഒഴിവുകളിലേക്ക് അപേക്ഷ ക്ഷണിച്ചു.\nസ്റ്റാഫ് നഴസ്: 100 ഒഴിവ്. (ജനറൽ-50, ഒബിസി- 27, എസ്‌സി-21, എസ്ടി-02).\nപ്രായം: 40 വയസ്.\nശന്പളം: 44,900- 1,42,400 രൂപ.\nയോഗ്യത: അംഗീകൃത സ്ഥാപനത്തിൽനിന്ന് ജനറൽ നഴ്സിംഗ് ഡിപ്ലോമയും മിഡ്‌വൈഫറിയും. മൂന്നു വർഷത്തെ പ്രവൃത്തിപരിചയം. ബിഎസ്‌സി നഴ്സിംഗും സംസ്ഥാന നഴ്സിംഗ് കൗൺസിലിന്‍റെ എ ഗ്രേഡ് നഴ്സിംഗ് ആൻഡ് മിഡ്‌വൈഫറി രജിസ്ട്രേഷനും.\nഫീസ്: 1000 രൂപ. എസ്‌സി, എസ്ടി വിഭാഗക്കാർക്ക് 500 രൂപ.\nഅപേക്ഷിക്കേണ്ട വിധം: www.upums.ac.in എന്ന വെബ്സൈറ്റിലൂടെ ഓൺലൈനായി അപേക്ഷ സമർപ്പിക്കുക. അപേക്ഷ സ്വീകരിക്കുന്ന അവസാന തീയതി നവംബർ 20 വൈകുന്നേരം അഞ്ച്. കൂടുതൽ വിവരങ്ങൾക്ക് വെബ്സൈറ്റ് സന്ദർശിക്കുക.


രാജീവ് ചേലനാട്ട്: എഴുത്തിനിരുത്ത്\nPosted by Rajeeve Chelanat at 4:45 PM\nഇതു പോലുളള "ഇരുത്തലുകളും" ഒപ്പം നടക്കട്ടെ\nമാ‍റുന്ന ലോകത്തിലെ നാറുന്ന കോലങ്ങള്!\nഎല്ലാവര്‍ക്കും ഐശ്വര്യപൂര്‍ണ്ണമായ ഒരു വിദ്യാരംഭം നേരുന്നു.\n“ഇരിയെടാ അവിടെ!” എന്ന മേലാളന്റെ കല്പന കേട്ടാല് മറുചോദ്യമില്ലാതെ ഉടന് ഇരിക്കാന് ഭാവിയിലും കേരളീയനു് കഴിയണം. അതിനാ‍ണു് തുടക്കത്തിലേതന്നെ എഴുത്തിനു് “ഇരുത്തി” ശീലിപ്പിക്കുന്നതു്.\nമറക്കുമോ മാനുഷനുള്ള കാലം!\nഅലക്കുമോ മാനുഷനുള്ള കാലം!\nഎന്നു് എഴുത്തിനിരുത്താത്ത ദോഷൈകനാവുകള്! )\nമറക്കാനാവാത്ത ഇത്തരം ദിവ്യ അനുഭവങ്ങളെയാണു് പില്‍ക്കാലത്തു് നമ്മള് nostalgia എന്നു് പേരിട്ടു് വിളിക്കുന്നതു്. An intgral part of the DNA of all മലയാളീസ്, if you want!\nഅപരിചിതമുഖങ്ങൾ കണ്ട് പരിഭ്രമിച്ച്, ആരുടെയോ മടിയിൽ പിടിച്ചിരുത്തപ്പെട്ട് അലറിവിളീച്ചുകരയുന്ന കുട്ടികളുടെ, കുഞ്ഞിവിരലുകളിൽ ബലം പ്രയോഗിച്ച് ആദ്യാക്ഷരമെഴുതിയ്ക്കുന്ന ക്രൂരത ടിവിയിൽ കാണുമ്പോഴൊക്കെ വല്ലാത്ത അസ്വസ്ഥത തോന്നാറുണ്ട്.\nഅഛനമ്മമാരുടെ സ്നേഹത്തിന്റെ മടിത്തട്ടിലിരുന്നു ആദ്യത്തെ അക്ഷരകൗതുകം നുകരാൻ ഭാഗ്യമുണ്ടായ കഴിഞ്ഞ തലമുറ,\nമക്കളോട് എന്തിനാണാവോ ഇങ്ങിനെ ചെയ്യുന്നതു!\nഭാഗ്യം... എനിക്കും എന്റെ അനിയനും എന്റെ മൂത്ത മകനും വീട്ടിലിരുന്ന് ഒരു പാത്രത്തില് ഇട്ട അരിയില് ഹരിശ്രീ എഴുതി തന്നത് എന്റെ അച്ഛന് തന്നെയായിരുന്നു. മറ്റന്നാള് എന്റെ ഇളയ മകന് ഞാനോ എന്റെ ഭാര്യയോ (അല്ലെങ്കില് ഒരുമിച്ചോ) ആ ചടങ്ങ് നടത്തി കൊടുക്കും.\n'എഴുത്തിനിരുത്തി'നെതിരായി സഖാക്കളൊരു 'കുത്തി-നിന്ന്' (ഇരിക്കരുത്)സമരം തുടങ്ങൂ.\nകറുത്തു തടിച്ച ഒരു "എഴുത്തിനിരുത്തുകാര"ന്റെ മുന്നില് വന്നിരിക്കുന്ന മൂന്നുവയസുകാരന് ഭീമാകാരമായ ശരീരവും,ക്രൂരമുഖവും കണ്ട് "വിദ്യാരംഭം കരിച്ചാമി" എന്ന് പറയുന്നതും..പിന്നീട് ആ ചൊല്പ്പിഴവ് അവനെ ജീവിതകാലം പിന്തുടരുന്നതും ആയ ഒരു കഥ (ബി. മുരളിയുടെ ആണോ?) വെറുതേ ഓര്‍ത്തു പോയി...\nനാപ്പിഴയുടെ/കൈപ്പിഴയുടെ/ചൊല്പ്പിഴയുടെ കൂത്തരങ്ങുകളില് അക്ഷരം പകയ്ക്കുകയും ആയുദ്ധം ഉയിര്‍ക്കുകയും ചെയ്യുന്നു\nഅക്ഷരത്തിന്റെ പേരിലുള്ള ഈ ബാലപീഡനം കിരാതമാണ്.തുഞ്ചൻ പറമ്പിൽ സാഹിത്യകേസരികൾ നിരന്നിരുന്ന് അക്ഷരം വിളമ്പുന്നതിന്റെ ടി.വി.ലൈവ് ഷോ കഴിഞ്ഞ കൊല്ലം കണ്ടത് മറന്നിട്ടില്ല.യുദ്ധരംഗത്തെന്നപോലുള്ള കുട്ടികളുടെ അലറിക്കരച്ചിലുകൾക്കിടക്കിരുന്ന് അക്ഷരം വിളമ്പുന്ന രുദിതാനുസാരികളായ കവികൾ...\nപല അനോണിമാരും ചൊറിച്ചിലിന്റെ ഹരിശ്രീ കുറിക്കുന്നത് രാജീവിന്റെ ബ്ലോഗിലാണ്. :) അവര്‍ക്കായി സമര്‍പ്പിക്കുക ഈ പോസ്റ്റ്.\n“അക്ഷരം നമുക്ക് ആയുധമല്ലാതായിക്കഴിഞ്ഞിട്ട് നാളുകളേറെയായി.ആയുധമാണ് ഇന്ന് നമ്മുടെ അക്ഷരം.”\nശൂദ്രന് വേദം കേട്ടാല് ചെവിയില് ഈയ്യം ഉരുക്കി ഒഴിക്കണമെന്ന മെലാളന്റെ തിട്ടൂരം ഇവരൊന്നും മറന്നില്ലേ എന്ന് തോന്നും എഴുത്തിനിരുത്ത് പുലയാട്ടുകള് കാണുമ്പോള്. മലയാളി ഇനിയും വിഡ്ഡിക്കളി അവസാനിപ്പിച്ചിട്ടില്ല. മനുഷ്യനെ ജാതികളും ഉപജാതികളുമായി വേര്‍തിരിച്ച് വിദ്യ സമ്പന്നര്‍ക്കുമാത്രം അനുഭവിക്കാനുള്ളതാണെന്ന പഴയ മേലാള കീഴാള രീതിയിലെക്ക് കാര്യങ്ങള് പോയികൊണ്ടിരിക്കുന്നു. പക്ഷെ എഴുത്തിനിരുത്ത് മാമാങ്കങ്ങള്‍ക്ക് യാതൊരു പഞ്ഞവുമില്ല. മലയാളത്തിലെ കൂട്ടികൊടുപ്പ് പത്രങ്ങള് അതിന് സ്ത്രോത്രം ചൊല്ലുന്നതോടെ അത് ജനകീയ വിലാസം ‘കലാപരിപാടിയായി’ പ്രഖ്യാപിക്കുകയും ചെയ്യും.\nപോസ്റ്റ് മുയ്മനും ബായിചിട്ടാണോ പഹയാ കമന്റ് എഴുതണത്? ഓന് പറഞ്ഞതു കണ്ടാ...\nമനസിലായോ... ചക്ക് എന്ന് പറയുമ്പോള് കൊക്ക് എന്ന് കേള്‍കാതെ..\nആയുധം എന്നാല് സംഹാരത്തിന് മാത്രമുള്ളതാണെന്ന് രാജീവ് കരുതുന്നതുപോലെ. അക്ഷരങ്ങളെക്കാള് ആയുധങ്ങളാണ് മാനവരാശിയെ മുന്നോട്ട് നയിച്ചിട്ടുള്ളത്. ആയുധങ്ങളെക്കാള് അപകടകരമായി അക്ഷരങ്ങള് മാറിയിട്ടുണ്ട്.\nവിദ്യാരംഭം എന്ന ആചാരം എതിര്‍ക്കപ്പെടേണ്ടതാണ് എന്നും എനിക്കഭിപ്രായമില്ല. അതിന്റെ പേരിലുള്ള ആഭാസങ്ങള് എതിര്‍ക്കപ്പെടേണ്ടതുതന്നെ.\nഎഴുത്തിനിരുത്ത് വിദ്യാഭ്യാസത്തിനു - വിദ്യക്കും, അഭ്യാസതിനും; നല്ല തുടക്കം ആണ്. അതിനെ കമ്പോളവല്കരിച്ചു എന്നത് തെറ്റാണ്.\n"അക്ഷരപൂജയും ആയുധപൂജയും ഒന്നിച്ചുതന്നെ നടത്തുന്ന അര്‍ത്ഥഗര്‍ഭമായ ദിവസമാണത്. രണ്ടും ഒന്നിച്ചുതന്നെ മക്കള്‍ക്കു കൊടുക്കുകയാണ് നമ്മള്. ആയുധത്തിനെതിര് നില്‍ക്കാന് അക്ഷരത്തെയും അക്ഷരത്തെ അടിച്ചൊതുക്കാന് ആയുധത്തെയും ഒരുപോലെ സജ്ജമാക്കുകയാണ്. പ്രതീക്ഷ മുഴുവന് രണ്ടാമത്തേതിലും."\nആയുധമെന്നാൽ ആക്രമിക്കാനും സ്വയരക്ഷക്കും ഉള്ളതു മാത്രമല്ല സഖാവേ. പണിയായുധം എന്ന് കേട്ടിട്ടില്ലേ? ഉണ്ടാവാതിരിക്കാന് വഴിയില്ല. പക്ഷേ അതു മറന്നുപോയാൽഅതു ഭാഷയുടെ തകരാറല്ല. ആണവകരാറിനെതിരെ ബോംബുവച്ച് പ്രതിഷേധ്ക്കുമെന്ന് പറയാനുള്ള മനസ്ഥിതിയാവാം കാരണം. :-) പൂജക്കു വയ്ക്കുന്ന ആയുധം വടിവാളും ഏറുപടക്കവുമൊന്നുമല്ല സുഹൃത്തേ. ഉളിയും ചുറ്റികയുമൊക്കെ പൂജയ്ക്കു വയ്ക്കുന്നവര് ഇഷ്ടം പോലെയുണ്ട്. ഇനി മുതൽ ആയുധപൂജയെന്നു പറയാതെ പണിയായുധപൂജയെന്ന് പ്രത്യേകം പറയാന് പറയണം. :-)\nഅക്ഷരപൂജയും ആയുധപൂജയും വേണ്ടെന്നാണോ.\nഅക്ഷരം ആയുധമാകുന്നതും, ആയുധം അക്ഷരത്തെ തേടുന്നതും കാണാറുണ്ട്.\nഎല്ലാം ആയുധമാക്കുന്ന വല്ലഭനു് പുല്ലും ആയുധമെന്ന സംജ്ഞയും അറിയാന് ശ്രമിക്കാറുണ്ട്. ചടങ്ങുകള്‍ക്കുള്ളിലെ ചടങ്ങുകളുടെ പൊരുളുകള് മനസ്സിലാക്കുംപ്പോഴും എഴുത്തിനിരുത്തൊക്കെ വെറും ഇരുത്തായി തോന്നുമോ.? എന്തോ യോജിക്കാന് കഴിയുന്നില്ലല്ലോ....\nസ്പോണ്‍സേറ്ഡ് ആയുധമെടുപ്പും പുസ്തകം കത്തിക്കലുമൊക്കെ പാവം മലയാളം മീഡിയം പിള്ളാര്‍ക്കുവേണ്ടിമാത്രമല്ലേ.. ഗിനിപ്പന്നികളുടെ റോള് അണിയുന്ന പട്ടിണിക്കോ‍ലപ്പിള്ളാര്..\nഹരിശ്രീക്ക് പകരം എ.ബി.സി.ഡി നാവില് എഴുതിക്കുന്ന കാലം ഉടനെ ഉണ്ടാവും...\nമാഷെ,ഈ‘വിദ്യാരംഭാഘോഷ’ത്തിൽ,ആകപ്പാടെ കണ്ടിട്ടുള്ള ഒരൊറ്റ നല്ലകാര്യം,പലയിടത്തും\nസ്ത്രീകളെയും എഴുതിയ്ക്കാൻ വിളീയ്ക്കുന്നുണ്ട് എന്നതാൺ.സുഗതകുമാർ,ലീലാവതി,\nജാൻസീജെയിംസ് അങ്ങിനെ പലരും ഈത്തവണയും ഉണ്ടായിരുന്നു.\nനന്നായി ഈ ‘എഴുത്തിനിരുത്ത്’.\nഅക്ഷരപൂജക്കൊപ്പം നമ്മള് പൂജിക്കാറുള്ള ആയുധങ്ങള് അയല്‍ക്കാരനെ കൊല്ലാനുള്ളനുള്ളവയല്ലല്ലോ. നിത്യ ജീവിതം പുലര്‍ത്തിപ്പോരാന് നമ്മളെടുക്കുന്ന തൊഴിലുകള്‍ക്കു അവശ്യം ആവശ്യമായ ആയുധങ്ങളെയാണല്ലോ നമ്മള് പൂജിക്കാറുള്ളത്. അവ തൊഴിലിനേയും, അതിണ്റ്റെ സാമ്പത്തിക-സാമൂഹ്യപ്രസക്തിയേയും നമ്മെ വര്‍ഷംതോരും ഓര്‍മപ്പെടുത്തുന്നു. അവയോട് ആദരവുതന്നെയല്ലേ നമ്മള് കാണിക്കേണ്ടത്.\nകഠാരകളും ശൂലങ്ങളും തോക്കും ഒക്കെ പരസ്യമായി പൂജക്കു വക്കാന് ഇവിടെ ആരും ആരേയും ഇന്നും അനുവദിച്ചുകഴിഞ്ഞിട്ടില്ല. ആരെങ്കിലും അതിന്ന് ശ്രമിക്കുന്നുണ്ടെങ്കില് സാമന്യജനങ്ങള് ഇന്നും ആ ശ്രമങ്ങളെയൊക്കെ തിരിച്ചറിയുന്നുമുണ്ട്.\nഭൂമിയില് ജീവല് വ്യപാരങ്ങള് മനുഷ്യകേന്ദ്രീക്രിതമല്ലെന്നു നമ്മെ ഇടക്കിടെ ഒര്‍മ്മപ്പെടുത്താനുള്ള ചില ശ്രമങ്ങളല്ലേ ഇവയൊക്കെ. നമുക്കുകു ചുറ്റും കാണുന്നവയോട്, അവയെക്കുറിച്ചുള്ള പല അറിയായ്മകളിലും തട്ടിത്തിരിഞ്ഞുഴലുമ്പോള്, വിനയം പ്രകടിപ്പിക്കാന് നമുക്കുകിട്ടുന്ന ഈത്തരം അവസരങ്ങളെ നരമേധങ്ങളില് അഭിരമിക്കുന്നവരുടെ അടയാളങ്ങളാക്കി വ്യാഖ്യാനിക്കാതിരിക്കുക.\nഇവയൊക്കെ നാം സാമന്യജനങ്ങളുടെ ആയുധങ്ങളാണു, നമ്മുടെ മുഴുവന് സാമൂഹ്യ, സാമ്പത്തിക സംവിധാനങ്ങളെയും കാലാകാലത്തെക്കു സംരക്ഷിച്ചു നിര്‍ത്താനുള്ള ആയുധങ്ങള്. എല്ലാ ജീവല്‍മേധങ്ങള്‍ക്കുമെതിരെ പ്രതികരിക്കാന്, വരുംതലമുറകളൊട് നമുക്കുള്ള ഉത്തരവാദിത്തങ്ങള് പൂര്‍ത്തീകരിക്കാന്, ഈ ഭൂമിയില് ഉണ്ടായിക്കഴിഞ്ഞ എല്ല ജൈവപ്രതിഭാസങ്ങളും പോലെ മനുഷ്യനും ഈ പ്രക്ര്‍തിയുടെ നിയമങ്ങള്‍ക്കു കീഴ്പെട്ടു മാത്ര്‍മെ കഴിഞ്ഞുകൂടാനാകൂ എന്നു നമ്മെ ഇടക്കിടെ ഓര്‍മിപ്പിക്കാന്, അമൂല്യമായ ഈ ജന്‍മം ആനന്ദപൂരിതമാക്കാന്, നമുക്കിവയൊക്കെ കൂടിയേ കഴിയൂ.\nഇതൊക്കെ ആരും ഇല്ലായ്മയില് നിന്നുണ്ടാക്ക്ക്കി കുത്തകയാക്കി സൂക്ഷിച്ചു പോന്നതൊന്നൂമല്ലല്ലൊ. ഇത് ഈ ഭൂമിയില് പിറന്നു പൊലിഞ്ഞുപോയ എല്ലാ മനുഷ്യജന്‍മങ്ങളുടെയും പൈത്ര്‍കവുമാകുന്നു. അത് കാപലികന്‍മാര്‍ക്കു കഴുത്തിലണിയാനുള്ള മാലയാണെന്നു വരുത്തിത്തീര്‍ക്കരുത്.\nമനുഷ്യ്പൈത്ര്‍കങ്ങളെ തിരഞ്ഞറിയുക, അവയെ സ്വതന്ത്രമായി നില്‍ക്കാന് സഹായിക്കുക.\nRajeevetta, shall I fw this to my friend Nidhis who is runningapublic blog called kelikotte (http://kelikottumagazine.blogspot.com/2011/10/blog-post_08.html?spref=fb ) , which we started asakyezhuthe magazine at the collage time and now becomeablog, one of which came in the mathrubhumi blogana also.\nകമന്റ് ഇന്നാണ് കണ്ടത്. വിരോധമില്ല.\nDayaa Hari said...\nഅക്ഷരപുലരികള് പൂക്കട്ടെ മനസ്സിതില്\nനിത്യവും പൂത്തുലയട്ടെ നന്മകള്\nസത്യബോധങ്ങള് തന് ജീവിത വീക്ഷണം\nദൃഷ്ട്ടിയില് പതിയട്ടെ മാനവ ബോധനം\nമണലില് വിരല്‍കുത്തി വരഞ്ഞാലാവില്ല വിദ്യാരംഭം\nകുഞ്ഞിന് മനസ്സില് വരയണം മാനവദീപ്താക്ഷരങ്ങള്\nഒഴുകും മൊഴി തന് പ്രവാഹത്തില് നിന്നുണരണം\nഉള്ളില് കരുണക്കടലും പ്രബഞ്ചവിജ്ഞാനവും\nപഠനം കൊണ്ട് മനുഷ്യന് കിട്ടില്ല പാണ്ഡിത്യം\nഹൃദയതടിനിക്കുള്ളില് നിറയണം ജീവബോധനം\nഉലകിന് വിസ്മൃത കാലചക്രങ്ങളില് സ്വയം\nതിരയാനുള്ള മഹാമനസ്കതയും വേണം\nഗുരുവിന് പ്രീതിയാല് കിട്ടില്ല ഗുരുത്വം\nദുരയില്ലാത്തൊരു മനം സ്വന്തമാക്കണം\nഉദരപൂരണം ജീവിത ലക്ഷ്യമാക്കിയാ\nഅത് പോലെ താങ്കള് പറയുന്നത് കേട്ടാല് തോന്നും വിദ്യാരംഭം നടന്നോണ്ടാ ഇവിടെ സാമുദായിക ധ്രുവീകരണം നടക്കുന്നെ എന്ന് ....ഒന്ന് കൊല്ലൂര് വരെ വാ മാഷേ ...അവിടെ എവിടെ ഉണ്ട് മതം ..


രഹന ഫാത്തിമയുടെ ജാമ്യാപേക്ഷ തള്ളി\nമതവികാരം വ്രണപ്പെടുത്തുന്ന രീതിയില് രഹന ഫാത്തിമ ഫേസ്ബുക്കിലിട്ട പോസ്റ്റിനെതിരെ ബിജെപി കഴിഞ്ഞ മാസം 20 ന് പരാതി നല്‍കിയിരുന്നു. ഈ പരാതിയിലാണ് പത്തനംതിട്ട ടൗൺ സി ഐയുടെ നേതൃത്വത്തിലുള്ള സംഘം രഹനയെ അറസ്റ്റ് ചെയ്തത്.\nPathanamthitta, First Published Dec 4, 2018, 4:59 PM IST\nപത്തനംതിട്ട: ഫേസ്ബുക്ക് പോസ്റ്റിലൂടെ മതവികാരം വ്രണപ്പെടുത്തിയെന്ന കേസിൽ റിമാന്‍റിൽ കഴിയുന്ന രഹന ഫാത്തിമയുടെ ജാമ്യാപേക്ഷ തള്ളി. പത്തനംതിട്ട പ്രിൻസിപ്പൽ സെഷൻസ് കോടതിയാണ് ജാമ്യാപേക്ഷ തള്ളിയത്.\nപ്രതിയെ മൂന്ന് ദിവസത്തേക്ക് കസ്റ്റഡിയിൽ ആവശ്യപ്പെട്ട് കൊണ്ട് പൊലീസ് സമർപ്പിച്ച അപേക്ഷ കോടതി നേരത്തെ തള്ളിയിരുന്നു. രഹനയെ പ്രദര്‍ശന വസ്തുവാക്കാന് ശ്രമിക്കുന്നുവെന്ന പ്രതിഭാഗത്തിന്റെ വാദം അംഗീകരിച്ച കോടതി ജയിലില്2മണിക്കൂര് ചോദ്യം ചെയ്യാന് അനുവദിക്കുകയായിരുന്നു. എന്നാൽ വിധിക്കെതിരെ പൊലീസ് വീണ്ടും അപ്പീൽ നൽകിയിരുന്നു.\nഫേസ്ബുക്ക് പോസ്റ്റിന് പിന്നിൽ മറ്റാർക്കെങ്കിലും പങ്കുണ്ടോ എന്നടക്കമുള്ള കാര്യങ്ങളാണ് പൊലീസ് അന്വേഷിച്ചത്. ഇന്ത്യൻ ശിക്ഷാ നിയമത്തിലെ 295 എ വകുപ്പ് പ്രകാരമാണ് രഹന ഫാത്തിമക്കെതിരെ കേസ്സെടുത്തിരിക്കുന്നത്. അറസ്റ്റിന് പിന്നാലെ ബിഎസ്എൻഎൽ ജീവനക്കാരിയായ രഹനയെ അന്വേഷണ വിധേയമായി സസ്പെന്റ് ചെയ്തിരുന്നു. ബിഎസ്എൻഎല്ലിന്റെ പാലാരിവട്ടം ഓഫീസിൽ ടെലികോം ടെക്നീഷ്യൻ ആയി ജോലി ചെയ്യുകയായിരുന്നു രഹന.\nപത്തനംതിട്ട പൊലീസാണ് രഹനയെ കൊച്ചിയിലെത്തി അറസ്റ്റ് ചെയ്തത്. മതവികാരം വ്രണപ്പെടുത്തുന്ന രീതിയില് രഹന ഫാത്തിമ ഫേസ്ബുക്കിലിട്ട പോസ്റ്റിനെതിരെ ബിജെപി കഴിഞ്ഞ മാസം 20 ന് പരാതി നല്‍കിയിരുന്നു. ഈ പരാതിയിലാണ് പത്തനംതിട്ട ടൗൺ സി ഐയുടെ നേതൃത്വത്തിലുള്ള സംഘം രഹനയെ അറസ്റ്റ് ചെയ്തത്. ഫേസ്‍ബുക്ക് പോസ്റ്റിലൂടെ മതസ്പർദ്ധ ഉണ്ടാക്കിയെന്ന കേസിൽ കഴിഞ്ഞ 27നായിരുന്നു രഹന ഫാത്തിമ റിമാൻഡിലായത്.\nLast Updated Dec 4, 2018, 5:08 PM IST\nരഹ്ന ഫാത്തിമയ്ക്ക് മാധ്യമങ്ങളിലൂടെ അഭിപ്രായം പറയാം; വിലക്കിന് സുപ്രീം കോടതിയുടെ സ്റ്റേ\nകുട്ടികൾക്ക് മുന്നിൽ നഗ്നതാ പ്രദർശനം, രഹ്ന ഫാത്തിമയ്ക്ക് ജാമ്യം\nകുട്ടികൾക്ക് മുമ്പിൽ നഗ്നതാപ്രദർശനം: രഹ്‌ന ഫാത്തിമയെ വീട്ടിലെത്തിച്ച് തെളിവെടുത്തു\nകുട്ടികൾക്ക് മുന്നിൽ നഗ്നതാപ്രദര്‍ശനം: രഹ്ന ഫാത്തിമയെ റിമാന്‍ഡ് ചെയ്തു


ജര്‍മനിയില് രണ്ടിടങ്ങളിലായി നടന്ന വെടിവയ്പില് ഒന്‍പത് പേര് മരിച്ചു. അഞ്ച് പേര്‍ക്ക് പരുക്കേറ്റു. വടക്കന് ജര്‍മനിയിലെ ഹനാവുവിലാണ് ആക്രമണം നടന്നത്. വെടിവയ്പ്പിന് പിന്നാലെ വീട്ടിലെത്തിയ അക്രമി അമ്മയെ കൊലപ്പെടുത്തി ആത്മഹത്യ ചെയ്തു.\nപ്രാദേശിക സമയം രാത്രി ഒന്‍പത് മണിക്ക് ഹനാവു നഗരത്തിലെ ബാറിലാണ് ആദ്യം വെടിവയ്പുണ്ടായത്. വൈകാതെ തൊട്ടടുത്തുള്ള കെസല്‍സ്റ്റാഡിലെ മറ്റൊരു ബാറിലും വെടിവയ്പുണ്ടായി. ആദ്യത്തെ വെടിവയ്പില് മൂന്ന് പേരും രണ്ടാമത്തെ വെടിവയ്പില് അഞ്ച് പേരുമാണ് മരിച്ചത്. മരിച്ചവരില് അധികവും തുര്‍ക്കി വംശജരാണ്.\nതോബിയാസ് ആര് എന്ന് പേരുള്ള 43 കാരനാണ് വെടിവയ്പ്പ് നടത്തിയയെന്ന് പൊലീസ് അറിയിച്ചു. ആക്രമണത്തിന് പിന്നാലെ വീട്ടിലെത്തിയ ഇയാള് 72 കാരിയായ അമ്മയെ കൊലപ്പെടുത്തി ആത്മഹത്യ ചെയ്തു. ആക്രമണത്തിലേക്ക് നയിച്ച കാരണം വ്യക്തമല്ല. ഇതുസംബന്ധിച്ച് കൂടുതല് അന്വേഷണം തുടരുമെന്ന് ജര്‍മന് പൊലീസ് അധികൃതര് അറിയിച്ചു. സംഭവത്തെ തുടര്‍ന്ന് ഹനാവു നഗരത്തിലെ സുരക്ഷ ശക്തമാക്കിട്ടുണ്ട്.


നീതിക്കായി അവസാനനിമിഷംവരെ പോരാടും -ഫാത്തിമയുടെ പിതാവ് | Fathima Latheef| IIT Madras\nചെന്നൈ: മകളുടെ മരണത്തിലെ ദുരൂഹത പുറത്തുകൊണ്ടുവരാൻ അവസാനനിമിഷംവരെ പോരാടുമെന്ന് ഫാത്തിമയുടെ പിതാവ് ലത്തീഫ്. താൻ ജീവിക്കുന്നതുതന്നെ അതിനുവേണ്ടിയാണ്. മറ്റൊരു വിദ്യാർഥിനിയ്ക്കും കുടുംബത്തിനും ഇത്തരമൊരു അവസ്ഥയുണ്ടാവാൻ പാടില്ല. സത്യം പുറത്തുകൊണ്ടുവരാനായി സാധ്യമായ എല്ലാ ശ്രമങ്ങളും നടത്തും. പോലീസ് നടപടിയെടുക്കുന്നില്ലെങ്കിൽ കൂടുതൽ കാര്യങ്ങൾ വെളിപ്പെടുത്തും. -അദ്ദേഹം പറഞ്ഞു.\nഐ.ഐ.ടി. അധ്യാപകൻ സുന്ദർശൻ പത്മനാഭന് ഫാത്തിമ ലത്തീഫെന്ന പേര് പറയാൻപോലും മടിയായിരുന്നു. എല്ലാ വിഷയങ്ങളിലും ഒന്നാംസ്ഥാനമായിരുന്നു ഫാത്തിമയ്ക്ക്. ഒന്നാംസ്ഥാനം ഫാത്തിമയ്ക്കാണെന്ന് ക്ലാസിൽ പറയുന്നതുപോലും അരോചകമായാണ് സുന്ദർശൻ കണ്ടിരുന്നതെന്നും അദ്ദേഹം പറഞ്ഞു. സുന്ദർശൻ പത്മനാഭനിൽനിന്ന് മകൾ ഏതുതരത്തിലുള്ള മാനസിക പീഡനമാണ് നേരിട്ടതെന്ന് ലോകമറിയണം.\nമികച്ച പുസ്തകങ്ങളാണ് ഫാത്തിമ വായിച്ചിരുന്നതെന്ന് മുറി പരിശോധിച്ച അന്വേഷണ ഉദ്യോഗസ്ഥർ അറിയിച്ചിരുന്നുവെന്ന് പിതാവ് പറഞ്ഞു. പഠനമികവ് പുലർത്തുന്ന വിദ്യാർഥിനി ആത്മഹത്യ ചെയ്തിട്ടുണ്ടെങ്കിൽ അതിന് തക്കതായ കാരണമുണ്ടാകുമെന്ന് ഉറപ്പാണ്. ഐ.ഐ.ടി.യിൽ വിദ്യാർഥികളെ മാനസികമായി പീഡിപ്പിക്കുന്ന മാഫിയ പ്രവർത്തിക്കുന്നുണ്ടെന്നാണ് ഇതുസംബന്ധിച്ച് ലഭിച്ച വിവരങ്ങളെന്നും ലത്തീഫ് പറഞ്ഞു.\nഈ വിവരങ്ങൾ കേസന്വേഷിക്കുന്ന ക്രൈംബ്രാഞ്ചിന് കൈമാറിയിട്ടുണ്ടെന്നും ലത്തീഫ് പറഞ്ഞു. ഫാത്തിമ താമസിച്ച ഹോസ്റ്റൽമുറി സിറ്റി പോലീസ് കമ്മിഷണറും സി.സി.ബി. അഡീഷണൽ കമ്മിഷണറും വ്യക്തമായി പരിശോധിച്ചിരുന്നു. ഫാത്തിമ തട്ടം ധരിക്കാറില്ലെന്നും തങ്ങൾ പുരോഗമനചിന്താഗതിക്കാരാണെന്നും ലത്തീഫ് പറഞ്ഞു.\nഫാത്തിമാ ലത്തീഫിന്റെ മരണവുമായി ബന്ധപ്പെട്ട് ഉന്നതവിദ്യാഭ്യാസ സെക്രട്ടറി ഞായറാഴ്ച ചെന്നൈയിലെത്തി സ്ഥിതിഗതികൾ വിലയിരുത്തി കേന്ദ്രസർക്കാരിന് റിപ്പോർട്ട് സമർപ്പിക്കും. കേന്ദ്രമന്ത്രി വി. മുരളീധരൻ മാനവവിഭവശേഷി മന്ത്രി രമേഷ് പൊഖ്രിയാലുമായി കൂടിക്കാഴ്ച നടത്തുകയും ചെയ്തിട്ടുണ്ട്.\nContent Highlights: Fathima Latheef IIT Madras


തുർക്കിയുടെ പ്രഥമ വനിതയുമായി ആമിർഖാൻ കൂടിക്കാഴ്ച നടത്തി- Aamir Khan meets First Lady of Turkey\nActor Aamir Khan Meets First Lady Of Turkey\nതുർക്കിയുടെ പ്രഥമ വനിതയുമായി ആമിർഖാൻ കൂടിക്കാഴ്ച നടത്തി\nപുതിയ ചിത്രം 'ലാൽ സിംഗ് ചദ്ദ'യുടെ ഷൂട്ടിംഗിനായി ആമിർ ഖാൻ തുർക്കിയിലെത്തിയപ്പോഴായിരുന്നു സന്ദർശനം\nAugust 18, 2020 11:38:09 am\nബോളിവുഡ് താരം ആമിർ ഖാൻ തുർക്കിയുടെ പ്രഥമ വനിത എമിൻ എർദോഗനുമായി കൂടിക്കാഴ്ച നടത്തി. പുതിയ ചിത്രം ‘ലാൽ സിംഗ് ചദ്ദ’യുടെ ഷൂട്ടിംഗിനായി ആമിർ ഖാൻ തുർക്കിയിലെത്തിയപ്പോഴായിരുന്നു സന്ദർശനം. ആഗസ്ത് 15 ന്, ഇന്ത്യയുടെ 74-ാം സ്വാതന്ത്ര്യദിനത്തിലാണ് ഇസ്താംബൂളിലെ ഹുബർ മാൻഷനിലുള്ള തന്റെ പ്രസിഡൻഷ്യൽ വസതിയിലേക്ക് എമിൻ ആമിർ ഖാനെ ക്ഷണിച്ചത്.\nആമിറുമായുള്ള കൂടിക്കാഴ്ചയെ കുറിച്ച് എമിൻ എർദോഗൻ ട്വീറ്റ് ചെയ്യുകയും ചെയ്തു. “ലോകപ്രശസ്ത ഇന്ത്യൻ നടനും സംവിധായകനുമായ ആമിർ ഖാനെ ഇസ്താംബുളിൽ കണ്ടുമുട്ടിയതിൽ എനിക്കേറെ സന്തോഷമുണ്ട്. തന്റെ ഏറ്റവും പുതിയ ചിത്രത്തിന്റെ ചില ഭാഗങ്ങൾ അദ്ദേഹം തുർക്കിയുടെ വിവിധഭാഗങ്ങളിൽ ചിത്രീകരിക്കുന്നു എന്നറിഞ്ഞതിഷ സന്തോഷമുണ്ട്. ഞാനതിനായി കാത്തിരിക്കുന്നു,” എമിൻ കുറിക്കുന്നു.\nതന്റെ പങ്കാളിത്തമുള്ള സാമൂഹിക പദ്ധതികളെ കുറിച്ചും ആമിർ എമിൻ എർദോഗനുമായി ചർച്ച നടത്തി. സിനിമകളിലൂടെ സാമൂഹിക പ്രശ്നങ്ങളെ അഡ്രസ് ചെയ്യുന്നതിന് എമിൻ എർദോഗന് ആമിർഖാനെ അഭിനന്ദിച്ചുവെന്നും തുർക്കി പ്രസിഡൻസി ഓഫ് റിപ്ലബ്ലിക്കിന്റെ ഔദ്യോഗിക വെബ്സൈറ്റ് പുറത്തിറക്കിയ കുറിപ്പിൽ പറയുന്നു.\n“കോവിഡ് 19 കാരണം ഇന്ത്യയിൽ പൂർത്തിയാക്കാൻ കഴിയാതെ പോയ ‘ലാൽ സിംഗ് ചദ്ദ’യുടെ ചിത്രീകരണം പൂർത്തിയാക്കാനാണ് തുർക്കി സന്ദർശനമെന്ന് ആമിർ ഖാൻ വിശദമാക്കി. ഷൂട്ടിംഗ് ലൊക്കേഷനിലേക്ക് ആമിർ ഖാൻ പ്രഥമ വനിതയെ ക്ഷണിക്കുകയും ചെയ്തു,” പത്രക്കുറിപ്പിൽ വിശദമാക്കുന്നു.\n2020 ഡിസംബർ 25ന് റിലീസ് പ്രഖ്യാപിച്ചിരുന്ന ‘ലാൽ സിംഗ് ചദ്ദ’ യുടെ റിലീസ് അടുത്തിടെ കോവിഡിന്റെ പശ്ചാത്തലത്തിൽ 2021 ഡിസംബറിലേക്കായി മാറ്റിവച്ചിരുന്നു. കരീന കപൂർ ഖാൻ, മോനാ സിംഗ്, തമിഴ് താരം വിജയ് സേതുപതി എന്നിവരും ചിത്രത്തിൽ അഭിനയിക്കുന്നുണ്ട്.\nടോം ഹാങ്ക്‌സിന്റെ ‘ഫോറസ്റ്റ് ഗമ്പ്’ എന്ന ചിത്രത്തിന്റെ ഔദ്യോഗിക റീമേക്കാണ് ചിത്രം. ചിത്രീകരണം പൂർത്തിയാക്കുന്നതിലാണ് ടീം ഇപ്പോൾ ശ്രദ്ധ കേന്ദ്രീകരിച്ചിരിക്കുന്നതെന്ന് വയകോം18 സ്റ്റുഡിയോയുടെ ചീഫ് ഓപ്പറേറ്റിംഗ് ഓഫീസറായ അജിത് അന്ദരെ പറഞ്ഞു. നടനും എഴുത്തുകാരനുമായ അതുൽ കുൽക്കർണിയുടെ തിരക്കഥയിൽ ‘സീക്രട്ട് സൂപ്പർ സ്റ്റാർ’ എന്ന ചിത്രത്തിലൂടെ ശ്രദ്ധേയനായ അദ്വൈത് ചന്ദൻ ആണ് ചിത്രം സംവിധാനം ചെയ്യുന്നത്. വയകോം 18 മോഷൻ പിക്ചേഴ്സും ആമിർ ഖാൻ പ്രൊഡക്ഷനും ചേർന്നാണ് ചിത്രത്തിന്റെ നിർമാണം. അമിതാഭ് ഭട്ടാചാര്യയുടെ വരികൾക്ക് പ്രീതം സംഗീതം പകരും.\nRead more: ഗോതമ്പ് പായ്ക്കറ്റിൽ 15,000 ഒളിപ്പിച്ച ആ ‘റോബിൻഹുഡ്’ താനല്ലെന്ന് ആമിർ ഖാൻ\nTags: Aamir Khan, Turkey\nപുതിയ അതിഥി; 197ാമത് രാജവെമ്പാലയും വാവ സുരേഷിന് മുന്നിൽ പത്തി താഴ്‌ത്തി\n14ാം വയസ്സിൽ താൻ ലൈംഗികമായി ചൂഷണം ചെയ്യപ്പെട്ടെന്ന് ആമിർഖാന്റെ മകൾ ഇറ ഖാൻ\nExplained: ആമിർ ഖാൻ വീണ്ടും വിമര്‍ശിക്കപ്പെടുന്നത് എന്തുകൊണ്ട്?\nകോവിഡ് പരിശോധന: തന്റെ മാതാവിനു വേണ്ടി പ്രാർത്ഥിക്കണമെന്ന് ആമിർ ഖാൻ\nആമിർ ഖാന്റെ ‘ലാൽ സിംഗ് ചന്ദ’യുടെ റിലീസ് നീട്ടി\nആമിർ ഖാന്റെ ‘മഹാഭാരതം’ എഴുതാൻ ‘ബാഹുബലി’ തിരക്കഥാകൃത്ത്\nവര്‍ക്ക്ഔട്ടില് പിതാവിനെ കടത്തിവെട്ടി മകള്\nആമിർ ഖാന്റെ മാതാവിന് കോവിഡില്ല; പരിശോധന ഫലം നെഗറ്റീവ്\nസഹായിയുടെ ശവസംസ്കാര ചടങ്ങിൽ പങ്കെടുത്ത് ആമിർ ഖാനും കിരൺ റാവുവും


ഇന്നലെ സ്വർണ വിലയിൽ വൻ ഇടിവ് ഉണ്ടായെങ്കിലും ഇന്ന് വില ചെറിയ രീതിയിൽ കൂടിയിരിക്കുകയാണ്. കഴിഞ്ഞ ദിവസങ്ങളിലെ വില ഇങ്ങനെയാണ്, അതായത് നവംബർ 4ന് വീണ്ടും 280 രൂപ കൂടി 38080 രൂപയും, ഗ്രാമിന് 4760 ആയിരിക്കുന്നു. നവംബർ 5നു വിലയിൽ മാറ്റം ഇല്ലായിരുന്നു, ഇന്നലെ നവംബർ 6ന്.\nവീണ്ടും പവന് 320 രൂപ കൂടി കൊണ്ട് 38400 രൂപയും, ഗ്രാമിന് 4800 രൂപയും ആയിരുന്നു. നവംബർ 7ന് വീണ്ടും പവന് 320 രൂപ കൂടി 38720 രൂപയും ഗ്രാമിന് 4840 രൂപയും ആയി. നവംബർ 8ന് അവധി ആയതിനാൽ വിലയിൽ മാറ്റം ഇല്ലായിരുന്നു. നവംബർ 9ൽ പവന് വീണ്ടും 160 രൂപ കൂടി 38880 രൂപയും ഗ്രാമിന് 4860 രൂപയും ആയി. ഇന്നലെ നവംബർ 10ന്, പവന് 1200 രൂപ കുറഞ്ഞ്, അപ്പൊൾ നിലവിൽ പവന് 37680 രൂപയും, ഗ്രാമിന് 4710 രൂപയും ആയി. ഇന്ന് നവംബർ 11ന്, പവൻ 80 രൂപ കൂടി 37760 രൂപയും, ഗ്രാമിന് 4720 രൂപയും ആയിരിക്കുന്നു. എന്നത്തേയും ഏറ്റവും പുതിയ സ്വർണ വില തന്നെ ഈ പേജിലൂടെ നൽകുന്നതാണ്. സ്വർണ്ണവിലക്ക് പുറമെ അനവധി സുപ്രധാന വിവരങ്ങളും നിങ്ങൾക്ക് ഇവിടെ അതാത് സമയത്തു തന്നെ ലഭിക്കുന്നതാണ്, ആയതിനാൽ ഈ ഉപകാരപ്രധാനമായ അറിവുകൾ എല്ലാവരിലേക്കും എത്തിക്കുവാൻ നിങ്ങൾ പ്രത്യേകം ശ്രദ്ധിക്കുമല്ലോ.\nവിവാഹം രജിസ്റ്റർ ചെയ്യാൻ എന്തൊക്കെ രേഖകൾ വേണമെന്നും എവിടെയൊക്കെ പോകണം എന്നും അറിയാം\nകെഎസ്ആർടിസി ബസ്സ്കളിൽ സീറ്റ് ബുക്ക് ചെയ്യാൻ ഉള്ള രീതി നിങ്ങൾക്കായി പറഞ്ഞു തരുന്നു, അറിവ് നേടാം\n“ദൃശം” കൂട്ട് കെട്ട് വീണ്ടും ഒന്നിക്കുന്നു പുതിയ മോഹൻലാൽ ചിത്രം റാമുമായി ജിത്തു\nഎപിഎൽ ബിപിഎൽ റേഷൻ കാർഡ് ഉടമകൾ അറിഞ്ഞിരിക്കേണ്ടവ, ജൂണിലെ റേഷനും, മെയ് മാസത്തെ കിറ്റും


വിദ്വേഷ പ്രസംഗം നടത്തിയ പി സി ജോര്‍ജ്ജിനെ കസ്റ്റഡിയിലെടുത്തു | News | Keralam | Muziriz Post\nവിദ്വേഷ പ്രസംഗം നടത്തിയ പി സി ജോര്‍ജ്ജിനെ കസ്റ്റഡിയിലെടുത്തു\nതിരുവനന്തപുരം: അനന്തപുരി ഹിന്ദു മഹാസഭയില്‍വെച്ച് മുസ്ലീങ്ങള്‍ക്കെതിരെ വിദ്വേഷ പ്രസംഗം നടത്തിയ മുന് എം എല് എ പി സി ജോര്‍ജ്ജിനെ പൊലീസ് കസ്റ്റഡിയിലെടുത്തു. തിരുവനന്തപുരം ഫോര്‍ട്ട് അസിസ്റ്റന്റ് കമ്മീഷണറുടെ നേതൃത്വത്തിലുളള സംഘമാണ് പി സി ജോര്‍ജ്ജിനെ കസ്റ്റഡിയിലെടുത്തത്. പുലര്‍ച്ചെ ഈരാറ്റുപേട്ടയിലുളള വീട്ടിലെത്തിയായിരുന്നു പൊലീസ് നടപടി. ഇന്നലെ രാത്രിയാണ് വിദ്വേഷ പ്രസംഗം നടത്തിയ സംഭവത്തില് പൊലീസ് കേസെടുത്തത്. എ ഡി ജി പി അനില്‍കാന്തിന്റെ നിര്‍ദേശപ്രകാരമായിരുന്നു കേസ് രജിസ്റ്റര് ചെയ്തത്.\nവെളളിയാഴ്ച്ച വൈകുന്നേരം അനന്തപുരി ഹിന്ദു മഹാസമ്മേളനം ഉദ്ഘാടനം ചെയ്ത് നടത്തിയ പ്രസംഗത്തിലാണ് പി സി ജോര്‍ജ്ജ് മുസ്ലീങ്ങള്‍ക്കെതിരായ പരാമര്‍ശം നടത്തിയത്. 'യൂസഫലി മലപ്പുറത്തെന്താ മാളുണ്ടാക്കാത്തേ? കോഴിക്കോട്ടെന്താ മാളുണ്ടാക്കാത്തേ? മുസ്ലീങ്ങളുടെ കാശ് അദ്ദേഹത്തിന് വേണ്ട. നിങ്ങളുടെ കാശ് മതി. നിങ്ങള് പെണ്ണുങ്ങളും കുട്ടികളുമായി ചെന്ന് കേറുവല്ലേ അങ്ങോട്ട്. നിങ്ങളെ കാശ് മുഴുവന് വാങ്ങിയെടുക്കുകയല്ലേ അയാള്. ഒരു കാരണവശാലും ഒരുരൂപ പോലും ഇതുപോലുളള സ്ഥാപനങ്ങള്‍ക്ക് കൊടുക്കാന് പാടില്ല. ഇതൊക്കെ ആലോചിച്ച് പ്രവര്‍ത്തിച്ചില്ലെങ്കില് ഒടുവില് ദുഖിക്കേണ്ടിവരും. യാതൊരു സംശവും വേണ്ട. ഇവരുടെ ഹോട്ടലുകളിലൊക്കെ, ഞാന് കേട്ടത് ശരിയാണെങ്കില് പലതുമുണ്ടായിട്ടുണ്ട്. ഒരു ഫില്ലര് വച്ചിരിക്കുകയാ... ചായയില് ഒറ്റ തുളളി ഒഴിച്ചാല് മതി ഇംപൊട്ടന്റായിപ്പോകും. അതായത് അവര് സ്ത്രീകളെയും പുരുഷന്മാരെയും വന്ധ്യംകരിക്കുകയാണ്. അങ്ങനെ ഇന്ത്യാ രാജ്യം പിടിച്ചടക്കണമെന്നാണ് അവര് ആഗ്രഹിക്കുന്നത്'- എന്നാണ് പി സി ജോര്‍ജ്ജ് പ്രസംഗത്തില് പറഞ്ഞത്.\nപി സി ജോര്‍ജ്ജിനെതിരെ കേസെടുക്കണമെന്നാവശ്യപ്പെട്ട് സമൂഹമാധ്യമങ്ങളില് പ്രതിഷേധം ശക്തമായിരുന്നു. ഇയാള്‍ക്കെതിരെ കേസെടുക്കണമെന്നാവശ്യപ്പെട്ട് യൂത്ത് ലീഗ് മുഖ്യമന്ത്രിക്കും ഡിജിപിക്കും പരാതി നല്‍കിയിരുന്നു. മുസ്ലീം സമുദായത്തെ അധിക്ഷേപിക്കുകയും ബോധപൂര്‍വ്വമായ ചേരിതിരിവുണ്ടാക്കാന് ശ്രമിക്കുകയും ചെയ്ത പി സി ജോര്‍ജ്ജിനെതിരെ ശക്തമായ നടപടിയെടുക്കണമെന്നാണ് യൂത്ത് ലീഗ് പരാതിയില് ആവശ്യപ്പെട്ടത്. ഡി വൈ എഫ് ഐയും പി സി ജോര്‍ജ്ജിനെതിരെ നടപടിയെടുക്കണമെന്ന് ആവശ്യപ്പെട്ടിരുന്നു. പ്രസ്താവന പിന്‍വലിച്ച് കേരളത്തോട് പി സി ജോര്‍ജ്ജ് മാപ്പുപറയണമെന്നാണ് സി പി എം ആവശ്യപ്പെട്ടത്. വെളളത്തിന് തീപിടിക്കുന്ന തരത്തിലുളള പ്രസംഗമാണ് പി സി ജോര്‍ജ്ജ് നടത്തിയതെന്നും മുന്‍കൂട്ടി തീരുമാനിച്ച പ്രസ്താവനയാണ് ജോര്‍ജ്ജ് നടത്തിയതെന്നും പ്രതിപക്ഷ നേതാവ് വി ഡി സതീശനും ആരോപിച്ചു.\nkerala police hate speech Muziriz Post Muziriz Post News PC George


ആദ്യത്തെ സർജ്ജറി; ഒരു നേഴ്‌സിൻ്റെ ഓർമ്മക്കുറിപ്പുകൾ • Tech Travel Eat\nആദ്യത്തെ സർജ്ജറി; ഒരു നേഴ്‌സിൻ്റെ ഓർമ്മക്കുറിപ്പുകൾ\nഎഴുത്ത് – ലിസ് ലോന.\nമുഴുവൻ ഫീസും ഒരുമിച്ചടക്കാൻ പോയിട്ട് ഫീസടക്കാനും ഡോണെഷൻ കൊടുക്കാനും പാങ്ങില്ലാത്തൊരു വീട്ടീന്നായതുകൊണ്ട് നഴ്സിംഗ് പഠിക്കാൻ പോകുമ്പോൾ ഉള്ള് മുഴുവൻ തീ ആയിരുന്നു. കർണാടകയുടെ അങ്ങേ അറ്റത്തെ മെഡിക്കൽ കോളേജിൽ സീറ്റ് ശരിയാക്കി തന്ന മാഡത്തിനോട് ആദ്യത്തെ അപേക്ഷ പഠിപ്പിനൊപ്പം പാർട്ട് ടൈം ജോലിയൊന്ന് ശരിയാക്കി തരണേയെന്നാണ്. പ്രീഡിഗ്രി കഴിഞ്ഞു മാർക്കിന്റെ വിലനിലവാരഗുണവും അപ്പന്റെ കാലിപോക്കറ്റിലെ കനവും കാരണം കോ-ഓപ്പറേറ്റീവ് ഹോസ്പിറ്റലിൽ ഒരു വർഷം നഴ്സിംഗ് അസിസ്റ്റന്റ് ആയി ജോലിയെടുത്ത ധൈര്യമുണ്ട് ആ പാർട്ട് ടൈം അപേക്ഷക്ക് പിന്നിൽ.\nകോളേജിന്റെ തുടക്കമായതുകൊണ്ടും പ്രിൻസിപ്പലിന്റെ കെയറോഫ് ആയതുകൊണ്ടും ഡോണെഷൻ ഒന്നും വേണ്ട ഫീസും സ്വന്തം ചിലവിനുള്ള കാശും കരുതിയാൽ മതിയെന്നായിരുന്നു അവരുടെ ഓഫർ. പൈസ കൊടുക്കാതെ സീറ്റിന്റെ കാര്യം ആലോചിക്കയെ വേണ്ടെന്ന് പറഞ്ഞ സഭവക കോളേജുകളും ശുപാർശകത്തു തരാതെ കളിപ്പിച്ച പള്ളിവികാരിയെക്കാളും എത്രെ ഭേദമെന്ന് വീട്ടുകാരും കരുതി യാത്രയാക്കുമ്പോൾ.\nഹോസ്റ്റലിൽ നിൽക്കാനുള്ള കാശില്ലാ.. ഇനി ഉണ്ടെങ്കിൽ തന്നെ അവിടേക്ക് കൂടി ഓടാൻ നേരവുമില്ല അതുകൊണ്ട് പാർട്ട് ടൈം ജോലിചെയ്യുന്ന നഴ്സിംഗ് ഹോമിൽ തന്നെയാണ് താമസവും. രാവിലെ ആറിന് നഴ്സിംഗ് ഹോമിലെ ഡ്യൂട്ടി കഴിഞ്ഞു കുളിച്ചു റെഡി ആയി നേരെ പഠിക്കുന്ന കോളേജിലേക്ക്.\nഏഴരക്ക് ക്ലാസ് തുടങ്ങും. ഉച്ചവരെ ക്ലാസ്സും ഉച്ചക്ക് ശേഷം പ്രാക്ടിക്കലും. അതിനിടയിലെ ലഞ്ച് ബ്രേക്കിലും മിസ്സുമാരുടെ സമ്മതത്തോടെ ക്ലാസ്സിലും മറ്റുമായി ഇരുന്നുറങ്ങും. അഞ്ചിന് കോളേജ് വിട്ടാൽ നേരെ ഓട്ടമാണ് ബസ് കിട്ടാനായി. കോളേജിൽനിന്നും ഇരുപത് മിനുട്ട് യാത്രയുണ്ട് റൂമുള്ള സ്ഥലത്തു എത്താനായി. ചിലപ്പോ ഒരു ചായ കുടിച്ചുകൊണ്ട് അല്ലങ്കിൽ ചായ പോലുമില്ലാതെ ഉടുപ്പ് മാറി ഡ്യൂട്ടിക്ക്…\n15 ബെഡിന്റെ നഴ്സിംഗ് ഹോം ആണ്. കാൻസർ സർജന്റെ നഴ്സിംഗ് ഹോം ആയതുകൊണ്ട് ഓപ്പറേഷൻ തീയേറ്ററും പോസ്റ്റ് ഓപ്പറേറ്റീവ് റൂമുകളും കീമോക്കാരും ഒക്കെ ആയി സംഭവബഹുലമാണ് രാവിലെ വരെ. അതിനിടയിലെപ്പോഴെങ്കിലും ഇരുന്നോ നിന്നോ രാത്രി ഭക്ഷണം.\nഏത് റിസ്ക് പിടിച്ച ഓപ്പറേഷനും പൂ എടുക്കുന്ന ലാഘവത്തോടെ പെർഫെക്ഷനിൽ ചെയ്യുന്ന വളരെ സമാധാനത്തോടെ സംസാരിക്കുന്ന ഇത്രെയും തിരക്കുള്ള ഒരു സർജനെ ഞാൻ വേറെ കണ്ടിട്ടില്ലെന്ന് തന്നെ പറയാം. ആദ്യത്തെ രണ്ട് മാസങ്ങൾ കൊണ്ട് തന്നെ എന്നെ തരക്കേടില്ലാത്ത രീതിയിലുള്ള OT അസിസ്റ്റന്റ് ആക്കി മാറ്റാൻ അദ്ദേഹത്തിന് കഴിഞ്ഞു..\nഒരു നെഗറ്റീവ് സൈഡ് എന്തായിരുന്നെന്നാൽ പിന്നീടുള്ള എല്ലാ സർജറികളും അദ്ദേഹം വൈകീട്ടേക്ക് എന്റെ ഡ്യൂട്ടി ടൈമിലേക്ക് മാറ്റിയെന്നതാണ്. പത്തര പതിനൊന്നര വരെയുള്ള തീയറ്ററിലെ നിൽപ്പ് കഴിഞ്ഞാൽ പിന്നെയങ്ങോട്ട് പോസ്റ്റ് ഓപ്പറേറ്റീവ് രോഗികളെയും മറ്റുരോഗികളെയും നോക്കി നേരം വെളുക്കുന്നത് അറിഞ്ഞിരുന്നില്ല. ഇതിനിടയിലെപ്പോഴാണ് ഞാൻ അസൈന്മെന്റ്സ് എഴുതിയതും റെക്കോർഡുകൾ വരച്ചതും പഠിച്ചതുമൊക്കെ ഉത്തരമില്ലാത്ത കടംകഥയാണ് .\nഹിന്ദിസിനിമകൾ കണ്ടുള്ള പരിചയത്തിൽ പഠിച്ച ഹിന്ദി കയ്യിലുള്ളത് കൊണ്ട് തന്നെ എനിക്ക് മഹാരാഷ്ട്ര ബോർഡറിലുള്ള കർണാടകത്തിലെ ഭാഷ വലിയൊരു പ്രശ്നമായിരുന്നില്ല ആദ്യമാദ്യം. പക്ഷെ പിന്നീട് ഡോക്ടർക്കും രോഗിക്കുമിടയിലെ മീഡിയേറ്റർ വായും പൊളിച്ചു നിൽക്കേണ്ടെന്ന് കരുതി മൂന്ന് മാസങ്ങൾ കൊണ്ട് കന്നഡ പഠിച്ചു.\nഅവിടതന്നെയുള്ള വേറൊരു മെഡിക്കൽ കോളേജിന്റെ ഡീൻ ആയിരുന്ന ഡോക്ടറും കമ്മ്യൂണിറ്റി മെഡിസിൻ HOD ആയിരുന്ന ഭാര്യയും മെഡിസിന് പഠിക്കുന്ന മകനും ഇതേ നഴ്സിംഗ് ഹോമിന്റെ നാലാം നിലയിലെ വീട്ടിലാണ് താമസം. പഠിപ്പൊക്കെ കഴിഞ്ഞു പിന്നെയും കാലം കുറേയെടുത്തു അദ്ദേഹം ആരാണെന്നും മെഡിക്കൽ ഫീൽഡിലേക്ക് അദ്ദേഹം നൽകിയ സംഭാവനകൾ എന്തൊക്കെയാണെന്നും മനസിലാക്കാൻ.\nഎല്ലാ ആഘോഷങ്ങൾക്കും അവരുടെ വീട്ടിൽ നിന്നായിരുന്നു എന്റെ ഭക്ഷണം. കാശ്മീരി ഭക്ഷണത്തിന്റെ രുചി അവിടുന്നാണ് ഞാനറിഞ്ഞത്. താമരമൊട്ടുകൊണ്ടുള്ള കറിയുടെ രുചിയൊക്കെ ഇപ്പോഴും നാവിൽ തട്ടി നിൽക്കുന്നപോലെ. പത്തൊൻപത് വർഷങ്ങൾക്കിപ്പുറം എന്റെ ഫ്രണ്ട്ലിസ്റ്റിൽ ലണ്ടനിൽ പീഡിയാട്രീഷൻ ആയ മകനും റിട്ടയർ ആയി ഒഴിവുകാലം ആഘോഷിക്കുന്ന മാഡവും ഉണ്ട്. ഇന്നെന്റെ സന്തോഷങ്ങളിലും സൗഭാഗ്യങ്ങളിലും എന്നെക്കാളുമധികം സന്തോഷിക്കുന്നതും അവരായിരിക്കും. അന്നത്തെ അതേ സ്നേഹം ഇപ്പോഴുമെന്റെ സുഖവിവരങ്ങൾ ചോദിച്ചുള്ള അവരുടെ മെസേജിലെനിക്ക് അറിയാം.\nപഠിപ്പും ജോലിയും തുടങ്ങി വർഷമൊന്നാകാൻ ആയി ഒന്നാംവർഷത്തെ പരീക്ഷ അടുത്തതിന്റെ ടെൻഷനും ജോലിയുടെ തിരക്കുകളും കൊണ്ട്തന്നെ ഇടയ്ക്കിടെ ശല്യം ചെയ്യുന്ന വയറുവേദനയെപ്പറ്റി ആരോടും മിണ്ടിയില്ല. വെള്ളം കുടി കുറവായതുകൊണ്ടാകുമെന്ന് കരുതി വെള്ളം കുടിച്ചും വേദനസംഹാരി കഴിച്ചുമുള്ള ഓട്ടം തന്നെ.\nഅന്ന് വൈകുന്നേരം ജോലിക്ക് കയറുമ്പോഴേ നിവർന്ന് നിൽക്കാൻ പറ്റാത്തവിധം വയറുവേദനിക്കുന്നുണ്ട്. കൊളുത്തിപ്പിടുത്തം പോലുള്ള വേദന. ഗ്യാസിന്റെ മരുന്ന് കഴിച്ചും വേദനക്കുള്ള ഒരു ഇൻജെക്ഷൻ ഡോക്ടറോട് ചോദിച്ചു വാങ്ങിയും ഡ്യൂട്ടിക്ക് കയറി. അന്നത്തെ മൂന്ന് സർജറികൾ മുൻപേ തീരുമാനിച്ചു വച്ച ദിവസമാണ്. അനസ്തറ്റിസ്റ്റും എത്തിച്ചേർന്നു, ഡോക്ടർ ഇടക്ക് വന്നെന്നോട് എങ്ങനെയുണ്ടെന്നും പറ്റില്ലെങ്കിൽ പുറത്തു നിന്ന് ആരെയെങ്കിലും വിളിക്കാമെന്നും അറിയിച്ചു.\nഅപ്പെൻഡിക്സിന്റെ വയറുവേദനയാണെന്ന് പുള്ളി ഇൻജെക്ഷൻ എടുത്തോളാൻ പറയും മുൻപ് പരിശോധിച്ചു പറഞ്ഞതാണ്. വേദനയുടെ ഇൻജെക്ഷൻ എടുത്തപ്പോഴേ ഓക്കേ ആയതിനാൽ വേറെ ആരെയും വിളിക്കണ്ട ഞാൻ മതിയെന്ന് പറഞ്ഞു. പക്ഷേ എന്റെ ക്ഷീണിച്ച മുഖം കണ്ടതുകൊണ്ടാകും സർജറി കഴിഞ്ഞുള്ള ഡ്യൂട്ടിക്ക് പകലുണ്ടായിരുന്ന സ്റ്റാഫിനോട് എത്താനായി അദ്ദേഹം വിളിച്ചറിയിച്ചു.\nരാത്രി പതിനൊന്നര കഴിഞ്ഞു. അവസാനത്തെ ഹെർണിയറാഫി കഴിയുമ്പോഴേക്കും ഇനിയൊന്ന് കിടന്നില്ലെങ്കിൽ ഞാൻ ചിലപ്പോൾ തളർന്നു വീഴുമെന്ന് തോന്നി. തീയറ്റർ സ്റ്റാഫിന്റെ ജോലി അസിസ്റ്റിങ് മാത്രമല്ല യുദ്ധക്കളമായി കിടക്കുന്ന തീയറ്റർ വൃത്തിയാക്കാനും ഇൻസ്ട്രുമെന്റസ് കഴുകാനുമൊക്ക കൂടെ നിക്കണമെന്നത് ഓർമയുള്ളത് കൊണ്ട് കടിച്ചുപിടിച്ചു നിന്നു.\nതീയറ്ററിൽ നിന്നും ഫ്രീ ആയി അറ്റന്ററിന്റ കൂടെക്കൂടി എല്ലാം ക്ലീൻ ചെയ്ത് സ്റ്റെറിലൈസഷനു ഇൻസ്ട്രുമെന്റസ് വച്ചപ്പോഴേക്കും വീണ്ടും വേദന പൂർവ്വാധികം ശക്തിയിൽ തല പൊക്കിയതേ ഞാൻ ഉച്ചത്തിൽ നിലവിളിച്ചു. പോകാനായി ഇറങ്ങിയ അനസ്തറ്റിസ്റ്റിനോട് രാവിലത്തെ ഷെഡ്യൂൾ ഡോക്ടർ ചോദിക്കുന്നതും എന്നെ അവിടെ ആക്കിയ മാഡത്തിനെ വിളിച്ചു സിറ്റുവേഷൻ പറയുന്നതുമൊക്കെ എനിക്ക് കേൾക്കാം.\nരാത്രിക്ക് രാത്രി വീട്ടിൽ വിളിച്ചു രാവിലെ എന്റെ ഓപ്പറേഷൻ ആണെന്ന് വീട്ടിൽ വിളിച്ചുപറഞ്ഞാൽ ഇവിടേക്ക് പെട്ടെന്ന് എത്താൻ കഴിയാത്തതുകൊണ്ട് അവരെല്ലാം പേടിച്ചുചാകുമെന്ന് ഉറപ്പാണ്.. അതുകൊണ്ട് ഇപ്പോൾ ആരെയും അറിയിക്കേണ്ടെന്ന് തീരുമാനിച്ചു.. എല്ലാം കഴിഞ്ഞു സമാധാനത്തോടെ രാവിലെ എനിക്ക് തന്നെ വിളിക്കാമല്ലോ. തലേന്ന് പാതിരാത്രി വരെ അസിസ്റ്റ് ചെയ്ത തീയറ്ററിലേക്ക് പച്ച ഗൗൺ ധരിച്ചു രോഗിയായി നടന്ന് ചെല്ലുകയാണ്..\nഎന്റെ രക്ഷാധികാരി മാഡം തന്നെയാണ് അസിസ്റ്റന്റ് ആയി വന്നത്.. അവർക്കൊപ്പം നിന്ന് തമാശകൾ പറഞ്ഞു ഇൻസ്ട്രുമെന്റസ് സെറ്റാക്കിയപ്പോഴേക്കും ഡോക്ടർസ് എത്തി. “Hey happy first surgery dear… enjoy ” അനസ്തറ്റിസ്റ്റിന്റെ തമാശ കേട്ട് എല്ലാവരും പൊട്ടിച്ചിരിക്കുന്നതിനിടയിലാണ് എന്റെ കിളി ശരിക്കും പറന്നത്.. ദൈവമേ ഞാനാണാല്ലോ.. എന്റെ വയറാണല്ലോ..ഞാൻ അടിവയറ്റിൽ കൈ വച്ചു പകച്ചുനിന്നു..\nശരീരത്തിൽ ആദ്യമായി കത്തിവക്കുകയാണ് കുടുംബക്കാർ ആരും കൂടെയില്ല.. എന്റെ കണ്ണൊക്കെ നീറാൻ തുടങ്ങി.. അമ്മയെയും അപ്പയെയും ഓർത്തതും തൊണ്ടക്കുഴിയിലൊരു വിമ്മിഷ്ടം. സങ്കടം നിറഞ്ഞു മിണ്ടാൻ പോലും പറ്റാത്ത അവസ്ഥ. എന്തെങ്കിലും സംഭവിച്ചാൽ ഇവിടെ നിക്കുന്നവരൊക്കെ തൂങ്ങും. എന്റെ കയ്യും കാലും വിറക്കാൻ തുടങ്ങി. കണ്ണടച്ചു ടേബിളിൽ കിടന്നപ്പോഴേക്കും സ്‌പൈനൽ അനസ്തേഷ്യക്കായി തിരിച്ചു കിടത്തി.\nഅന്നത്തെ സ്‌പൈനൽ അനസ്തേഷ്യയും കുഞ്ചിക്കും ചീരുവിനും വേണ്ടിയെടുത്ത എപിഡ്യൂറലുകളും അടക്കം നട്ടെല്ലിന് കിട്ടിയ ഇൻജെക്ഷൻ പലതവണ. അതാകും ഇപ്പോഴും ചേച്ചിയും അനുജത്തിയുമൊക്കെയായി നടുവേദന കൂടെതന്നെയുള്ളത്. അരക്ക് താഴേക്ക് മാത്രം തരിപ്പിച്ച എന്റെ നാവിന് ഒട്ടും റെസ്റ്റ് കിട്ടാത്ത വിധം ഓപ്പറേഷൻ ചെയ്യുന്നവരോട് കത്തിയടിക്കാൻ തുടങ്ങിയതോടെ എനിക്കവർ പൂർണമായും മയങ്ങാനായി മരുന്ന് തന്നു പിന്നെ എല്ലാം കഴിഞ്ഞു റൂമിലെത്തിയാണ് ഞാൻ കണ്ണ് തുറക്കുന്നത്.\nഓർമ വന്നതിന് ശേഷം അവരെന്നെകൊണ്ട് വീട്ടിലേക്ക് വിളിപ്പിച്ചു കാര്യങ്ങൾ അറിയിപ്പിച്ചതും എല്ലാവരും ഞെട്ടിപ്പോയി. “നിന്റെ ധൈര്യം സമ്മതിച്ചു മോളെ എന്നാലും എന്തെങ്കിലും പറ്റിയിരുന്നെങ്കി..” വാക്കുകൾ പൂർത്തിയാകാതെ അമ്മ പൊട്ടിക്കരഞ്ഞതും ഫോൺ പൊത്തിപിടിച്ചു ഞാനും ഉറക്കെ കരഞ്ഞു.\nആദ്യപ്രണയം പോലെ ആദ്യ ഓപ്പറേഷനും മനസ്സിൽ നിന്നും പോകാത്ത വിധം തങ്ങി നിൽക്കുമെന്ന് അന്നത്തെ അതേ ഓർമ ദിവസം അടിവയറ്റിലെ അപ്പെന്ഡിസെക്ടമി പാടിൽ തലോടുമ്പോൾ ഞാനോർത്തു. ജീവിതത്തിൽ പലപ്പോഴും പ്രതിസന്ധികൾ നേരിടേണ്ടി വരുമ്പോൾ ഞാൻ കഴിഞ്ഞുപോയതൊക്കെ ഓർക്കും അന്ന് ഞാൻ എത്രെ ധൈര്യത്തോടെ നിസ്സാരമായി ഇതെല്ലാം നേരിട്ടു എന്നോർക്കുമ്പോൾ മനസിലൊരു ഉന്മേഷമാണ്.\nതോറ്റുകൊടുക്കാനുള്ളതല്ല ധീരമായി നേരിട്ടാൽ ജയിക്കാനുള്ളതാണ് ജീവിതമെന്ന് ഉറപ്പിച്ചാൽ പിന്നെയാർക്കും ഒന്നിനും നമ്മളെ തോൽപിക്കാൻ കഴിയില്ല. നമ്മൾ അനുഭവിക്കാത്ത കഥകളൊക്കെ കെട്ടുകഥകളാണെന്ന് തോന്നിയേക്കാമെന്ന് അറിയാമെങ്കിലും ജീവിതയാത്രയിൽ കടന്നുപോയ ഇങ്ങനൊരു ചിത്രം കൂടി എഴുതിയിടണമെന്ന് മനസ്സ് പറഞ്ഞു.


മോദി ഇന്ന് ലണ്ടനിലേക്ക്! നീണ്ട ഇരുപത് വര്‍ഷങ്ങള്‍ക്കുശേഷം കോമണ്‍വെല്‍ത്ത് ഉച്ചകോടിക്ക് വേദിയായി ബ്രിട്ടന്, പ്രതീക്ഷയോടെ കണ്ണും നട്ട് ഇന്ത്യ.... - Malayalam UKMalayalam UK\nമോദി ഇന്ന് ലണ്ടനിലേക്ക്! നീണ്ട ഇരുപത് വര്‍ഷങ്ങള്‍ക്കുശേഷം കോമണ്‍വെല്‍ത്ത് ഉച്ചകോടിക്ക് വേദിയായി ബ്രിട്ടന്, പ്രതീക്ഷയോടെ കണ്ണും നട്ട് ഇന്ത്യ….\nby News Desk6| April 16, 2018 7:14 am\nബ്രക്സിറ്റിന്‍റെ പശ്ചാത്തലത്തില് ലണ്ടനില് ചേരുന്ന നിര്‍ണ്ണായക കോമണ്‍വെല്‍ത്ത് ഉച്ചകോടിയില് പങ്കെടുക്കാനായി പ്രധാനമന്ത്രി നരേന്ദ്രമോദി ഇന്ന് ലണ്ടനിലേക്ക് തിരിക്കും. യൂറോപ്യന് യൂണിയന് വിട്ടുപോകുന്ന ബ്രിട്ടനും പുതിയ വ്യാപാരവാണിജ്യ സാധ്യതകള് തേടുന്ന ഇന്ത്യയ്ക്കും യോഗം ഏറെ പ്രധാനപ്പെട്ടതാണ്. ഇരുപത് വര്‍ഷങ്ങള്‍ക്കുശേഷമാണ് കോമണ്‍വെല്‍ത്ത് ഉച്ചകോടിക്ക് ബ്രിട്ടന് വേദിയാകുന്നത്.\nഒന്‍പത് വര്‍ഷത്തെ ഇടവേളയ്ക്ക് ശേഷമാണ് ഇന്ത്യന് പ്രധാനമന്ത്രി കോമണ്‍വെല്‍ത്ത് രാജ്യതലന്മാരുടെ യോഗത്തില് പങ്കെടുക്കുന്നത്. യൂറോപ്യന് യൂണിയനുമായും ബ്രിട്ടനുമായും നല്ല നയതന്ത്രബന്ധമാണ് ഇന്ത്യയ്ക്കുള്ളത്. എലിസബത്ത് രാജ്ഞിയുടെ പ്രത്യേക ക്ഷണപ്രകാരമാണ് മോദിയുടെ ബ്രിട്ടണ് സന്ദര്‍ശനം. ലോകജനസംഖ്യയില് 32ശതമാനമാണ് കോമണ്‍വെല്‍ത്ത് കൂട്ടായ്മയ്ക്കുള്ളത്. ഇതില് സിംഹഭാഗവും ഇന്ത്യയുടെ സംഭാവനയാണ്. യൂറോപ്യന് യൂണിയനില് നിന്ന് വിട്ടുപോകുമ്പോഴുണ്ടാകുന്ന വാണിജ്യ, വ്യാപാര നഷ്ടങ്ങള് കോമണ്‍വെല്‍ത്ത് കൂട്ടായ്മ ശക്തിപ്പെടുത്തുന്നതിലൂടെ മറികടക്കാമെന്നാണ് ബ്രിട്ടന്‍റെ കണക്കുകൂട്ടല്.\nഉച്ചകോടിയുടെ ഭാഗമായി ചേരുന്ന അംഗരാജ്യങ്ങളിലെ വ്യാപാരികളും നിക്ഷേപകരും പങ്കെടുക്കുന്ന ബിസിനസ് ഫോറത്തിലാണ് ബ്രിട്ടന്‍റെ കണ്ണ്. എല്ലാ വന്‍കരകളിലും പ്രാതിനിധ്യമുള്ള കോമണ്‍വെല്‍ത്ത് രാജ്യങ്ങളുടെ വ്യാപാരം ഇരുപത് ശതമാനം വര്‍ധിപ്പിക്കാമെന്ന് ബ്രിട്ടണ് കരുതുന്നു. എഴുപതിനായിരം കോടി ഡോളറിന്‍റെ പ്രത്യക്ഷ നിക്ഷേപവും പ്രതീക്ഷിക്കുന്നു. സന്ദര്‍ശക വീസാ നിരക്ക് കുറയ്ക്കാനൊരുങ്ങുന്ന ബ്രിട്ടന്‍റെ തീരുമാനത്തെ ഇന്ത്യ സ്വാഗതം ചെയ്തിട്ടുണ്ട്. സ്വീഡന് സന്ദര്‍ശനത്തിന് ശേഷമാണ് പ്രധാനമന്ത്രി നരേന്ദ്രമോദി ബ്രിട്ടനിലെത്തുക.\nSource URL: http://malayalamuk.com/modi-will-be-making-a-brief-stopover-in-berlin-on-april-20-after-his-visit-to-sweden-and-the-united-kingdom-where-he-will-attend-the-commonwealth/


പാനൂരിനടുത്ത് കൈവേലിക്കൽ കൂത്തുപറമ്പ് എക്സൈസിൻ്റെ വൻ വ്യാജമദ്യവേട്ട ; 2500 ലിറ്ററിലധികം വാഷും വാറ്റുപകരണങ്ങളും നശിപ്പിച്ചു - Kannur Varthakal Online\nപാനൂരിനടുത്ത് കൈവേലിക്കൽ കൂത്തുപറമ്പ് എക്സൈസിൻ്റെ വൻ വ്യാജമദ്യവേട്ട ; 2500 ലിറ്ററിലധികം വാഷും വാറ്റുപകരണങ്ങളും നശിപ്പിച്ചു\nകൂത്തുപറമ്പ് എക്സൈസ് സർക്കിൾ പാർട്ടിയും, റെയിഞ്ച് പാർട്ടിയും സംയുക്തമായി കൈവേലിക്കൽ ഭാഗത്തു നടത്തിയ മിന്നൽ പരിശോധനയിൽ വൻ വാറ്റു കേന്ദ്രം കണ്ടെത്തി നശിപ്പിച്ചു. എക്സൈസ് സർക്കിൾ ഓഫീസിലെ പ്രിവന്റ്റീവ് ഓഫീസർ കെ. ശശികുമാറിന്റെ നേതൃത്വത്തിൽ നടത്തിയ പരിശോധനയിലാണ് പാനൂർ കൈവേലിക്കലിൽ വൻ വാറ്റു കേന്ദ്രം കണ്ടെത്തിയത്. കൈവേലിക്കലിനടുത്ത ആൾപാർപ്പില്ലാത്ത പറമ്പിനു ഇടവഴിയിൽ വച്ചാണ് വാഷും വാറ്റുപകരണങ്ങളും കണ്ടെടുത്തത്. രഹസ്യവിവരത്തിന്റെ അടിസ്ഥാനത്തിൽ നടത്തിയ പരിശോധനയിലാണ് വാറ്റു കേന്ദ്രം കണ്ടെത്തിയത്.10 പ്ലാസ്റ്റിക് ബാരലുകളിലായി കുറ്റിക്കാട്ടിൽ ഒളിച്ചു സൂക്ഷിച്ച നിലയിലായിരുന്നു വാഷ്. ധാന്യങ്ങളും പഴവർഗ്ഗങ്ങളും ഉപയോഗിച്ചാണ് വാഷ് നിർമിച്ചത്. ചാരായം വാറ്റാനുള്ള പാത്രങ്ങളും മറ്റു സാമഗ്രികളും സമീപ പ്രദേശത്തു നിന്നും കണ്ടെടുത്തു.\nവാഷും വാറ്റുപകരണങ്ങളും സൂക്ഷിച്ചു വച്ച ആളുകളെ കുറിച്ചുള്ള അന്വേഷണം ഊർജ്ജിതമാക്കി .\nകഴിഞ്ഞ ലോക്ക് ഡൗൺ കാലത്ത് കുത്തുപറമ്പ് എക്സൈസ് സംഘം ഇത്തരത്തിൽ നിരവധി കേസുകൾ കണ്ടെത്തുകയും ശക്തമായ നടപടികൾ സ്വീകരിക്കുകയും ചെയ്തിരുന്നു.\nഎക്സൈസ് റെയിഞ്ച് പ്രിവൻ്റീവ് ഓഫീസർ കെ. നിസാർ, സർക്കിൾ ഓഫീസിലെ സിവിൽ എക്സൈസ് ഓഫിസർമാരായ ജിനേഷ് നരിക്കോടൻ, കൂത്തുപറമ്പ് എക്‌സൈസ് റെയിഞ്ച് സിവിൽ എക്സൈസ് ഓഫീസർമാരായ പി രോഷിത്ത്, എ. ഷാജി , കെ. സുനീഷ് , കെ.പ്രജീഷ് , പി. ജലീഷ്, സി.കെ ശജേഷ് വനിത സി.ഇ.ഒ കെ.പി ഷീബ, എക്സൈസ് ഡ്രൈവർ എൻ. ഷംജിത്ത് എന്നിവരടങ്ങുന്ന സംഘമാണ് വാറ്റ് കണ്ടെത്തിയത്.\nകഴിഞ്ഞ ഒരു മാസത്തിനിടെ ഇരുപതിനായിരത്തിലധികം ലിറ്റർ വാഷ് ആണ് കൂത്തുപറമ്പ് എക്സൈസ് സംഘം പിടികൂടിയത്. വ്യാജ മദ്യ നിർമാണ സംഘങ്ങൾക്കെതിരെ ശക്തമായ നടപടി സ്വീകരിക്കുമെന്ന് കൂത്തുപറമ്പ് എക്സൈസ് സർക്കിൾ ഇൻസ്‌പെക്ടർ പി. കെ സതീഷ് കുമാറും എക്സൈസ് ഇൻസ്‌പെക്ടർ കെ. ഷാജിയും പറഞ്ഞു.\nPrevious ലോക്ക്ഡൌണിനിടെ കുറ്റ്യാടിയിൽ നിന്ന് മോഷ്ടിച്ച ബസ്സുമായി യുവാവ് കോട്ടയത്ത്, പിടിയിൽ\nNext ആലക്കോട് വൻ വാറ്റു കേന്ദ്രം തകർത്ത് 200 ലിറ്റർ വാഷും വാറ്റുപകരണങ്ങുമായി കേസെടുത്തു


വിലപ്പെട്ട രണ്ട് വേര്‍പ്പാടുകള്… – Utharadesam\nSeptember 27, 2021 Published Time: 7:35 PM\nസി.എച്ച്. മുഹമ്മദ് കോയയുടെ വേദനയൂറുന്ന വേര്‍പാടിന്റെ 38-ാം വാര്‍ഷിക ദിനം കടന്നുവരുന്നതിനിടയിലാണ് മുസ്ലിം ലീഗ് പ്രസ്ഥാനത്തെയും രാഷ്ട്രീയ തല്‍പ്പരരെയും ഒരുപോലെ ദുഖത്തിലാഴ്ത്തി തുടര്‍ച്ചയായ ദിനങ്ങളില് രണ്ടു പ്രമുഖ നേതാക്കളുടെ മരണം സംഭവിച്ചത്. വി.കെ. അബ്ദുല്‍ഖാദര് മൗലവിയും പി.വി. മുഹമ്മദ് അരീക്കോടും കേരള രാഷ്ട്രീയത്തിലെ തിളങ്ങുന്ന രണ്ട് നക്ഷത്രങ്ങളായിരുന്നു. അബ്ദുല്‍ഖാദര് മൗലവി സി.എച്ചിനെ പോലെ സംശുദ്ധ രാഷ്ട്രീയത്തിന്റെ ഉടമയായിരുന്നുവെങ്കില് പി.വി. മുഹമ്മദ് അരീക്കോട് സി.എച്ചിനെ പോലെ കാര്യ പ്രസക്തവും നര്‍മ്മവും കലര്‍ന്ന വാക്കുകളില് ശ്രോതാക്കളെ ഉണര്‍ത്തിയ പ്രഭാഷകനും.\nപ്രഗല്‍ഭനായ സംഘാടകന്, പ്രതിഭാശാലിയായ നേതാവ്, ദീര്‍ഘദര്‍ശിയായ ജനനായകന് എന്നീ നിലകളിലൊക്കെ എതിരാളികളുടെ പോലും ആദരവും അംഗീകാരവും നേടിയ വി.കെ.അബ്ദുല് ഖാദര് മൗലവിയുടെ വേര്‍പാട് സൃഷ്ടിച്ച നഷ്ടം ചെറുതല്ല. തന്റെ പ്രവര്‍ത്തനം ആളുകള് അറിഞ്ഞേ മതിയാകൂ എന്ന ഒരു വാശിയും ഇല്ലാതെ പതുക്കെ മാത്രം സംസാരിക്കാറുള്ള മൗലവിയുടെ നിശബ്ദ പ്രവര്‍ത്തനത്തിനും മിതഭാഷയ്ക്കും എത്രമാത്രം അംഗീകാരം ഉണ്ടെന്ന് അദ്ദേഹത്തിന്റെ വേര്‍പാടിനുശേഷം മാത്രമേ മനസ്സിലാക്കാന് കഴിഞ്ഞുള്ളൂ എന്നത് ഒരു ദുഃഖ സത്യം.\nകഴിഞ്ഞാഴ്ച മൗലവി സാഹിബ് വിളിച്ചിരുന്നു. ചന്ദ്രിക ക്യാമ്പയിനുമായി ബന്ധപ്പെട്ട കാര്യങ്ങള് മുസ്‌ലിം ലീഗ് ജില്ലാ ജനറല് സെക്രട്ടറി എ.അബ്ദുല് റഹിമാനുമായും ഏറെ നേരം സംസാരിച്ചു. അവസാന ശ്വാസം വരെയും കര്‍മ്മനിരതമായിരുന്ന അനുപമമായ ഒരു സമര്‍പ്പിത ജീവിതമായിരുന്നു അദ്ദേഹത്തിന്റേത്.\n1975 ല് ദുബായില് ചന്ദ്രിക റീഡേഴ്‌സ് ഫോറത്തില് ഞാന് പ്രവര്‍ത്തിച്ചിരുന്ന കാലം തൊട്ട് തുടങ്ങിയതാണ് അദ്ദേഹവുമായുള്ള ബന്ധം. ആ സമയം അദ്ദേഹം അവിഭക്ത കണ്ണൂര് ജില്ലയില് മുസ്ലീം ലീഗ് നേതൃനിരയിലെ ശ്രദ്ധേയമായ സാന്നിധ്യമായിരുന്നു. ഞാന് എം.എല്.എ ആയി തിരഞ്ഞെടുക്കപ്പെട്ടതിനു ശേഷം അദ്ദേഹത്തില് നിന്ന് കിട്ടിയ ഉപദേശവും പ്രോത്സാഹനവും വലിയ കരുത്തായിരുന്നു. കണ്ണൂര് ജില്ലയില് നിരവധി പരിപാടികളില് എന്നെ പങ്കെടുപ്പിച്ചു. പാര്‍ട്ടി പരിപാടികളില് എം.എല്.എ. എന്ന പ്രോട്ടോകോള് ഇല്ല. പാര്‍ട്ടി നേതാക്കന്മാര് തന്നെയാണ് അത്തരം വേദികളില് മുകളില്. പാര്‍ട്ടി ചടങ്ങുകള് പോലും അദ്ദേഹത്തിന്റെ സാന്നിധ്യത്തില് നിര്‍ബന്ധിച്ച് എന്നെക്കൊണ്ട് ഉദ്ഘാടനം ചെയ്യിപ്പിച്ചു. ആ വലിയ മനുഷ്യന്റെ മഹത്വവും എളിമയും ഹൃദയവിശാലതയുമാണ് ഇത് സൂചിപ്പിക്കുന്നത്. അദ്ദേഹത്തിന്റെ ശുദ്ധ മനസ്‌കതയും സ്‌നേഹശീലവും അനിതരസാധാരണമാണ്. അടുക്കാന് അവസരം കിട്ടിയവരിലെല്ലാം അനിര്‍വചനീയമായ അനുഭൂതി ഉണ്ടാക്കാന് കഴിഞ്ഞ അപൂര്‍വ്വ വ്യക്തിത്വം.\nവെള്ളിയാഴ്ച ഉച്ചയ്ക്ക് ശേഷമാണ് മൗലവിയുടെ മരണവാര്‍ത്ത എത്തുന്നത്. ഉടനെ ഞങ്ങള് കണ്ണൂരിലേക്ക് പുറപ്പെട്ടു. പ്രവര്‍ത്തകരുടെ ക്ഷേമങ്ങള് ആരായുകയും ശ്രദ്ധിക്കുകയും ചെയ്തിരുന്ന നേതാവിനെ മരണശേഷവും ജനങ്ങള് കൈവിടില്ലെന്ന് അദ്ദേഹത്തിന്റെ വീട്ടിലേക്കുള്ള വഴികളില് ഉടനീളം കണ്ട ആളുകളും വാഹനങ്ങളും വിളിച്ചോതി. സ്വപ്രയത്‌നത്തിലൂടെ ഉന്നതിയിലെത്തി സാധാരണക്കാരനുവേണ്ടി സ്വജീവിതം ആയുധമാക്കിയ അദ്ദേഹം മുന്‍മുഖ്യമന്ത്രി ഉമ്മന്‍ചാണ്ടി പറഞ്ഞതുപോലെ കറകളഞ്ഞ മതേതരവാദിയായിരുന്നു. കോവിഡ് പ്രോട്ടോക്കോളും യാത്രാക്ലേശവും ഉണ്ടായിട്ടുപോലും കാസര്‍കോട് ജില്ലയില് നിന്ന് നിരവധി നേതാക്കളും പ്രവര്‍ത്തകരും വെള്ളിയാഴ്ചയും ശനിയാഴ്ചയുമായി കണ്ണൂരിലേക്ക് പ്രവഹിച്ചു. നിരവധിപേര് ഇരുചക്രവാഹനങ്ങളിലാണ് പോയത്. സ്വന്തം ബൈക്ക് ഓടിച്ചു പോയ ഒരു പ്രാദേശിക നേതാവ് പറഞ്ഞത് കണ്ടുമുട്ടുമ്പോഴെല്ലാം പുറത്ത് തട്ടി സുഖമല്ലേ എന്ന് ചോദിക്കുന്ന മൗലവി സാഹിബിനെ ഒരിക്കലും മറക്കാന് കഴിയില്ല എന്നാണ്. ജീവിത ലാളിത്യത്തിന്റെയും എളിമയുടെയും വഴിയേ സഞ്ചരിച്ച ആ വലിയ മനുഷ്യന് സാധാരണക്കാരനായ അനേകായിരം അണികളുടെ മനസ്സില് മരിക്കാത്ത ഓര്‍മ്മയായി എന്നും നിലനില്‍ക്കും.\nആഴ്ചയിലൊരിക്കലെങ്കിലും മൗലവി സാഹിബ് വിളിക്കും. കാസര്‍കോട്ടെ കാര്യങ്ങള് ആരായും. ഒരു ജനപ്രതിനിധിക്കാവശ്യമായ ഉപദേശങ്ങള് നല്‍കും. എല്ലാവരെയും കൂട്ടുപിടിച്ച് ഒരുമയോടെ നീങ്ങണം എന്നതായിരുന്നു അദ്ദേഹത്തിന് എപ്പോഴും പറയാനുണ്ടായിരുന്നത്. മംഗലാപുരം കോളേജുകളില് പ്രവേശനവുമായും അവിടെയുള്ള സ്ഥാപനങ്ങളില് നിയമനവുമായി ബന്ധപ്പെട്ട് പലപ്പോഴും അദ്ദേഹം വിളിക്കും. ജാതി മത രാഷ്ട്രീയത്തിനതീതമായിരുന്നു അദ്ദേഹത്തിന്റെ ശുപാര്‍ശകള്. അതുകൊണ്ടാണ് മുഖ്യമന്ത്രി പിണറായി വിജയന് പറഞ്ഞത്; എല്ലാ വിഭാഗം ജനങ്ങളെയും ഒരുമിച്ച് കൊണ്ടുപോവുക എന്ന രാഷ്ട്രീയ കാഴ്ചപ്പാടാണ് സാമൂഹ്യ ഇടപെടലുകളില് അബ്ദുല് ഖാദര് മൗലവി ഉയര്‍ത്തിപ്പിടിച്ചതെന്ന്.\nജനങ്ങളുടെ ദുഃഖഭാരം താങ്ങുന്ന അത്താണികള് ആയിരിക്കണം നേതാക്കള്. സാധാരണക്കാരുടെ കൂടെ ജീവിക്കാന് അഭിനിവേശം കാട്ടിയ അബ്ദുല് ഖാദര് മൗലവി എപ്പോഴും അങ്ങനെ തന്നെ ആയിരുന്നു.\nമുസ്ലിം ലീഗിന്റെ മുഖപത്രമായ ചന്ദ്രികയുടെ പ്രയാണത്തില് അദ്ദേഹത്തിന്റെ അടയാളങ്ങള് അവഗണിക്കാവുന്നതല്ല. അവസാനമായി അദ്ദേഹം ഞങ്ങളോടൊക്കെ സംസാരിച്ചതും ചന്ദ്രികയുടെ കാര്യമായിരുന്നു. ഏറ്റെടുക്കുന്ന ഏതൊരു ദൗത്യവും ഭംഗിയായി പൂര്‍ത്തിയാക്കുന്നതില് അദ്ദേഹത്തിനു അന്യാദൃശമായ കഴിവുണ്ടായിരുന്നു. മിതഭാഷി ആയിരുന്നെങ്കിലും എങ്ങും ഉണര്‍വ് പരത്തിയ സമര്‍ഥനായ സംഘാടകനായിരുന്നു. ആ നഷ്ടം ഇനിയും കുറേക്കാലം അപരിഹാര്യമായി കിടക്കും.\nഒട്ടും പ്രതീക്ഷിക്കാത്ത നേരത്ത് തന്നെയാണ് പി.വി. മുഹമ്മദ് അരീക്കോടും വിട പറഞ്ഞിരിക്കുന്നത്. ജനഹൃദയങ്ങളെ ഉണര്‍ത്തുകയും ചിന്തിപ്പിക്കുകയും ചെയ്ത മികച്ച ഒരു പ്രഭാഷകന് എന്നതിലുപരി മുസ്ലിം ലീഗ് പ്രസ്ഥാനത്തിന് എല്ലാ പ്രതിസന്ധിഘട്ടങ്ങളിലും കരുത്തേകിയ നേതാവായിരുന്നു അദ്ദേഹം. അരീക്കോട് സാഹിബും എന്നെ നിരന്തരം വിളിക്കുമായിരുന്നു. ചിലപ്പോള് വാട്‌സ്ആപ്പ് മെസേജുകളിലൂടെയായിരിക്കും അദ്ദേഹം ഞങ്ങളെ ഉണര്‍ത്തുക. ഒരു നിയമസഭാ സാമാജികന് എന്ന നിലയില് എന്നെ എപ്പോഴും അദ്ദേഹം നിരീക്ഷിച്ചിരുന്നു. എന്നെപ്പോലെ തന്നെ മുസ്ലിം ലീഗീലെ മുഴുവന് എം.എല്.എമാരുടെയും നിയമസഭയിലെ പ്രകടനം അദ്ദേഹം ശ്രദ്ധിക്കുന്നുണ്ടായിരുന്നു എന്നാണ് ഞാന് മനസിലാക്കുന്നത്. നിയമസഭയില് അവതരിപ്പിച്ച വിഷയങ്ങളും അവ ന്യൂനപക്ഷ വിഭാഗങ്ങള്‍ക്ക് അടക്കം എത്രമാത്രം ഗുണം ചെയ്യുന്നവയുമാണെന്ന് തിരിച്ചറിയുകയും അതേക്കുറിച്ചൊക്കെ അദ്ദേഹത്തിന്റേതായ അഭിപ്രായങ്ങള് പങ്കുവെക്കുകയും ചെയ്യുമായിരുന്നു. പി.വി. മുഹമ്മദ് അരീക്കോടിനെ പോലുള്ളവര് ശ്രദ്ധിക്കുന്നുണ്ടെന്നത് നിയമസഭയില് ജാഗ്രതയോടെ പ്രവര്‍ത്തിക്കുവാന് ഞാന് അടക്കമുള്ളവര്‍ക്ക് സഹായകരമായിരുന്നു. ഏതാനും ദിവസം മുമ്പ് വരെ അദ്ദേഹം വിളിച്ച് സംസാരിച്ചിരുന്നു. വാട്‌സ്ആപ്പില് നിരന്തരം സന്ദേശങ്ങള് അയക്കും. പ്രവര്‍ത്തനത്തിന് സഹായകമാവുന്ന പോസിറ്റീവ് സന്ദേശങ്ങള് അവയില് നിറഞ്ഞിരിക്കും. മൂന്നാമതും നിയമസഭാ അംഗമായി തിരഞ്ഞെടുക്കപ്പെട്ടതോടെ, എന്നില് നിക്ഷിപ്തമായിരിക്കുന്ന കൂടുതല് ഉത്തരവാദിത്വങ്ങളെ കുറിച്ച് അദ്ദേഹം ഉണര്‍ത്തുമായിരുന്നു. ‘നെല്ലിക്കുന്ന് സാഹിബേ, കേരള നിയമസഭയില് നിങ്ങളുടെ റോള് കഴിഞ്ഞ തവണത്തേക്കാള് കുറച്ചുകൂടി ഉത്തരവാദിത്വം കൂടിയിട്ടുണ്ടെന്നും ശക്തമായ ഒരു പ്രതിപക്ഷത്തിന്റെ അഭാവം ഉണ്ടാക്കാന് പാടില്ലെന്നും കഴിയുന്നിടത്തോളം കാര്യങ്ങള് പഠിച്ച് ഗവണ്‍മെന്റിന്റെ നല്ല വശങ്ങളെ അനുകൂലിക്കുന്നതിനോടൊപ്പം തന്നെ തെറ്റുകള് ചൂണ്ടിക്കാട്ടാനുള്ള ആര്‍ജ്ജവം അങ്ങയ്ക്കുണ്ട് അത് ഫലപ്രദമായി ഉപയോഗിക്കണമെന്നും’ പറഞ്ഞ് അരീക്കോട് സാഹിബ് അയച്ച ശബ്ദ സന്ദേശം ഇപ്പോഴും എന്റെ മൊബൈലിലുണ്ട്.\nപ്രതിസന്ധി ഘട്ടങ്ങളില് അദ്ദേഹത്തിന്റെ പ്രസംഗങ്ങള് പാര്‍ട്ടിക്ക് വലിയ ഗുണകരമായിട്ടുണ്ട്. പതിറ്റാണ്ടുകളുടെ അനുഭവ ജ്ഞാനത്തില് നിന്ന് അദ്ദേഹം പല കാര്യങ്ങളും എടുത്തു പറയുമ്പോള് അത് പാര്‍ട്ടിയുടെ ചരിത്രമായും പാര്‍ട്ടിയുടെ സാന്നിധ്യം എത്രമാത്രം അനിവാര്യമാണെന്ന് പ്രവര്‍ത്തകരെ ബോധ്യപ്പെടുത്താനും ഉതകുന്നതായിരുന്നു. നര്‍മ്മത്തില് കോര്‍ത്ത് അദ്ദേഹം മണിക്കൂറുകളോളം പ്രസംഗിക്കുമ്പോള് കേള്‍വിക്കാരിലുണ്ടാക്കിയിരുന്ന ആവേശവും അനുഭൂതിയും ചെറുതല്ല. കേരളത്തില് മാത്രമല്ല, തമിഴ്‌നാട് അടക്കമുള്ള സംസ്ഥാനങ്ങളിലും പി.വി. മുഹമ്മദ് അരീക്കോട് പ്രഭാഷണത്തിന് പോകാറുണ്ടായിരുന്നു. നാടാകെ പരന്ന ആ വാക് വൈഭവം നിലച്ചിരിക്കുകയാണ്.


ഇന്ത്യക്കാര്‍ക്ക് വീസയില്ലാതെ പോകാം, ഈ മനോഹര രാജ്യങ്ങളിലേക്ക്  Indians can now travel 60 countries visa-free\nഇന്ത്യക്കാര്‍ക്ക് വീസയില്ലാതെ പോകാം, ഈ മനോഹര രാജ്യങ്ങളിലേക്ക്\nമനോരമ ലേഖകൻ January 15, 2022 08:51 AM IST\nഇന്‍റര്‍നാഷണൽ എയർ ട്രാൻസ്‌പോർട്ട് അസോസിയേഷന്‍റെ (IATA) എക്സ്ക്ലൂസീവ് ഡാറ്റയെ അടിസ്ഥാനമാക്കിയുള്ള ഹെൻലി പാസ്‌പോർട്ട് സൂചികയുടെ ഏറ്റവും പുതിയ റിപ്പോർട്ട് അനുസരിച്ച്, 2022-ല് പാസ്‌പോർട്ട് റാങ്കിങ് നിലവാരം ഇന്ത്യ മെച്ചപ്പെടുത്തി. ഇത് പ്രകാരം, ഇന്ത്യൻ പാസ്‌പോർട്ട് ഉടമകൾക്ക് ഇപ്പോൾ ഈ വര്‍ഷം കൂട്ടിച്ചേര്‍ത്ത, ഒമാൻ ഉൾപ്പെടെ ലോകമെമ്പാടുമുള്ള 60 രാജ്യങ്ങള് വീസയില്ലാതെ സന്ദർശിക്കാം. വര്‍ഷം തോറും കൂടുതല് രാജ്യങ്ങള് വീസയില്ലാതെ തന്നെ ഇന്ത്യന് യാത്രക്കാരെ സ്വീകരിക്കുന്നു എന്നത് രാജ്യത്തിന്‍റെ സ്വീകാര്യത കൂടുന്നതിന്‍റെ വ്യക്തമായ തെളിവാണ്.\nകഴിഞ്ഞ വർഷത്തെ 90-ാം സ്ഥാനത്തെ അപേക്ഷിച്ച് ഏഴ് സ്ഥാനങ്ങൾ ഉയർന്ന് ഇക്കുറി ഇന്ത്യ 83-ാം സ്ഥാനത്തെത്തി. മധ്യ ആഫ്രിക്കയിലെ സാവോ ടോമും പ്രിൻസിപ്പുമായി ഇന്ത്യ ഈ സ്ഥാനം പങ്കിടുന്നു. 2006 മുതലുള്ള കണക്കനുസരിച്ച് 35 രാജ്യങ്ങളിലേക്കാണ് ഇന്ത്യക്ക് വീസ ഫ്രീ പ്രവേശനം അധികമായി ലഭിച്ചിട്ടുള്ളത്. ഭൂട്ടാൻ,ഡൊമിനിക്ക,ഹോങ്കോങ്, മാലദ്വീപ്,നേപ്പാള്, ന്യൂ െഎലൻഡ്, സെന്റ് വിൻസെന്റ് ആൻഡ് ഗ്രനേഡൈൻസ്, സമോവ, ട്രിനിഡാഡ് ആൻഡ് ടൊബാഗോ എന്നീ രാജ്യങ്ങളിലും വീസ ഫ്രീയായി യാത്ര നടത്താം.\nഇപ്പോള് ഇന്ത്യക്കാര്‍ക്ക് വീസ ഫ്രീയായി യാത്ര ചെയ്യാനാവുന്ന ചില മനോഹര ഡെസ്റ്റിനേഷനുകള് പരിചയപ്പെടാം.\nഅറ്റ്ലാന്റിക് സമുദ്രത്തില് തെക്കൻ കരീബിയൻ പ്രദേശത്താണ് ബാർബഡോസ് എന്ന ദ്വീപുരാജ്യം സ്ഥിതി ചെയ്യുന്നത്. ബീച്ചുകളും കടല്‍വിനോദങ്ങളുമെല്ലാം ഇഷ്ടപ്പെടുന്നവര്‍ക്ക് ഏറെ മികച്ച ഒരു അനുഭവമായിരിക്കും ഇവിടേക്കുള്ള യാത്ര.\nഫോട്ടോ ഷൂട്ടിനും ലോംഗ് ഡ്രൈവിനും അനുയോജ്യമായ ബീച്ചുകളും സർഫിങ്, സ്നോർക്കെലിങ് മുതലായ സമുദ്രവിനോദങ്ങളുമെല്ലാം ആസ്വദിക്കാം. വളരെ സജീവമായ നൈറ്റ് ലൈഫ് ആണ് ബാര്‍ബഡോസില് ഉള്ളത്. രുചിയൂറുന്ന കരീബിയന് വിഭവങ്ങളാണ് മറ്റൊരു സവിശേഷത. ലോകത്ത് മറ്റെവിടെയും കിട്ടാത്തത്ര രുചികള് ഇവിടെയുണ്ട്.\nകരീബിയൻ കടലിലെ മറ്റൊരു ദ്വീപ് രാജ്യമായ ഗ്രനേഡയും വിനോദസഞ്ചാരത്തിന് പേരുകേട്ടതാണ്. പടിഞ്ഞാറൻ അർദ്ധഗോളത്തിലെ ഏറ്റവും ചെറിയ രാജ്യങ്ങളിൽ ഒന്നാണെങ്കിലും ഗ്രനേഡയില് സഞ്ചാരികള്‍ക്ക് വേണ്ടതെല്ലാമുണ്ട്. ഗ്രനേഡയുടെ സമ്പദ്‌വ്യവസ്ഥയുടെ മുഖ്യഘടകം കൂടിയാണ് ടൂറിസം. സെന്റ് ജോർജ്ജ്, വിമാനത്താവളം, തീരപ്രദേശം എന്നിവയ്ക്ക് ചുറ്റുമുള്ള തെക്കുപടിഞ്ഞാറൻ മേഖലയിലാണ് ഇവിടെ പ്രധാനമായും ടൂറിസം പ്രവര്‍ത്തനങ്ങള് കേന്ദ്രീകരിച്ചിരിക്കുന്നത്.\nഇക്കോടൂറിസത്തിന് വളരെയധികം പ്രാധാന്യമുണ്ട്, ധാരാളം പരിസ്ഥിതി സൗഹൃദ ഗസ്റ്റ് ഹൗസുകള് ഇവിടുത്തെ പ്രത്യേകതയാണ്. ലോകത്തിലെ ഏറ്റവും മികച്ച ബീച്ചുകളിൽ ഒന്നായ ഗ്രാൻഡ് ആൻസ് ബീച്ച്, അന്നൻഡേൽ, മൗണ്ട് കാർമൽ, കോൺകോർഡ്, സെവൻ സിസ്‌റ്റേഴ്‌സ്, ടഫ്‌ടൺ ഹാൾ മുതലായ വെള്ളച്ചാട്ടങ്ങളും ഗ്രനേഡയിലെ ടൂറിസ്റ്റ് ആകര്‍ഷണങ്ങളാണ്.\nതെക്കു കിഴക്കൻ യൂറോപ്പിലെ ഒരു സ്വതന്ത്രരാജ്യമാണ് സെര്‍ബിയ. ഹോട്ടൽ ബുക്കിംഗും ട്രാവൽ ഇൻഷുറൻസിന്‍റെ രേഖകളും ഫ്ലൈറ്റ് ടിക്കറ്റും മാത്രമുപയോഗിച്ച് ഇന്ത്യക്കാര്‍ക്ക് ഇവിടേക്ക് യാത്ര ചെയ്യാം. പർവതങ്ങളിലും സ്പാകളിലുമാണ് ഇവിടുത്തെ വിനോദസഞ്ചാരമേഖല പ്രധാനമായും ശ്രദ്ധ കേന്ദ്രീകരിക്കുന്നത്.\nസാവ, ഡാന്യൂബ് നദികളുടെ സംഗമസ്ഥാനമായ സെര്‍ബിയയിലെ രാത്രി ജീവിതം ആകര്‍ഷണീയമാണ്. വൈനറികളും പുരാതന ശൈലിയിലുള്ള കെട്ടിടങ്ങളുമെല്ലാം മികച്ച ടൂറിസ്റ്റ് ആകര്‍ഷണങ്ങളാണ്. എക്സിറ്റ്, ഗുക ട്രംപെറ്റ് ഫെസ്റ്റിവൽ എന്നിവ പോലെയുള്ള അന്താരാഷ്ട്ര പ്രശസ്തമായ നിരവധി സംഗീതോത്സവങ്ങളും സെർബിയയിൽ നടക്കുന്നു.\nഇന്ത്യൻ മഹാസമുദ്രത്തില് സ്ഥിതിചെയ്യുന്ന മൗറീഷ്യസിലെ മൊത്തം ജനസംഖ്യയില് എഴുപതു ശതമാനത്തോളം പേര് ഇന്ത്യന് വംശജരാണ്. പ്രകൃതിസൗന്ദര്യവും ജൈവവൈവിധ്യവും ആവോളമുള്ള ഈ കൊച്ചു ദ്വീപുരാഷ്ട്രം, നദികളാല് സമുദ്രമാണ്. ലോകത്തിലെ തന്നെ ഏറ്റവും ശുദ്ധമായ വായുവാണ് മൗറീഷ്യസിലേത് എന്ന് പറയപ്പെടുന്നു. ലോകത്തെമ്പാടുമുള്ള ബീച്ച് പ്രേമികള്‍ക്ക് ഏറ്റവും ഇഷ്ടപ്പെട്ട രാജ്യമാണിത്.\nകരീബിയൻ പ്രദേശത്തെ ഒരു ബ്രിട്ടീഷ് ഓവർസീസ് ടെറിട്ടറി (BOT) ആണ് മോണ്ട്സെറാത്ത്. പര്‍വ്വതങ്ങളും വനങ്ങളുമെല്ലാം നിറഞ്ഞ അതിമനോഹരമായ ഈ ദ്വീപില് സജീവ അഗ്നിപര്‍വ്വതങ്ങള് ധാരാളമുണ്ട്. 1990 കളുടെ അവസാനത്തിൽ നടന്ന സൗഫ്രിയർ ഹിൽസ് അഗ്നിപർവത സ്ഫോടനങ്ങളുടെ ഫലമായി ഉണ്ടായ നൂറുകണക്കിന് തുടർച്ചയായ പൊട്ടിത്തെറികൾ ഈ കുഞ്ഞുദ്വീപിനെ തകർത്തിരുന്നു. രണ്ട് പതിറ്റാണ്ടുകൾക്ക് ശേഷം, വീണ്ടും ജീവിതത്തിലേക്ക് മടങ്ങിവരികയാണ് ഈ പ്രദേശം.\nവിനോദസഞ്ചാരികളും ധാരാളം എത്തുന്നു. തങ്ങളുടെ ജീവിതം നശിപ്പിച്ച അഗ്നിപർവ്വതങ്ങളെ അവര് ടൂറിസത്തിലൂടെ വരുമാന സ്രോതസായി ഉപയോഗിക്കുന്നു. അഗ്നിപര്‍വ്വത പ്രദേശങ്ങളിലെ ഹൈക്കിങ്ങും പക്ഷി നിരീക്ഷണവുമെല്ലാം ഇവിടുത്തെ ജനപ്രിയ ടൂറിസ്റ്റ് ആക്ടിവിറ്റികളാണ്. സമുദ്രവിനോദങ്ങളും ഇവിടെ സജീവമാണ്.\nആഫ്രിക്കൻ ഭൂഖണ്ഡത്തിൽ അറ്റ്ലാന്റിക് മഹാസമുദ്രത്തോട് ചേര്‍ന്നു കിടക്കുന്ന സെനഗലും ഇന്ത്യക്കാരെ വീസയില്ലാതെ സ്വാഗതംചെയ്യുന്നു. ഇവിടത്തെ ദേശീയോദ്യാനങ്ങളും കൊളോണിയല് കാലത്തെ വാസ്തുശൈലിയില് നിര്‍മ്മിച്ച കെട്ടിടങ്ങളും ഗ്രാമപ്രദേശങ്ങളുമെല്ലാം ടൂറിസ്റ്റുകള്‍ക്ക് ഏറെ പ്രിയങ്കരമാണ്.\nEnglish Summary: Indians can now travel 60 countries visa-free


Malayalam Cinema 1928 to 1950\nസാഹിത്യവുമായി ഇഴപിരിയാത്ത കാലഘട്ടം\nമലയാള സിനിമയുടെ സുവര്‍ണ്ണകാലം\nഅന്തര്‍ദേശീയ ചലച്ചിത്രോത്സവം കേരളം\nഅന്തര്‍ദേശിയ ഡോക്യൂമെന്ററി-ഹ്രസ്വചിത്ര മേള, കേരളം\nഹോം » സിനിമ › ബാലാരിഷ്ടതകളുടെ ദശകങ്ങള്\nബാലാരിഷ്ടതകളുടെ ദശകങ്ങള് (1928-1950)\nകന്യാകുമാരിയിലെ അഗസ്തീശ്വരം സ്വദേശിയും ദന്തവൈദ്യനുമായ ജെ. സി. ഡാനിയേലാണ് മലയാളസിനിമയ്ക്ക് തുടക്കമിട്ടത്. തന്റെ സ്വത്ത് മുഴുവന് വിറ്റു ഡാനിയേല് നിര്‍മ്മിച്ച 'വിഗതകുമാരന്' 1928-ല് പുറത്തുവന്നു. ധനാഢ്യനായ ഡാനിയേല് ഒറ്റ സിനിമയോടെ തന്നെ പാപ്പരായി. പുതിയ കലാരൂപത്തെ പ്രോത്സാഹിപ്പിക്കാനോ കലാകാരനെ സഹായിക്കാനോ ആരും മുന്നോട്ടു വന്നില്ല. പരമദരിദ്രനായാണ് അദ്ദേഹം മരിച്ചത്. 1933-ലാണ് രണ്ടാമത്തെ ചിത്രമായ 'മാര്‍ത്തണ്ഡവര്‍മ്മ' പുറത്തുവന്നത്. 'വിഗതകുമാരനെ'പ്പോലെതന്നെ 'മാര്‍ത്താണ്ഡവര്‍മ്മ'യും നിശ്ശബ്ദസിനിമയായിരുന്നു. ഡാനിയേലിന്റെ ബന്ധുവായ ആര്. സുന്ദര്‍രാജ് ആയിരുന്നു 'മാര്‍ത്താണ്ഡവര്‍മ്മ' യുടെ നിര്‍മ്മാതാവ്. ഒരാഴ്ചയോളം നിറഞ്ഞസദസ്സില് പ്രദര്‍ശനം നടക്കുമ്പോള് നോവലിന്റെ പ്രസാധകരായ കമലാലയം ബുക്സ്, പകര്‍പ്പവകാശത്തെച്ചൊല്ലി കേസ്സു കൊടുത്തു. വീറോടെ വാദിച്ചെങ്കിലും സുന്ദര്‍രാജ് കേസ്സു തോറ്റു. 'മാര്‍ത്താണ്ഡവര്‍മ്മ' പ്രദര്‍ശനം അവസാനിച്ചു.\nസിനിമാമോഹികളായ ഒരു സംഘം യുവാക്കളുടെ കാര്‍മ്മികത്വത്തില് മദ്രാസ് മലയാളി അസോസിയേഷന്, സേലം മോഡേണ് തീയേറ്റേഴ്സാണ് ആദ്യ ശബ്ദചിത്രമായ 'ബാലന്' നിര്‍മ്മിച്ചത്. എസ്. നൊട്ടാണി എന്ന പാഴ്സിയായിരുന്നു സംവിധായകന്. 1938-ല് പുറത്തു വന്ന ചിത്രം വന് വിജയം നേടി.\nബാലന്റെ വിജയത്തെ തുടര്‍ന്ന് മോഡേണ് തീയേറ്റേഴ്സ് പില്‍ക്കാലത്ത് നിരവധി സിനിമകള് നിര്‍മ്മിച്ചു. ആദ്യകാലസിനിമാപ്രവര്‍ത്തകരെല്ലാം തന്നെ നാടകരംഗത്ത് നിന്ന് എത്തിയവരായിരുന്നു. 1940-ല് ജ്ഞാനാംബിക, 1941-ല് പ്രഹ്ലാദ എന്നിങ്ങനെ തുടര്‍ച്ചയായി സിനിമകള് പുറത്തിറങ്ങിയെങ്കിലും പിന്നീട് കുറേക്കാലം സിനിമമേഖല നിശ്ചലമായിക്കിടന്നു. പ്രഹ്ലാദയിലൂടെയാണ് പില്‍ക്കാലത്ത് മലയാളസിനിമാ വ്യവസായത്തിലെ നെടുംതൂണായി മാറിയ സുബ്രഹ്മണ്യം ഈ രംഗത്ത് ചുവടു വച്ചത്. 1948-ല് 'നിര്‍മ്മല' പുറത്തു വന്നു. പിന്നണി ഗാനം എന്ന സാങ്കേതിക വിദ്യ അവതരിച്ചത് നിര്‍മ്മലയിലൂടെയാണ്. 1949 -ല് കുഞ്ചാക്കോയും കൂട്ടുകാരും ചേര്‍ന്ന് ആലപ്പുഴയില് ഉദയാ സ്റ്റൂഡിയോ സ്ഥാപിച്ചു. ഇതോടെ കൂടുതല് സിനിമകള് നിര്‍മ്മിക്കപ്പെടാന് തുടങ്ങി.


വോട്ടെണ്ണല്; തൃശൂരില് ത്രിതല സുരക്ഷ\nThrissur, First Published 18, May 2019, 6:36 PM IST\nറിട്ടേണിങ് ഓഫീസര്‍മാര്, അസിസ്റ്റന്‍റ് റിട്ടേണിങ് ഓഫീസര്‍മാര്, കൗണ്ടിങ് സ്റ്റാഫ്, സ്ഥാനാര്‍ഥികള്, സ്ഥാനാര്‍ഥികളുടെ ഇലക്ഷന് ഏജന്‍റുമാര്, കൗണ്ടിങ് ഏജന്‍റുമാര്, ഡ്യൂട്ടിയിലുള്ള സര്‍ക്കാര് ഉദ്യോഗസ്ഥര്, ഇലക്ഷന് കമ്മീഷന് നിയോഗിച്ചവര് എന്നിവര്‍ക്കല്ലാതെ മറ്റാര്‍ക്കും കൗണ്ടിംഗ് ഹാളില് പ്രവേശനമില്ല.\nതൃശൂര്: വോട്ടെണ്ണല് സുരക്ഷയ്ക്ക് തൃശൂരില് ത്രിതല സുരക്ഷ. ലോക്കല് പൊലീസ്, സംസ്ഥാന സായുധ സേന, കേന്ദ്ര സായുധ സേന എന്നിവരാണ് സുരക്ഷയൊരുക്കുക. ജില്ലയിലെ ഏക വോട്ടെണ്ണല് കേന്ദ്രം തൃശൂര് ഗവ. എന്‍ജിനീയറിങ് കോളേജാണ്. തൃശൂര് മണ്ഡലത്തിലെ വോട്ടുകള് ഇവിടെയാണ് എണ്ണുക.\nചാലക്കുടി മണ്ഡലത്തിന്‍റെ വോട്ടെണ്ണല് കേന്ദ്രം എറണാകുളം ജില്ലയിലെ കളമശ്ശേരി ഗവ. പോളിടെക്‌നിക് കോളജിലും ആലത്തൂര് മണ്ഡലത്തിന്‍റേത് പാലക്കാട് മുണ്ടൂര് ആര്യാനെറ്റ് ഇന്‍സ്റ്റിറ്റിയൂട്ട് ഓഫ് ടെക്‌നോളജിയിലുമാണ്. വോട്ടെണ്ണലിനായി തൃശൂര് മണ്ഡലത്തിലെ ഏഴ് നിയമസഭാ മണ്ഡലങ്ങള്‍ക്കും ഓരോ ഹാള് ഉണ്ടാവും. ഓരോ ഹാളിലും വോട്ടെണ്ണലിനായി 14 മേശകള് സജ്ജീകരിക്കും. കൂടാതെ അസിസ്റ്റന്‍റ് റിട്ടേണിംഗ് ഓഫീസര്‍ക്കും നിരീക്ഷകനും ഓരോ മേശയും ഉണ്ടാവും.\nപോസ്റ്റല് വോട്ടുകള്‍ക്കും ഇലക്ട്രോണിക്കലി ട്രാന്‍സ്മിറ്റഡ് പോസ്റ്റല് ബാലറ്റ് സിസ്റ്റം (ഇടിപിബിഎസ്) മുഖേനയുള്ള വോട്ടുകള്‍ക്കും പ്രത്യേകം മേശ ഒരുക്കും. എട്ടു മണിക്കാണ് വോട്ടെണ്ണല് തുടങ്ങുക. ആദ്യം പോസ്റ്റല് ബാലറ്റുകളാണ് എണ്ണുക. വോട്ടെണ്ണലിന് മുമ്പായി വോട്ടിങ് യന്ത്രത്തിന്‍റെ കണ്‍ട്രോള് യൂനിറ്റ് പരിശോധിച്ച് കേടുപാടില്ലെന്നും സീലുകളെല്ലാം ഭദ്രമാണെന്നും ഉറപ്പുവരുത്തും. തുടര്‍ന്ന്, കണ്‍ട്രോള് യൂനിറ്റിന്‍റെ റിസല്‍ട്ട് ബട്ടണ് അമര്‍ത്തും. അപ്പോള് ഓരോ സ്ഥാനാര്‍ഥിക്കും കിട്ടിയ വോട്ടുകള് അതിന്‍റെ ഡിസ്‌പ്ലേയില് കാണാം. ഇത് ഫോം 17സിയുടെ പാര്‍ട്ട് രണ്ടില് രേഖപ്പെടുത്തും. വോട്ടെണ്ണിയ ശേഷം വോട്ടിംഗ് യന്ത്രങ്ങള് സീല് ചെയ്യും.\nകണ്‍ട്രോള് യൂനിറ്റിന്‍റെ ഡിസ്‌പ്ലേ തകരാറിലായാലോ തെരഞ്ഞെടുപ്പ് കമ്മീഷന്‍റെ പ്രത്യേക നിര്‍ദേശമുണ്ടെങ്കിലോ വിവിപാറ്റ് മെഷീനാണ് എണ്ണുക. ഇതിന് പുറമെ ഓരോ മണ്ഡലത്തിലെയും തെരഞ്ഞെടുത്ത അഞ്ച് വീതം വിവിപാറ്റ് യന്ത്രങ്ങളും എണ്ണും. നറുക്കെടുപ്പിലൂടെയാണ് ഇവ തെരഞ്ഞെടുക്കുക. റിട്ടേണിങ് ഓഫീസര്‍മാര്, അസിസ്റ്റന്‍റ് റിട്ടേണിങ് ഓഫീസര്‍മാര്, കൗണ്ടിങ് സ്റ്റാഫ്, സ്ഥാനാര്‍ഥികള്, സ്ഥാനാര്‍ഥികളുടെ ഇലക്ഷന് ഏജന്‍റുമാര്, കൗണ്ടിങ് ഏജന്‍റുമാര്, ഡ്യൂട്ടിയിലുള്ള സര്‍ക്കാര് ഉദ്യോഗസ്ഥര്, ഇലക്ഷന് കമ്മീഷന് നിയോഗിച്ചവര് എന്നിവര്‍ക്കല്ലാതെ മറ്റാര്‍ക്കും കൗണ്ടിംഗ് ഹാളില് പ്രവേശനമില്ല. റിട്ടേണിങ് ഓഫീസറുടെയും അസിസ്റ്റന്‍റ് റിട്ടേണിങ് ഓഫീസറുടെയും മേല്‍നോട്ടത്തിലാണ് വോട്ടെണ്ണല് നടക്കുക.\nമോശമായി പെരുമാറുകയോ നിയമപ്രകാരമുള്ള നിര്‍ദേശം അനുസരിക്കാതിരിക്കുകയോ ചെയ്യുന്ന ആരെയും കൗണ്ടിങ് ഹാളില്‍നിന്ന് പുറത്താക്കാന് റിട്ടേണിങ് ഓഫീസര്‍ക്ക് അധികാരമുണ്ട്. വോട്ടെടുപ്പിന്‍റെ സ്വകാര്യത വോട്ടെണ്ണല് കേന്ദ്രത്തിലും പാലിക്കപ്പെടേണ്ടതാണ്. യൂനിഫോമിലായാലും സിവില് വേഷത്തിലായാലും പൊലീസുകാര്‍ക്ക് വോട്ടെണ്ണല് ഹാളില് പ്രവേശനമില്ല. അവര് പുറത്തുനില്‍ക്കേണ്ടതും റിട്ടേണിങ് ഓഫീസര് വിളിച്ചാല് മാത്രം അകത്ത് പ്രവേശിക്കേണ്ടതുമാണ്. വോട്ടെണ്ണല് ഹാളില് മൊബൈല് ഫോണ് ഉപയോഗിക്കാന് റിട്ടേണിംഗ് ഓഫീസര്‍മാര്‍ക്കും ഒബ്‌സര്‍വര്‍മാര്‍ക്കും മാത്രമേ അനുമതിയുള്ളൂ. ഒരേ സമയം, സ്ഥാനാര്‍ഥിക്കോ സ്ഥാനാര്‍ഥിയുടെ ഏജന്‍റിനോ മാത്രമേ വോട്ടെണ്ണല് മേശയുടെ മുന്നില് ഇരിക്കാനാവൂ.\nവോട്ടെണ്ണല് കേന്ദ്രത്തിനുള്ളില് വോട്ടെണ്ണല് പൂര്‍ണ്ണമായി പകര്‍ത്താനായി ഔദ്യോഗിക ക്യാമറ മാത്രമേ അനുവദിക്കൂ. വോട്ടെണ്ണല് കേന്ദ്രത്തിനുള്ളില് മാധ്യമ പ്രവര്‍ത്തകര്‍ക്ക് ഫോട്ടോയോ വീഡിയോയോ പകര്‍ത്താന് അനുവാദമില്ല. അതേസമയം, മാധ്യമ പ്രവര്‍ത്തകര്‍ക്ക് ഒരു നിശ്ചിത ദൂരപരിധിയില്‍നിന്ന് പൊതുവായുള്ള ചിത്രം പകര്‍ത്താന് അനുവാദമുണ്ടാവും. ഏതുസാഹചര്യത്തിലും ഇലക്ട്രോണിക് വോട്ടിങ് യന്ത്രത്തില് രേഖപ്പെടുത്തിയ വോട്ട് ചിത്രീകരിക്കാന് പാടില്ല. കൗണ്ടിങ് ഹാളിന് പുറത്ത് വോട്ടെണ്ണലിന്‍റെ വിവരങ്ങള് നല്‍കാനായി മീഡിയ സെന്‍റര് പ്രവര്‍ത്തിക്കും. കൂടാതെ വോട്ടെണ്ണല് ഫലം തല്‍സമയം അപ്ലോഡ് ചെയ്യുന്നതിനുള്ള സുവിധ ആപ്ലിക്കേഷന്‍റെ പ്രത്യേക കേന്ദ്രവും ഉണ്ടാവും. വോട്ടെണ്ണല് ഒരുക്കങ്ങളുടെ ഭാഗമായി ഉദ്യോഗസ്ഥര്‍ക്ക് ജില്ലാ ആസൂത്രണ സമിതി ഹാളില് പരിശീലനം നല്‍കി.\nLast Updated 18, May 2019, 6:38 PM IST


ദൈവത്തിന്റെ സഹായമില്ലാതെ സ്വയം കൈകാര്യം ചെയ്യാൻ കഴിയുമെന്ന പ്രലോഭനത്തെ സൂക്ഷിക്കണം: പാപ്പ - sundayshalom\nവത്തിക്കാൻ സിറ്റി: ദൈവത്തിന്റെ സഹായമില്ലാതെ എല്ലാം സ്വയം കൈകാര്യം ചെയ്യാൻ കഴിയുമെന്ന പ്രലോഭനത്തെ സൂക്ഷിക്കണമെന്ന് വിശ്വാസീസമൂഹത്തിന് മുന്നറിയിപ്പ് നൽകി ഫ്രാൻസിസ് പാപ്പ. ദൈവത്തെ അന്വേഷിക്കുന്നതിൽ മടുപ്പുണ്ടാവരുതെന്നും ദൈവത്തെ ജീവിതത്തിന്റെ കേന്ദ്രസ്ഥാനത്ത് പ്രതിഷ്ഠിക്കണമെന്നും പാപ്പ പറഞ്ഞു. യേശുനാഥൻ കടലിനെ ശാന്തമാക്കുന്ന സുവിശേഷഭാഗം പരാമർശിച്ച് ആഞ്ചലൂസ് പ്രാർത്ഥനയിൽ സന്ദേശം നൽകുകയായിരുന്നു അദ്ദേഹം.\nകാറ്റും തിരമാലയും ആഞ്ഞടിച്ചപ്പോൾ ഈശോയുടെ ശിഷ്യന്മാർ ഭയചകിതരായതുപോലെ, ജീവിതപരീക്ഷണങ്ങളുടെ നടുവിൽ നാമും ഭയപ്പെടാറുണ്ട്. ഇത്തരം സാഹചര്യങ്ങളിൽ നിലവിളിയോടെ നാം കർത്താവിനെ വിളിക്കും. എന്നാൽ, അവിടുന്ന് മറുപടി നൽകാത്തതായി തോന്നുമ്പോൾ ആ പ്രതിസന്ധിയിൽ മുങ്ങിത്താണ് മരിക്കാൻ പോകുന്നതുപോലെ നമുക്കു തോന്നാം. എന്നാൽ, ഈശോ അവിടെതന്നെയുണ്ടെന്ന ഏറ്റവും പ്രധാനമായ സത്യം നാം മനസിലാക്കാതെ പോകരുത്.\nഅവിടുന്ന് നമ്മുടെ സങ്കടം കാണുന്നില്ലെന്ന് തോന്നിയാലും എല്ലാം മനസിലാക്കുന്ന ദൈവമാണ് അവിടുന്ന്. ചിലപ്പോൾ വിശ്വാസം പരീക്ഷിക്കപ്പെടുന്ന ഘട്ടമാകാം അത്. കർത്താവ് എല്ലായ്‌പ്പോഴും അവിടെയുണ്ട്. നമ്മുടെ ആവശ്യങ്ങളിലേക്ക് അവിടുത്തെ ക്ഷണിക്കാനും അതിൽ ഇടപെടാനും നമ്മുടെ ജീവിതാനുഭവങ്ങളുടെ കേന്ദ്രത്തിൽ പ്രതിഷ്ഠിക്കപ്പെടാനും അവിടുന്ന് ആഗ്രഹിക്കുന്നു. നാം ദൈവത്തിൽ വിശ്വസിക്കുക മാത്രമല്ല, അവിടുത്തോടൊപ്പം ആയിരുന്നുകൊണ്ട് അവിടുത്തോട് പ്രാർത്ഥിക്കണം.\nനമ്മുടെ പ്രശ്‌നങ്ങളിലേക്കുതന്നെ നോക്കിക്കൊണ്ടിരിക്കാതെ ജീവിതത്തിലെ കൊടുങ്കാറ്റിലും പരീക്ഷണങ്ങളിലും നാം ദൈവസാന്നിധ്യം തേടണമെന്ന് കർത്താവ് ആഗ്രഹിക്കുന്നു. നമ്മുടെ ജീവിതത്തെക്കുറിച്ചും നാം അഭിമുഖീകരിക്കുന്ന പ്രതിസന്ധികളെ കുറിച്ചും നാം അവിടുത്തോട് പറയണം. ശിഷ്യന്മാർ ഉണർന്നിരുന്നതും അവിടുത്തോട് സംസാരിക്കുന്നതും നാം പിന്തുടരേണ്ട സമീപനമാണ്. നമുക്ക് സ്വയം സഞ്ചരിക്കാനാവില്ല എന്ന് ബോധ്യപ്പെടാൻ ഈ വിശ്വാസം സഹായിക്കും.\nപ്രതിസന്ധിയുടെ കടലുകളിൽ മുങ്ങിപ്പോകാതെ പൊങ്ങിക്കിടക്കാൻ നമുക്ക് ഒറ്റയ്ക്കാവില്ല. അതിന് അവിടുത്തെ സഹായം കൂടിയേതീരൂ. ആകാശത്തിലെ നക്ഷത്രങ്ങളെ നോക്കി നാവികർ യാത്ര ചെയ്യുന്നതുപോലെ നാമും കർത്താവിനെ നോക്കി യാത്ര ചെയ്യണം. അവിടുത്തേക്ക് നമ്മിൽ അത്ഭുതങ്ങൾ പ്രവർത്തിക്കാനാകും. പ്രാർത്ഥനയുടെ സൗമ്യവും അസാധാരണവുമായ ശക്തി അത്ഭുതങ്ങൾ പ്രവർത്തിക്കും. അതിനായി വിശ്വാസം കാത്തൂസൂക്ഷിക്കണമെന്ന് ഉദ്‌ബോധിപ്പിച്ച പാപ്പ, ദൈവത്തെ അന്വേഷിക്കുന്നതിൽ മടുപ്പുണ്ടാവരുതെന്നും കൂട്ടിച്ചേർത്തു.


മണലേ... പോലീസ്മൗനമാ | 16Oct2021\nപെരിയാറിലെ മണൽവാരൽ തടയാൻ നടപടിയില്ല\nപെരിയാറിൽ നിന്ന് മണൽ കടത്തിയ ലോറി കസ്റ്റഡിയിലെടുത്തപ്പോൾ\nആലുവ : പെരിയാറിൽ നിന്ന് മണൽവാരൽ നിർബാധം തുടർന്നിട്ടും പോലീസ് നടപടിയെടുക്കുന്നില്ലെന്ന് ആരോപണം.\nഏതാനും ആഴ്ച മുൻപാണ് യുവമോർച്ച പ്രവർത്തകർ രാത്രി കാവൽ നിന്ന് മണൽ കയറ്റിയ ലോറികൾ പിടികൂടിയത്. അതിനു ശേഷവും മണൽവാരലിന് ശമനമില്ല.\nകഴിഞ്ഞ ദിവസം മണൽ കടത്തിയ ലോറി മഹിളാലയം ഭാഗത്ത് തകരാറിലായി. നാട്ടുകാർ പോലീസിനെ അറിയിച്ചതിനെ തുടർന്ന് ലോറി കസ്റ്റഡിയിലെടുത്തു. പെരിയാറിൽ പട്രോളിങ് നടത്താൻ ബോട്ട് സംവിധാനമില്ലെന്നാണ് പോലീസ് പറയുന്നത്. ഏതാനും വർഷങ്ങൾക്കു മുൻപു വരെ രണ്ട് ഫൈബർ ബോട്ടുകൾ പോലീസിന്റെ പക്കലുണ്ടായിരുന്നു.\nആലുവ പാലസ് ജെട്ടിയിലാണ് ഇവ ഇട്ടിരുന്നത്. 2018-ലെ പ്രളയത്തിനു ശേഷം ബോട്ടുകൾ ഉപയോഗശൂന്യമായി. മറുനാടൻ തൊഴിലാളികളെ ഉപയോഗിച്ച് പ്രദേശവാസികൾ തന്നെയാണ് മണൽ വാരലിന് നേതൃത്വം കൊടുക്കുന്നത്. കൊല്ലം, തിരുവനന്തപുരം ജില്ലകളിലേയ്ക്കാണ് മണൽ പോകുന്നത്.\nകരുനാഗപ്പിള്ളി രജിസ്‌ട്രേഷനിലുള്ള ലോറിയാണ് മഹിളാലയത്ത് വെച്ച് തകരാറിലായത്. അതേസമയം, കീഴ്മാട് പഞ്ചായത്തിന്റെ അനുമതിയോടെയാണ് മണൽവാരൽ നടത്തുന്നതെന്ന് യൂത്ത് കോൺഗ്രസ് ആരോപിച്ചു. കഴിഞ്ഞ 20 ദിവസമായി പെരിയാറിൽ മണൽവാരൽ തുടരുകയാണ്. മണൽവാരലിന് പിന്നിൽ രാഷ്ട്രീയ ഇടപെടലുണ്ടെന്നും ഇതിനാലാണ് പോലീസ് നടപടി എടുക്കാത്തതെന്നും യൂത്ത് കോൺഗ്രസ് നേതാക്കൾ പറഞ്ഞു. ശക്തമായ നടപടികൾ സ്വീകരിച്ചില്ലെങ്കിൽ സമരവുമായി രംഗത്തെത്താനാണ് തീരുമാനം. മണൽ വാരലിനെതിരേ ശക്തമായ നടപടിയെടുക്കണമെന്ന് കീഴ്മാട് പഞ്ചായത്ത് പ്രസിഡന്റ് കെരീം കല്ലുങ്കൽ ആവശ്യപ്പെട്ടു.\nഅയ്‌മുറി ക്ഷേത്രത്തിൽ ഋഗ്വേദ മുറയഭിഷേകം\nഅരൂർ ഉപതിരഞ്ഞെടുപ്പ്: മഴയത്തും തണുക്കാത്ത ആവേശത്തിൽ മുന്നണികൾ


വൈഫൈ കോളിംഗ് സംവിധാനവുമായി ഗൂഗിൾ പിക്സൽ ഫോൺ : Deepika.com Tech News\nമുംബൈ: റിലയൻസ് ജിയോ ഇഫക്ട് ലോകമെന്പാടും അലയടിക്കുന്നു. വികസിത രാജ്യങ്ങളിൽ പ്രചാരത്തിലുള്ള വൈഫൈ കോളിംഗ് സംവിധാനമൊരുക്കി പിക്സൽ ഫോണുകൾ ഇന്ത്യയിൽ അവതരിപ്പിക്കാനൊരുങ്ങുകയാണ് ഗൂഗിൾ. റിലയൻസ് ജിയോ വരിക്കാർക്ക് വൈഫൈ സാങ്കേതികവിദ്യയുടെ സഹായത്തോടെ കോളുകൾ സാധ്യമാക്കുന്ന സംവിധാനമാണ് ഗൂഗിൾ തങ്ങളുടെ പിക്സൽ, പിക്സൽ എക്സ്എൽ ഫോണുകളിൽ അവതരിപ്പിക്കുന്നത്.\nഫോൺ വിളികൾക്കായി വീട്ടിലെ വൈഫൈ റൂട്ടറോ അല്ലെങ്കിൽ വൈഫൈ ഹോട്ട്സ്പോട്ടുകളോ ഉപയോഗിക്കുന്ന സംവിധാനമാണിത്. പരന്പരാഗത സെല്ലുലാർ നെറ്റ്‌വർക്കിനേക്കാളും വളരെ ചുരുങ്ങിയ ചെലവേ ഇതിനു വരൂ എന്നതാണ് ഏറ്റവും വലിയ സവിശേഷത.\nവോയ്സ് ഓവർ ഇന്‍റർനെറ്റ് പ്രോട്ടോക്കോൾ ഉപയോഗിച്ചാണ് വൈഫൈ കോളുകൾ സാധ്യമാകുന്നത്. മൈക്രോസോഫ്റ്റ് സ്കൈപ്പ്, വാട്സ്ആപ്പ് പോലുള്ള ആപ്ലിക്കേഷനുകൾ പ്രവർത്തിക്കുന്ന അതേ സംവിധാനംതന്നെയാണ് ഇവിടെയും ഉപയോഗിക്കുക.\nസാധാരണ ഡയലർ പാഡിൽതന്നെ വൈഫൈ കോളിംഗ് ഒരുക്കിയിട്ടുണ്ട്. അതേസമയം സ്കൈപ്പിലും മറ്റുമുള്ളതുപോലെ പ്രത്യേക അക്കൗണ്ട് നിർമിക്കേണ്ട ആവശ്യം ഇവിടെ വരുന്നില്ല. അതായത് ഫോണിന്‍റെ ഡയലർ പാഡ് തുറക്കുക, ഏതു സംവിധാനം വേണമെന്ന് തെരഞ്ഞെടുക്കുക (സെല്ലുലാർ/വൈഫൈ), വിളിക്കേണ്ട ആളുടെ നന്പർ തെരഞ്ഞെടുക്കുക എന്നിവ മാത്രമാണ് ഉപയോഗിക്കാനുള്ള വഴി. വൈഫൈ ഫോൺ കോളിംഗ് സംവിധാനമില്ലാത്ത ഫോണുകളിലേക്ക് സാധാരണ കോൾ പോലെതന്നെ ലഭിക്കും.


നിരാഹാരം നിലതെറ്റിച്ചു; സ്വാതി മാലിവാൾ ആശുപത്രിയിൽ |\nSunday, December 15, 2019 2:09 PM IST\nന്യൂഡൽഹി: അനിശ്ചിതകാല നിരാഹാര സമരം നടത്തിവന്ന ഡൽഹി വനിതാ കമ്മീഷൻ അധ്യക്ഷ സ്വാതി മാലിവാളിനെ ആശുപത്രിയിൽ പ്രവേശിപ്പിച്ചു. 13 ദിവസമായി നിരാഹാര സമരത്തിലായിരുന്ന സ്വാതി ബോധരഹിതയായതിനെ തുടർന്നാണ് ആശുപത്രിയിലേക്ക് മാറ്റിയത്. ഡൽഹി ലോക് നായക് ആശുപത്രിയിലാണ് പ്രവേശിപ്പിച്ചിരിക്കുന്നത്.\nരാജ്യത്ത് പെൺകുട്ടികൾക്കെതിരെ നടക്കുന്ന അക്രമങ്ങൾക്കെതിരെയാണ് സ്വാതിയുടെ പ്രതിഷേധം. ലൈംഗീക പീഡന കേസുകളിലെ പ്രതികൾക്ക് ആറു മാസത്തിനുള്ളിൽ വധശിക്ഷ നൽകണമെന്നും സ്വാതി ആവശ്യപ്പെട്ടിരുന്നു.\nആദ്യം ഡൽഹിയിലെ ജന്തർമന്ദറിൽ തുടങ്ങിയ സമരം പിന്നീട് രാജ്ഘട്ടിലേക്ക് മാറ്റുകയായിരുന്നു. ലൈംഗീക പീഡനക്കേസുകളിലെ കുറ്റക്കാർക്ക് 21 ദിവസത്തിനുള്ളിൽ വധ ശിക്ഷ നൽകാൻ വ്യവസ്ഥ ചെയ്യുന്ന ദിശ ബിൽ നടപ്പാക്കണമെന്നും സ്വാതി ആവശ്യപ്പെട്ടിരുന്നു. ഇക്കാര്യം ചൂണ്ടിക്കാട്ടി കഴിഞ്ഞ ദിവസം അവർ പ്രധാനമന്ത്രി നരേന്ദ്ര മോദിക്ക് കത്ത് എഴുതിയിരുന്നു. നിയമം നടപ്പാക്കുന്നത് വരെ സമരം തുടരുമെന്നാണ് സ്വാതി പ്രഖ്യാപിച്ചിരുന്നത്.\nകുവൈത്ത് സിറ്റി: കുവൈത്തിലുണ്ടായ വാഹനാപകടത്തിൽ മലയാളി മരിച്ചു. തൃശൂര് സ്വദേശിയായ പുഷ്പകത്ത് മഹേ...


ഇന്ത്യയുടെ റേറ്റിങ് നെഗറ്റീവിലേക്ക് താഴ്ത്തി ഫിച്ച്\n|18 Jun 2020 12:43 PM GMT\nഇന്ത്യയുടെ റേറ്റിങ് സ്ഥിരതയുള്ളതില് നിന്ന് നെഗറ്റീവിലേക്ക്്് ഫിച്ച് താഴ്ത്തി. രാജ്യത്തിന്റെ വളര്‍ച്ചയും കടബാധ്യതയും വിലയിരുത്തിയാണ് ഫിച്ച് റേറ്റിങ് ബിബിബി നെഗറ്റീവാക്കിയത്. കോവിഡ് വ്യാപനം രാജ്യ വളര്‍ച്ചയെ കാര്യമായി ബാധിക്കുമെന്നും അതോടൊപ്പം പൊതുകടം ഉയരുകയും ചെയ്യുമെന്നാണ് ഫിച്ചിന്റെ അനുമാനം.\nനടപ്പ് സാമ്പത്തികവര്‍ഷം സമ്പദ് വ്യവസ്ഥയില് അഞ്ചു ശതമാനം ഇടിവുണ്ടാകും. ആഗോളതലത്തില് നിലനില്‍ക്കുന്ന പ്രതിസന്ധി തരണം ചെയ്താല് മൊത്ത ആഭ്യന്തര ഉത്പാദനത്തില് നേട്ടമുണ്ടാക്കാനാകുമെന്നും 2022 വര്‍ഷത്തില് രാജ്യം 9.5ശതമാനം വളര്‍ച്ചനേടുമെന്നും റിപ്പോര്‍ട്ടില് പറയുന്നു.\nFitch Ratings Indian economy Negative Rating


കായികാധ്യാപകൻ വാഹനാപകടത്തിൽ മരിച്ചു : Deepika.com Nattu Visesham\nThursday, February 25, 2021 10:22 PM IST\nകട്ടപ്പന: വള്ളക്കടവിനു സമീപമുണ്ടായ വാഹനാപകടത്തിൽ കായികാധ്യാപകൻ മരിച്ചു. വെണ്‍മണി വെള്ളമരുതുങ്കൽ ജെഫിൻ ബിജുവാണ് (26) മരിച്ചത്. ജെഫിൻ സഞ്ചരിച്ചിരുന്ന ബൈക്ക് എതിരെവന്ന ബസുമായി കൂട്ടിയിടിക്കുകയായിരുന്നു. പിഎസ് സി പരീക്ഷ കഴിഞ്ഞ് മടങ്ങുന്പോഴായിരുന്നു അപകടമുണ്ടായത്.\nഇന്നലെ വൈകുന്നേരം അഞ്ചോടെയാണ് ദേശീയപാതയിൽ വള്ളക്കടവ് കടമാക്കുഴിക്കു സമീപം രത്നപ്പാറയിൽ അപകടമുണ്ടായത്. ജെഫിൻ സഞ്ചരിച്ച ഇരുചക്ര വാഹനം എതിരേവന്ന സ്വകാര്യബസുമായി കൂട്ടിയിടിക്കുകയായിരുന്നു. ബസിനടിയിലേക്ക് തെറിച്ചുവീണ ജെഫിൻ സംഭവ സ്ഥലത്തുതന്നെ മരിച്ചു. വിവരമറിഞ്ഞെത്തിയ പോലീസും ഫയർ ഫോഴ്സും ചേർന്നാണ് മൃതദേഹം ആശുപത്രിയിലേക്ക് മാറ്റിയത്.\nകുമളിയിൽ സ്വകാര്യ സ്കൂളിലെ കായികാധ്യാപകനാണ് ജെഫിൻ, കട്ടപ്പനയിൽ പിഎസ് സി പരീക്ഷയ്ക്കുശേഷം കുമളിയിലേക്ക് പോകും വഴിയാണ് അപകടമുണ്ടായത്. ആനവിലാസത്തുനിന്ന് കട്ടപ്പനയിലേക്കു വന്ന ബസാണ് അപകടമുണ്ടാക്കിയത്. വെണ്മണി വെള്ളമരുതുങ്കൽ ബിജുവിന്‍റെ മകനാണ് ജെഫിൻ. മൃതദേഹം കട്ടപ്പനയിലെ സ്വകാര്യ ആശുപത്രി മോർച്ചറിയിലേക്ക് മാറ്റി.


'ഐ'യ്ക്കുവേണ്ടി വിക്രം മൊട്ടയടിച്ചു | Vikram Shaves Of head for Ai - Malayalam Filmibeat\n» 'ഐ'യ്ക്കുവേണ്ടി വിക്രം മൊട്ടയടിച്ചു\n'ഐ'യ്ക്കുവേണ്ടി വിക്രം മൊട്ടയടിച്ചു\nUpdated: Tuesday, September 24, 2013, 11:02 [IST]\nതമിഴകത്തെ പ്രമുഖ സംവിധായകനായ ശങ്കറിന്റെ ചിത്രങ്ങള് ഓരോപ്രത്യേകതകളുമായിട്ടാണ് എത്താറുള്ളത്. ചിലപ്പോള് വിഷയത്തിലെ പ്രത്യേകതയായിരിക്കും ശ്രദ്ധിക്കപ്പെടുന്നത്. മറ്റു ചിലപ്പോള് നായകന്മാരുടെ പ്രത്യേക രൂപഭാവങ്ങളായിരിക്കും ചിത്രത്തിന്റെ ഹൈലൈറ്റ്. പുതിയ ചിത്രത്തിലും ഈ പതിവ് ശങ്കര് തെറ്റിയ്ക്കുന്നില്ല. ഏറ്റവും പുതിയതായി സംവിധാനം ചെയ്യുന്ന ഐ എന്ന ചിത്രത്തില് വളരെ വ്യത്യസ്തമായ രൂപഭാവങ്ങളാണേ്രത നായകന്റേത്. വിക്രമാണ് ചിത്രത്തില് നായകനായി അഭിനയിക്കുന്നത്.\nഇന്ത്യന് സിനിമയുടെ നൂറാംവാര്‍ഷികാഘോഷത്തിന് മൊട്ടത്തലയുമായി എത്തിയ വിക്രത്തെ കണ്ടതോടെയാണ് ശങ്കറിന്റെ ഐയിലെ നായകന്റെ ലുക്ക് എന്തായിരിക്കുമെന്ന കാര്യത്തില് എല്ലാവര്‍ക്കും ഒരു ഏകദേശരൂപം പിടികിട്ടിയത്. കഥാപാത്രങ്ങളുടെ പൂര്‍ണതയ്ക്കുവേണ്ടി എന്ത് സാഹസം ചെയ്യാനും വിക്രം തയ്യാറാകാറുണ്ട്.\nമുമ്പ് അന്യന് എന്ന ചിത്രത്തിന് വേണ്ടി ശങ്കര് വിക്രമിനെക്കൊണ്ട് മുടി നീട്ടിച്ചിരുന്നു. ഇപ്പോഴിതാ താരത്തെ സംവിധായകന് മൊട്ടയാക്കിയിരിക്കുകയാണ്. മൊട്ടയടിച്ചതിനൊപ്പം വിക്രം ആകെ മെലിഞ്ഞ് സ്റ്റൈലന് ലുക്കിലായിട്ടുണ്ട്. ഇതെല്ലാം ഐയ്ക്കുവേണ്ടിയുള്ള രൂപമാറ്റങ്ങളാണെന്നാണ് സൂചന.\nഎമി ജാക്‌സണാണ് ചിത്രത്തില് നായികയായി എത്തുന്നത്. ബോളിവുഡ് താരം ഉപുന് പട്ടേല് വില്ലനാകുന്ന ചിത്രത്തില് സുരേഷ് ഗോപി, പ്രഭു, സന്താനം തുടങ്ങിയവരെല്ലാം അഭിനയിക്കുന്നുണ്ട്. 100 കോടി ബജറ്റിലാണ് ചിത്രം തയ്യാറാക്കുന്നത്.\nRead more about: vikram shankar movie i tamil amy jackson director വിക്രം ശങ്കര് ഐ തമിഴ് എമി ജാക്‌സണ് സംവിധായകന്\nActor Vikram has completely shaven of his head and shed about 15 KG for new film Ai directed by Shankar.


കേരളത്തില് സമ്പൂർണ്ണ ലോക്ക് ഡൗൺ ഉണ്ടാവില്ല; സര്‍വ്വകക്ഷിയോഗത്തിലെ തീരുമാനങ്ങള് അറിയാം - ഇ വാർത്ത | evartha\nകേരളത്തില് സമ്പൂർണ്ണ ലോക്ക് ഡൗൺ ഉണ്ടാവില്ല; സര്‍വ്വകക്ഷിയോഗത്തിലെ തീരുമാനങ്ങള് അറിയാം\nകൊവിഡ് രണ്ടാം തരംഗ വ്യാപന പശ്ചാത്തലത്തില് കേരളത്തില് നിയന്ത്രണങ്ങള് കർശനമായി തുടരുമെന്ന് മുഖ്യമന്ത്രി പിണറായി വിജയന്.\nസംസ്ഥാനത്ത് ഇന്നുചേര്‍ന്ന സര്‍വ്വകക്ഷി യോഗത്തിലെ തീരുമാനങ്ങള് മുഖ്യമന്ത്രി വിശദീകരിച്ചു. മുഖ്യമന്ത്രിയുടെ വാക്കുകള് ഇങ്ങിനെ:\nനിയമസഭാ തെരഞ്ഞെടുപ്പ് വോട്ടെണ്ണല് ദിവസം ഉദ്യോഗസ്ഥർ, കൗണ്ടിംഗ് ഏജന്‍റുമാർ, മാധ്യമപ്രവർത്തകർ എന്നിവർക്ക് മാത്രമായിരിക്കും വോട്ടെണ്ണല് കേന്ദ്രങ്ങളില് പ്രവേശനം. ഇവര് തീര്‍ച്ചയായും രണ്ട് ഡോസ് വാക്സീൻ എടുത്തവരും ആർടിപിസിആർ നെഗറ്റീവ് സർട്ടിഫിക്കറ്റ് ഉള്ളവരുമായിരിക്കണം.\nവോട്ടെണ്ണലിന് ശേഷമുള്ള ആഹ്ലാദപ്രകടനങ്ങൾ പൂർണമായും ജനങ്ങള് ഒഴിവാക്കണം. ഇതോടൊപ്പം വിവാഹച്ചടങ്ങുകളിൽ പങ്കെടുക്കാവുന്നവരുടെ പരമാവധി എണ്ണം 50-ലേക്ക് ചുരുക്കും.\nവിവാഹം, ഗൃഹപ്രവേശം എന്നിവ നടത്താൻ കൊവിഡ് ജാഗ്രതാപോർട്ടലിൽ രജിസ്റ്റർ ചെയ്യണം. മരണാനന്തരചടങ്ങുകളില് പരമാവധി 20 പേർക്ക് മാത്രമായിരിക്കും പങ്കെടുക്കാന് സാധിക്കുക. ആരാധനാലയങ്ങളിലും കർശനനിയന്ത്രണം ഉണ്ടായിരിക്കും. റമദാനിൽ പള്ളികളിൽ ആളുകൾ കൂടിയേക്കാം. ഇന്നത്തെ സാഹചര്യത്തിൽ പരമാവധി 50 പേരെ മാത്രമേ പങ്കെടുപ്പിക്കാവൂ.\nചെറിയ പള്ളികളാണെങ്കിൽ എണ്ണം വീണ്ടും ചുരുക്കണം. ഇക്കാര്യം ജില്ലാ കളക്ടർമാർ മതനേതാക്കളുമായി ആലോചിച്ച് തീരുമാനിക്കണം. നമസ്കരിക്കാൻ പോകുന്നവർ സ്വന്തമായി പായ കൊണ്ടുപോകണം. ദേഹശുദ്ധി വരുത്താൻ ടാങ്കിലെ വെള്ളത്തിന് പകരം ടാപ്പ് ഉപയോഗിക്കണം. ക്ഷേത്രങ്ങളിൽ തീർത്ഥജലവും ഭക്ഷണവും നൽകുന്നത് തൽക്കാലത്തേക്ക് ഒഴിവാക്കണം.\nബാറുകൾ, ജിമ്മുകൾ, സിനിമാ തീയറ്റർ, ഷോപ്പിംഗ് മാൾ, ക്ലബ്, സ്പോർട്സ് കോംപ്ലക്സ്, നീന്തൽക്കുളം, വിനോദപാർക്ക്, വിദേശമദ്യവിൽപ്പന കേന്ദ്രങ്ങൾ എന്നിവയുടെ പ്രവർത്തനം തൽക്കാലം നിർത്തണ്ടി വരും. എല്ലാ യോഗങ്ങളും ഓൺലൈനായി മാത്രമേ നടത്താവൂ. സർക്കാർ ഓഫീസുകളിൽ 50% ജീവനക്കാർ റൊട്ടേഷൻ അടിസ്ഥാനത്തിൽ ഹാജരായാൽ മതി. ആരോഗ്യം, റവന്യൂ, പൊലീസ്, ദുരന്തനിവാരണവുമായി ബന്ധപ്പെട്ട ഓഫീസുകൾ എന്നിവ എല്ലാ ദിവസവും പ്രവർത്തിക്കണം. സ്വകാര്യ ഓഫിസുകളും ജീവനക്കാരുടെ എണ്ണം പരിമിതപ്പെടുത്തണം.\nആൾക്കൂട്ടം ഉണ്ടാകുന്ന എല്ലാ പരിപാടികളും ഒഴിവാക്കണം. വാരാന്ത്യ ലോക്ക്ഡൗണില് അവശ്യസർവീസുകൾ മാത്രമേ ഉണ്ടാകു. സർക്കാർ, അർദ്ധസർക്കാർ സ്ഥാപനങ്ങൾ എന്നിവ ശനിയാഴ്ച അവധിയാകും. സർക്കാർ, സ്വകാര്യ വിദ്യാലയങ്ങളിലെ ക്ലാസുകൾ പൂർണമായും ഓൺലൈനാക്കി.\nഹോസ്റ്റലുകളിൽ കർശനനിയന്ത്രണം. കൊവിഡ് ചട്ടം പാലിക്കാത്ത മാർക്കറ്റുകളും മാളുകളും പൂർണമായും അടയ്ക്കും. കൊവിഡ് വ്യാപനത്തോത് അനുസരിച്ച് അടച്ചിടൽ കൂടുതൽ ദിവസത്തേക്ക് വേണമെങ്കിൽ തുടരും. രാത്രികാല നിയന്ത്രണത്തിൽ ഒരു ഒത്തുചേരലും പാടില്ല. എന്നാൽ അവശ്യസേവനങ്ങൾ, ആശുപത്രികൾ, മരുന്നുഷാപ്പുകൾ, മാധ്യമങ്ങൾ, പാൽവിതരണം എന്നിവയ്ക്ക് ഒഴിവ് നൽകും.കടകളും ഹോട്ടലുകളും 7.30 വരെയാണ് പ്രവർത്തിക്കുന്നത്. അത് തുടരും.\nരാത്രി9മണി വരെ റസ്റ്റോറന്‍റുകൾക്ക് പാർസൽ നൽകാം. കടകളിൽ ആളുകൾ തമ്മിലുള്ള സമ്പർക്കം കുറയ്ക്കണം. കഴിയുന്നത്ര ഹോം ഡെലിവറി നടത്തണം. റേഷൻ കടകളുടെ പ്രവർത്തനസമയം ചുരുക്കുന്ന കാര്യം പരിശോധിക്കും. അതിഥിത്തൊഴിലാളികൾക്കായി എല്ലാ ജില്ലകളിലും കൺട്രോൾ റൂമുകൾ തുറക്കും. അതിഥിത്തൊഴിലാളികൾ ഇപ്പോഴുള്ള ജില്ലകളിൽ തുടരട്ടെ. എല്ലാവർക്കും വാക്സീൻ സൗജന്യമായിരിക്കും. ആദിവാസിമേഖലകളിൽ വാക്സീൻ ലഭ്യമാക്കാൻ നടപടികളെടുത്തു.\n80 വയസ്സിന് മുകളിലുള്ളവർക്ക് വീട്ടിൽച്ചെന്ന് വാക്സീൻ നൽകുന്ന കാര്യം പരിശോധിക്കും. വയോധികർക്ക് ഇപ്പോൾത്തന്നെ പ്രത്യേക കൗണ്ടറുണ്ട്. തിരക്കൊഴിവാക്കാനും നടപടികൾ എടുത്തിട്ടുണ്ട്.


ഫാഷന് ഡിസൈനറും സാമൂഹ്യപ്രവര്‍ത്തകനുമായ വെന്‍ഡെല് റോഡ്രിക്സ് അന്തരിച്ചു | PravasiExpress\nHome Movies ഫാഷന് ഡിസൈനറും സാമൂഹ്യപ്രവര്‍ത്തകനുമായ വെന്‍ഡെല് റോഡ്രിക്സ് അന്തരിച്ചു\nപനാജി: പ്രശസ്ത ഫാഷന് ഡിസൈനറും സാമൂഹ്യപ്രവര്‍ത്തകനുമായ വെന്‍ഡെല് റോഡ്രിക്‌സ് (60) അന്തരിച്ചു. ഗോവയിലെ വീട്ടില് വച്ചായിരുന്നു അന്ത്യം. പത്മശ്രീ പുരസ്കാരം നല്‍കി രാജ്യം ആദരിച്ച പ്രതിഭകൂടിയാണ് അദ്ദേഹം. 2014ലാണ് കേന്ദ്ര സര്‍ക്കാര് അദ്ദേഹത്തെ പത്മ പുരസ്‌കാരം നല്‍കി ആദരിച്ചത്. ഫാഷന് രംഗത്ത് ഇന്ത്യയിലും വിദേശത്തും ഏറെ ശ്രദ്ധേയനായിഒരുന്നു ഇദ്ദേഹം.\nഇന്ത്യൻ ഫാഷന് മേഖലയില് തന്റേതായ വ്യക്തിമുദ്ര പതിപ്പിച്ച റോഡ്രിക്‌സ് സാമൂഹിക വിഷയങ്ങളിലും ഇടപെടാറുണ്ട്. സ്വവര്‍ഗാനുരാഗികളുടെ അവകാശങ്ങള്‍ക്ക് വേണ്ടി അദ്ദേഹം പ്രവര്‍ത്തിച്ചിരുന്നു. ഇന്ത്യയില് തന്നെ ആദ്യമായി താന് സ്വവര്‍ഗാനുരാഗിയാണെന്ന് ലോകത്തിന് മുന്നില് വ്യക്തമാക്കിയവരില് ഒരാളാണ് റോഡ്രിക്സ്. 2002 ല് റോഡ്രിക്‌സ് ജെറോം മാരലിനെ വിവാഹം കഴിച്ചു.\nകുറച്ചുകാലങ്ങളായി അദ്ദേഹം ഫാഷന് രംഗത്ത് നിന്ന് വിട്ടു നില്‍ക്കുകയായിരുന്നു. സ്വന്തമായി ഒരു ഫാഷന് മ്യൂസിയം ഒരുക്കുന്നതിനോടൊപ്പം പുസ്തക രചനയിലും എഴുത്തിലും കേന്ദ്രീകരിച്ചു.പൗരാണിക സമ്പ്രദായങ്ങളെക്കുറിച്ചു പറയുന്ന റോഡ്രിക്സിന്റെ ആത്മകഥയായ ദ ഗ്രീന് റൂം മികച്ച അഭിപ്രായം നേടിയ പുസ്തകമാണ്. ഫാഷനെ കുറിച്ച് നിരവധി പുസ്തകങ്ങള് റോഡ്രിക്സ് രചിച്ചിട്ടുണ്ട്. മോഡ ഗോവ, പാസ്കെം എന്നിവ അദ്ദേഹത്തിന്‍റെ പുസ്തകങ്ങളാണ്.\nപ്രിയങ്ക ചോപ്രയുമായി ബന്ധപ്പെട്ട വിവാദത്തിലാണ് റോഡ്രിക്‌സ് ഈയിടെ വാര്‍ത്തകളില് നിറഞ്ഞു നിന്നത്. ഗോള്‍ഡന് ഗ്ലോബ് പുരസ്‌കാരത്തിന് പ്രിയങ്ക ധരിച്ച വസ്ത്രത്തെ അദ്ദേഹം ശക്തമായി വിമര്‍ശിക്കുകയും സമൂഹ മാധ്യമങ്ങളില് അദ്ദേഹത്തിനെതിരേ ഒട്ടനവധി പേര് രംഗത്ത് വരികയും ചെയ്തു.\nPrevious articleഓസ്കറിൽ മലയാളി സാന്നിദ്ധ്യമായി സാജൻ\nNext articleപരിസ്ഥിതി പ്രവര്‍ത്തകന് ആര്.കെ പച്ചൗരി അന്തരിച്ചു


നിങ്ങൾ ഇത് കാണുമെന്ന് പ്രതീക്ഷിക്കുന്നു; ജീവിതത്തിലേക്ക് തിരികെ നടത്തിയവർക്ക് ഹൃദയം നിറഞ്ഞ നന്ദി.... |athanks note painted on the roof ofahouse in kochi - Malayalam Oneindia\nPublished: August 20 2018, 13:03 [IST]\nകൊച്ചി: അതിസാഹസികമായി തങ്ങളെ രക്ഷപെടുത്തിയ രക്ഷാപ്രവർത്തകർ എങ്ങനെ നന്ദി പറയണമെന്നറിയില്ല പലർക്കും. ജീവൻ നഷ്ടമാകുമെന്ന അവസ്ഥയിൽ ജീവിതത്തിലേക്ക് തിരികെ നടത്തിയവർക്ക് കൊച്ചിയിൽ നിന്നും വ്യത്യസ്തമായൊരു നന്ദി പറച്ചിൽ.\nവീടിന്റെ ടെറസിൽ വെളുത്ത പെയിന്റ് ഉപയോഗിച്ച് താങ്ക്സ് എന്നെഴുതിയാണ് തങ്ങളെ രക്ഷിച്ച നാവിക സേനയ്ക്ക് കൊച്ചിയിലെ ചിലർ നന്ദി അറിയിച്ചത്. നാവിക സേനയിലെ പൈലറ്റ് കമാൻഡർ വിജയ് ശർമയും സംഘവും ഈ വീട്ടിൽ നിന്നും ഓഗസ്റ്റ് 17ാം തീയതി രണ്ട് സ്ത്രീകളെ രക്ഷിച്ചിരുന്നു.\nവാർത്താ എജൻസിയായ എ എൻഐയാണ് ഈ ചിത്രം ട്വീറ്റ് ചെയ്തിരിക്കുന്നത്. രക്ഷാപ്രവർത്തകർ ഇതു വഴി കടന്ന് പോകുമ്പോൾ ഇത് കാണുമെന്ന പ്രതീക്ഷയോടെയാകാം ഇതെഴുതിയിരിക്കുന്നത്. വെള്ളം ഇറങ്ങിത്തുടങ്ങിയതോടെ പലരും വീട്ടിലേക്ക് തിരികെ എത്തിയിട്ടുണ്ട്. ഇത് ആരുടെ വീടാണെന്നോ ആരാണ് ഇതെഴുതിയതെന്നോ വ്യക്തമല്ല. മഹാപ്രളയത്തിൽ കൈത്താങ്ങയവർക്കുള്ള ഹൃദയം നിറഞ്ഞ നന്ദിയാണിത്.\na thanks note painted on the roof ofahouse in kochi


ഇരിങ്ങാലക്കുടയിൽ | Iringalakukuda\nഇരിങ്ങാലക്കുട : നഗരസഭാപരിധിയിൽ എട്ടുപേർക്ക് ബുധനാഴ്ച കോവിഡ് സ്ഥിരീകരിച്ചു. മൂന്നുപീടിക റോഡിലുള്ള സ്വകാര്യ കമ്പനിയിലെ നാലുപേർക്കും ക്രൈസ്റ്റ് കോളേജിന് സമീപമുള്ള സ്വകാര്യ കമ്പനിയിലെ രണ്ടുപേർക്കും ഡൽഹിയിൽ നിന്ന് വന്നയാളടക്കം രണ്ടുപേർക്കുമാണ് കോവിഡ് സ്ഥിരീകരിച്ചിരിക്കുന്നത്. ഡൽഹിയിൽ നിന്നെത്തിയ ആൾക്കൊഴികെ മറ്റെല്ലാവർക്കും സമ്പർക്കത്തിലൂടെയാണ് രോഗം സ്ഥിരീകരിച്ചിരിക്കുന്നതെന്ന് ആരോഗ്യവിഭാഗം വ്യക്തമാക്കി.\nമുരിയാട് പഞ്ചായത്തിൽ അഞ്ചുപേർക്കും പടിയൂരിൽ ഒരാൾക്കും കോവിഡ് സ്ഥിരീകരിച്ചിട്ടുണ്ട്. മൂന്നുപീടിക റോഡിലെ സ്വകാര്യ കമ്പനിയിലെ ക്ലസ്റ്ററിൽ നിന്നും 15 പേർക്കും ക്രൈസ്റ്റ് കോളേജിന് സമീപമുള്ള സ്വകാര്യ കമ്പനിയിലെ മൂന്നുപേർക്കും രോഗം സ്ഥിരീകരിച്ചു. കമ്പനികളിലെ സമ്പർക്കപ്പട്ടികയിൽനിന്ന് രോഗികളുടെ എണ്ണം വർധിക്കുന്നത് ആശങ്ക ഉയർത്തിയിട്ടുണ്ട്. 21-ന് സ്വകാര്യ കമ്പനിയിലെ 223 പേരെ ആന്റിജൻ പരിശോധനയ്ക്കും ഒമ്പത് പേരെ ആർ.ടി.പി.സി.ആർ. പരിശോധനയ്ക്കും വിധേയമാക്കിയിരുന്നു. ഇവരിൽ രണ്ടുപേർക്ക് കോവിഡ് സ്ഥിരീകരിച്ചിട്ടുണ്ട്. നഗരസഭാ പരിധിയിൽ ബുധനാഴ്ച 650 പേർ നിരീക്ഷണത്തിനെത്തി. 290 പേരാണ് സമ്പർക്കത്തിലുള്ളത്.\nഇരിങ്ങാലക്കുട : അതിനിയന്ത്രണം ഏർപ്പെടുത്തിയ ഇരിങ്ങാലക്കുട നഗരസഭയിലെ സ്ഥിതിഗതികൾ വിലയിരുത്തുന്നതിനായി റൂറൽ എസ്.പി. ആർ. വിശ്വനാഥൻ സന്ദർശനം നടത്തി. ബുധനാഴ്‌ച വൈകീട്ടാണ് എസ്.പി. നഗരത്തിലെത്തിയത്. ഇരിങ്ങാലക്കുട ഠാണാവിലും മാർക്കറ്റിലും സന്ദർശിച്ചശേഷം രോഗവ്യാപനം ഏറ്റവും കൂടുതൽ റിപ്പോർട്ട് ചെയ്ത സ്വകാര്യകമ്പനിയും എസ്.പി. സന്ദർശിച്ചു. ഡിവൈ.എസ്.പി. ഫേമസ് വർഗീസ്, പോലീസ് ഇൻസ്പെക്ടർ എം.ജെ. ജിജോ തുടങ്ങിയവരും എസ്.പി.യോടൊപ്പമുണ്ടായിരുന്നു.\nകൊടകര : പഞ്ചായത്തിലെ ഭിന്നശേഷിക്കാർക്ക് ഉപകരണങ്ങൾ നൽകി. ഒരു ലക്ഷത്തി തൊണ്ണൂറ്റി ..\nഎ.ഐ.ടി.യു.സി. ദിനവും രക്തസാക്ഷിത്വദിനവും ആചരിച്ചു\nഈ പുസ്തക സ്റ്റാൻഡുകൾക്കുണ്ട്‌പ്രതീഷിന്റെ ജീവന്റെ വില\nകടയടച്ചുള്ള സമരം തള്ളിക്കളയണം


നോട്ടു നിരോധനത്തിന്റെ ഒന്നാം വാര്‍ഷികത്തില് തലസ്ഥാനത്തെ എ.ടി.എമ്മില് നിന്ന് കള്ളനോട്ട്\n'എന്തിനായിരുന്നു 29 വര്‍ഷത്തെ ഇടവേള... ഞങ്ങള്‍ക്ക് ഇതിഹാസ താരങ്ങളുടെ മത്സരം നഷ്ടമായില്ലേ..?'; കാര്യവട്ടത്തുനിന്ന് കുഞ്ഞ് സച്ചിന് ആരാധകന്\nTuesday 7th November 2017 10:18pm\nന്യൂദല്‍ഹി: കള്ളപ്പണവും കള്ളനോട്ടും ഇല്ലാതാക്കുന്നതിന് രാജ്യത്തെ ആയിരത്തിന്റെയും അഞ്ഞൂറിന്റെയും നോട്ടുകള് നിരോധിച്ചതിന്റെ ഒന്നാം വാര്‍ഷികത്തില് എ.ടി.എമ്മില് നിന്ന ദല്‍ഹി ഷഹീന് ബാഗ് സ്വദേശിയായ മുഹമ്മദ് ശബാദിന് ലഭിച്ചത് രണ്ടായിരത്തിന്റെ കള്ള നോട്ട്.\nഇന്നലെ യെസ് ബാങ്കിന്റെ എ.ടി.എമ്മില് നിന്ന് മുഹമ്മദ് ശബാദ് പതിനായിരം രൂപ് പിന്‍വലിച്ചത്. ലഭിച്ച നോട്ടില് ഒന്ന് കള്ള നോട്ടായിരുന്നു. രണ്ടായിരം രൂപയുടെ നോട്ടില് പകുതി മാത്രമാണ് പ്രിന്റുണ്ടായിരുന്നത്. എന്നാല് മറ്റ് നോട്ടുകളൊന്നും കള്ള നോട്ടായിരുന്നില്ല.\nതുടര്‍ന്ന് യെസ് ബാങ്ക് കസ്റ്റമര് കെയറിനോട് വിവരം വിളിച്ചറിയിച്ചെങ്കിലും മറുപടി തൃപ്തികരമായിരുന്നില്ല. തുടര്‍ന്ന് ശബാദ് പൊലീസില് പരാതി നല്‍കി. എഫ്ഐആര് രജിസ്റ്റര് ചെയ്ത പൊലീസ് അന്വേഷണം ആരംഭിച്ചിട്ടുണ്ട്.\nAlso Read ‘നിങ്ങള് കള്ളപ്പണ വിരുദ്ധദിനം ആഘോഷിച്ചോളൂ… ഞങ്ങള്‍ക്ക് നാളെ അദ്വാനിയുടെ പിറന്നാളാണ്’; കേന്ദ്രസര്‍ക്കാരിനെതിരെ വീണ്ടും ശത്രുഘ്‌നന് സിന്‍ഹ\nഇന്ത്യന് ശിക്ഷാനിയമത്തിലെ 420-ാം വകുപ്പ് പ്രകാരം വസ്തു വിതരണത്തിലെ വഞ്ചനയ്ക്കാണ് കേസ് രജിസ്റ്റര് ചെയ്തിരിക്കുന്നത്. എ.ടി.എം കൗണ്ടറിലെ സി.സി.ടി.വി ദൃശ്യങ്ങള് പൊലീസ് പരിശോധിച്ച വരികയാണ്.\nനോട്ട് നിരോധനത്തിന് ശേഷം കഴിഞ്ഞ ഫെബ്രുവരിയില് ആര്.ബി.ഐയ്ക്ക് പകരം ചില്‍ഡ്രന് ബാങ്ക് ഓഫ് ഇന്ത്യയുടെ നോട്ടുകള് കണ്ടെടുത്തത് വാര്‍ത്തയായിരുന്നു.\nകളളനോട്ട് കേസില് ഒളിവിലായിരുന്ന ബി.ജെ.പി പ്രവര്‍ത്തകന് അറസ്റ്റില്; പിടിയിലായത് രാജേഷിന്റെ സഹോദരന് രാജീവ്\nSunday 25th June 2017 11:07pm


കള്ളം പറയുന്ന ചിലര്‍ക്കെങ്കിലും തലവേദനയാകും; നിങ്ങളുടെ ലൊക്കേഷന് കൃത്യമായി കണ്ടെത്തുന്ന വാട്‌സാപ്പ് ഫീച്ചര് വരുന്നു - MALABAR FLASH കള്ളം പറയുന്ന ചിലര്‍ക്കെങ്കിലും തലവേദനയാകും; നിങ്ങളുടെ ലൊക്കേഷന് കൃത്യമായി കണ്ടെത്തുന്ന വാട്‌സാപ്പ് ഫീച്ചര് വരുന്നു - MALABAR FLASH\nHome > whatsapp > കള്ളം പറയുന്ന ചിലര്‍ക്കെങ്കിലും തലവേദനയാകും; നിങ്ങളുടെ ലൊക്കേഷന് കൃത്യമായി കണ്ടെത്തുന്ന വാട്‌സാപ്പ് ഫീച്ചര് വരുന്നു\nകള്ളം പറയുന്ന ചിലര്‍ക്കെങ്കിലും തലവേദനയാകും; നിങ്ങളുടെ ലൊക്കേഷന് കൃത്യമായി കണ്ടെത്തുന്ന വാട്‌സാപ്പ് ഫീച്ചര് വരുന്നു\nവാട്‌സാപ്പില് ഇരുന്ന് ഞാന് ഇവിടെ ഇല്ല; അങ്ങു ദൂരെയാണെന്നു കള്ളം പറയുന്നവര് സൂക്ഷിക്കുക. നിങ്ങളുടെ ലൊക്കേഷന് കൂടി കൃത്യമായി കണ്ടെത്തും വാട്‌സാപ്പ് ഫീച്ചര് വരുന്നു. സുഹൃത്തുക്കളും ബന്ധുക്കളും എവിടെ ഇരുന്നാണ് മെസേജ് അയക്കുന്നതെന്ന് മനസ്സിലാക്കാന് സാധിക്കുന്ന വാട്‌സാപ്പ് ഫീച്ചര് ഉടന് വരുമെന്നാണ് അറിയുന്നത്. [www.malabarflash.com]\nഗ്രൂപ്പുകളിലെ ഓരോ അംഗങ്ങളും എവിടെ ഇരുന്നാണ് വാട്‌സാപ്പ് ഉപയോഗിക്കുന്നതെന്ന് മനസ്സിലാക്കാന് സാധിക്കും. ഈ ഫീച്ചര് സംബന്ധിച്ച വിവരങ്ങള് ട്വിറ്റര് വഴിയാണ് പുറത്തുവന്നിരിക്കുന്നത്. WABetaInfo ട്വിറ്റര് പുറത്തുവിട്ട വിവരങ്ങള് ശരിയാണെങ്കില് പുതിയ ലൈവ് ലൊക്കേഷന് ട്രാക്കിങ് ഫീച്ചര് ആന്‍ഡ്രോയ്ഡ് 2.16.399 , ഐഒഎസ് 2.17.3.28 ബീറ്റാ വേര്‍ഷനുകളിലാണ് വരുന്നത്.\nആപ്പ് അപ്‌ഡേഷനില് ഈ ഓപ്ഷന് പ്രവര്‍ത്തന രഹിതമായിരിക്കും. സുരക്ഷാ കാരണങ്ങളാല് ആപ്പ് സെറ്റിങ്‌സില് കയറി ഉപയോക്താവ് തന്നെ ലൈവ് ലൊക്കേഷന് ട്രാക്കിങ് ഓപ്ഷന് പ്രവര്‍ത്തനക്ഷമമാക്കണം.\nKeywords: Technology News, Kerala Vartha, Malabarflash, Malabar news, Malayalam News\nPosted by Web Desk at 6:41:00 AM\nItem Reviewed: കള്ളം പറയുന്ന ചിലര്‍ക്കെങ്കിലും തലവേദനയാകും; നിങ്ങളുടെ ലൊക്കേഷന് കൃത്യമായി കണ്ടെത്തുന്ന വാട്‌സാപ്പ് ഫീച്ചര് വരുന്നു Rating:5Reviewed By: Web Desk


Dr. Asad | പ്രതിഷേധങ്ങള് വിലക്കുന്നെങ്കില് പ്രകോപനങ്ങളും വിലക്കണമെന്ന് ഡോ. ആസാദ്\nപ്രതിഷേധങ്ങള് വിലക്കുന്നെങ്കില് പ്രകോപനങ്ങളും വിലക്കണമെന്ന് ഡോ. ആസാദ്\nby Blive News July 16, 2020, 7:54 am 2k Views\nപ്രതിഷേധങ്ങൾ വിലക്കുകയും പ്രതിഷേധത്തിന് കാരണമാകുന്ന പ്രകോപനങ്ങൾ തുടരുകയും ചെയ്യുന്ന നിലപാട് ശരിയല്ലെന്ന് പ്രമുഖ ഇടതുപക്ഷ നിരീക്ഷകൻ ഡോ. ആസാദ്. പ്രതിഷേധങ്ങൾ വിലക്കുന്നെങ്കിൽ പ്രകോപനങ്ങൾക്കും വിലക്ക് കല്പിക്കണം. സമരം ഇല്ലാതാവാന് സമരഹേതു ഇല്ലാതാവണം. സര്‍ക്കാറാണെങ്കിലും കോടതിയാണെങ്കിലും തീരുമാനം ഏകപക്ഷീയമാവരുത്. Dr. Asad\nപ്രതിഷേധം സൃഷ്ടിക്കുന്ന തര്‍ക്കപദ്ധതികളും വിവാദ നിലപാടുകളും ഉപേക്ഷിക്കാന് ഭരണകൂടമാണ് മുന്നോട്ടു വരേണ്ടതെന്ന് ഡോ. ആസാദ് ആവശ്യപ്പെട്ടു. തർക്ക പദ്ധതികളും വിവാദ നിലപാടുകളും ഉപേക്ഷിച്ചാൽ പ്രതിഷേധങ്ങളും നിലയ്ക്കും. കോവിഡ് വൈറസ്സുകളെ ഭയന്നു വീട്ടിലേയ്ക്കും പകര്‍ച്ചവ്യാധി തടയാനുള്ള ചിട്ടകളിലേക്കും ഒതുങ്ങിയ ജനങ്ങളെ സമരങ്ങളിലേക്ക് പ്രകോപിപ്പിച്ചു വലിച്ചിറക്കുന്ന ഭരണകൂടത്തെയാണ് കോടതികള് തടയേണ്ടത്.\nകോവിഡിന്റെ മറവില് ഭൂമി പിടിച്ചെടുക്കല്, അനധികൃത ക്വാറി പ്രവര്‍ത്തിപ്പിക്കല്, പൊലീസ് ഭീകരത സൃഷ്ടിക്കല്, കോര്‍പറേറ്റുകള്‍ക്ക് കൂടുതല് കൂടുതല് സൗജന്യങ്ങള് നല്‍കല്, ജനാധിപത്യ മൂല്യങ്ങള് ചവിട്ടി മെതിക്കല്, അധികാര കേന്ദ്രത്തിനു താഴെ അനധികൃത നിയമനവും അഴിമതിയും കള്ളക്കടത്തു സഹായവും വെളിപ്പെടുമ്പോഴും അന്വേഷിക്കാന് വിമുഖത കാണിക്കല്, ഇന്ധനവില ദിനംപ്രതി വര്‍ധിപ്പിക്കല് തുടങ്ങിയ ജനവിരുദ്ധ സമീപനങ്ങള് സർക്കാർ തുടരുകയാണ്.\nജനങ്ങളെ വെല്ലുവിളിക്കുമ്പോള് പ്രതിഷേധം സ്വാഭാവികമായി പൊട്ടിപ്പുറപ്പെടുന്നതാണ്. ആ പ്രതിഷേധങ്ങള് നിയന്ത്രിക്കാന് സര്‍ക്കാറിന്റെ സമീപനത്തിലും മാറ്റം വരുത്തണം. ജനങ്ങള് പറയുന്നത് കേള്‍ക്കാന് മനസ്സു കാണിക്കണം. ഏകപക്ഷീയമായ അടിച്ചേല്‍പ്പിക്കല്‍നയം ഉപേക്ഷിക്കണം.\nകോടതികള് അതു കാണണം. കോവിഡിന്റെ മറപറ്റി വലിയ സംഘം പൊലീസും ഉദ്യോഗസ്ഥരും വീടുകളിലേക്ക് അതിക്രമിച്ചു കയറി ഭൂമി ഏറ്റെടുക്കല് നടപടി തുടങ്ങുന്നത് ഇരകള് കൈയുംകെട്ടി നോക്കിനില്‍ക്കുമെന്ന് കരുതാനാവില്ല. വെന്നിയൂരില് അതാണ് കണ്ടത്. പുതുവൈപ്പിലും സമാനമായ അനുഭവമുണ്ടായി. കോവിഡ് പ്രോട്ടോകോള് ഉദ്യോഗസ്ഥര്‍ക്കു ബാധകമല്ലെന്നു ജനങ്ങള് വിശ്വസിക്കണോ? ജനങ്ങളെ കോവിഡിനെക്കാള് ഭയപ്പെടുത്തുന്ന കുടിയൊഴിപ്പിക്കലിന് ഇടയാക്കുമ്പോള് ആരും പ്രതിഷേധിച്ചു പോവും.\nസാഹചര്യം കണക്കിലെടുക്കാതെയും സര്‍ക്കാര് സൃഷ്ടിക്കുന്ന പ്രകോപനം കാണാതെയും സമരങ്ങള് വിലക്കാന് വിധി പ്രസ്താവിച്ചാല് അതു നടപ്പിലാവാൻ സാധ്യതയില്ലെന്ന് ആസാദ് ഓർമിപ്പിച്ചു. വിളപ്പില്‍ശാല സമരത്തിന്റെ അനുഭവം ഓര്‍മയില് വേണം. പ്രകോപനങ്ങളില്‍നിന്നു ഭരണകൂടം മാറിയാല് ജനങ്ങള്‍ക്കു പ്രതിഷേധിക്കേണ്ടി വരില്ല.\nPrevious article ജാതിക്കും പുരുഷ മേധാവിത്വത്തിനും മേൽക്കൈയുള്ള സാമൂഹ്യ വ്യവസ്ഥിതിയിൽ സമൂലമായ പരിവർത്തനം വരുത്താനാണ് ഭരണഘടനാ ശില്‍പികൾ പരിശ്രമിച്ചത്: ജസ്റ്റിസ് ഡി വൈ ചന്ദ്രചൂഡ്\nNext article ജാവ പെരെക്ക് ഇന്ത്യന് പാതകളിലെത്തുന്നു\nവലതുപക്ഷം ചെയ്തപ്പോൾ വിമര്‍ശിച്ചില്ലല്ലോ, ഇടതുപക്ഷത്തെ വിമര്‍ശിക്കുന്നതെന്തിന് എന്ന ചോദ്യം രാഷ്ട്രീയ നിരക്ഷരതയുടേതാണ്\nജാതിക്കും പുരുഷ മേധാവിത്വത്തിനും മേൽക്കൈയുള്ള സാമൂഹ്യ വ്യവസ്ഥിതിയിൽ സമൂലമായ പരിവർത്തനം വരുത്താനാണ് ഭരണഘടനാ ശില്‍പികൾ പരിശ്രമിച്ചത്: ജസ്റ്റിസ് ഡി വൈ ചന്ദ്രചൂഡ്


manjrekar praises ravindra jadeja - Malayalam MyKhel\n» അവന് മരണമാസ് താരമാണ്, ഇംഗ്ലീഷ് താരങ്ങളെ വിറപ്പിക്കും, പറഞ്ഞത് തിരുത്തി മുന് ഇന്ത്യന് താരം\nPublished: Saturday, July 6, 2019, 21:29 [IST]\nSanjay Manjrekar calls Ravindra Jadeja street-smart cricketer\nലണ്ടന്: ഇന്ത്യ ശ്രീലങ്ക മത്സരത്തിനിടെ രവീന്ദ്ര ജഡേജയെ പുകഴ്ത്തി മുന് ഇന്ത്യന് താരവും കമന്റേറ്ററുമായ സഞ്ചയ് മഞ്ജരേക്കര്. രവീന്ദ്ര മിടുക്കനായ മരണമാസ് കളിക്കാരനാണെന്ന് മഞ്ജരേക്കര് മത്സരത്തിനിടെ പറയുകയും ചെയ്തു. അതേസമയം ക്രിക്കറ്റ് ആരാധകരെ അമ്പരിപ്പിച്ചിരിക്കുകയാണ് ഈ പ്രസ്താവന. കഴിഞ്ഞ ദിവസം മഞ്ജരേക്കറുമായി ജഡേജ വലിയ വാഗ്വാദം നടത്തിയിരുന്നു. ഇതിന് പിന്നാലെ ജഡേജയ്ക്ക് നിരവധി പേര് പിന്തുണ അറിയിക്കുകയും ചെയ്തു.\nനേരത്തെ എല്ലാം കുറച്ച് മാത്രം അറിയുന്ന കളിക്കാരനെന്ന് ജഡേജയെ കുറിച്ച് മഞ്ജരേക്കര് പറഞ്ഞിരുന്നു. എന്നാല് നിങ്ങളേക്കാള് കൂടുതല് മത്സരങ്ങള് ഞാന് കളിച്ചിട്ടുണ്ടെന്നും, ഒരുപാട് കാലങ്ങളായി നിങ്ങളുടെ വിടുവായത്തം ഞങ്ങള് കേള്‍ക്കുന്നുവെന്നും, ആളുകളെ ബഹുമാനിക്കാന് പഠിക്കണമെന്നും ജഡേജ ഇതിന് മറുപടിയും നല്‍കിയിരുന്നു. ഇത് വലിയ വിവാദമായിരുന്നു. മഞ്ജരേക്കര്‍ക്കെതിരെ ഇതിന് പിന്നാലെ സൈബര് പ്രചാരണം ശക്തമാകുകയും ചെയ്തിരുന്നു.\nഇതിന് പിന്നാലെയാണ് ജഡേജയെ മഞ്ജരേക്കര് പുകഴ്ത്തിയത്. ജഡേദ വേഗമേറിയ പന്തുകളെറിയുന്ന താരമാണെന്നും, ഈ പിച്ചില് അദ്ദേഹത്തിന്റെ പന്ത് നന്നായി തിരിയുന്നുണ്ടെന്നും മഞ്ജരേക്കര് പറഞ്ഞു. സെമി ഫൈനലും ഫൈനലും പരിഗണിക്കുമ്പോള് ജഡേജയാണ് ഉയര്‍ന്ന ശരാശരിയുള്ള താരം. എന്നാല് കുല്‍ദീപിനും ചഹലിനുമാണ് കൂടുതല് വിക്കറ്റുകള് ലഭിച്ചത്. ഇംഗ്ലണ്ടിനെതിരെ കളിക്കുമ്പോള് സ്പിന്നര്‍മാരാണ് ആരാണ് മികച്ചതെന്ന് നോക്കി കോലി കളിപ്പിക്കണമെന്നും മഞ്ജരേക്കര് പറയുന്നു.\nഇന്ത്യ രണ്ട് റിസ്റ്റ് സ്പിന്നര്‍മാരെ കളിപ്പിക്കുന്നത് ഗുണം ചെയ്യില്ല. ഇംഗ്ലണ്ട് അവരെ കൈകാര്യം ചെയ്ത രീതി എല്ലാവരും കണ്ടതാണ്. ഇംഗ്ലണ്ടിനെതിരെ ജഡേജ ഏറ്റവും നല്ല ഓപ്ഷനാണ്. പന്ത് നന്നായി തിരിയുന്ന പിച്ചുകളില് റണ്‍നിരക്ക് കുറയ്ക്കാന് ജഡേജയ്ക്ക് സാധിക്കും. മോര്‍ഗന്, സ്‌റ്റോക്‌സ് എന്നിവര്‍ക്കെതിരെ നന്നായി പന്തെറിയാനും ജഡേജയ്ക്ക് സാധിക്കും. അദ്ദേഹം ടീമിന് കരുത്താണ്. കോലി ശരിയായ സമയത്ത് തന്നെ ജഡേജയെ കളിപ്പിക്കുമെന്നാണ് പ്രതീക്ഷിക്കുന്നതെന്നും മഞ്ജരേക്കര് പറഞ്ഞു.\nStory first published: Saturday, July 6, 2019, 21:29 [IST]


നിലമ്പൂരിലെ യു.ഡി.എഫ് സ്ഥാനാർത്ഥി വി.വി പ്രകാശ് അന്തരിച്ചു\nPublished on : 29 Apr, 2021 , 3:54 am\nനിലമ്പൂരിലെ യു.ഡി.എഫ്. സ്ഥാനാര്‍ഥി വി.വി പ്രകാശ് (56) അന്തരിച്ചു. ഹൃദയാഘാതത്തെ തുടര്‍ന്ന് ഇന്ന് പുലർച്ചെയായിരുന്നു മരണം. മഞ്ചേരി ആശുപത്രിയിലെത്തിച്ചെങ്കിലും രക്ഷിക്കാനായില്ല.ഡി.സി.സി. പ്രസിഡന്റ് കൂടിയായിരുന്നു.\nരാത്രി ഹൃദയാഘാതത്തെ തുടര്‍ന്ന് എടക്കരയിലെ വീട്ടില്‍നിന്ന് എടക്കരയില് തന്നെയുള്ള ആശുപത്രിയിലെത്തിച്ചു. പിന്നീട് സ്ഥിതി ഗുരുതരമായതിനെത്തുടര്‍ന്ന് മഞ്ചേരിയിലെ സ്വകാര്യ ആശുപത്രിയില് പ്രവേശിപ്പിക്കുകയായിരുന്നു. തെരഞ്ഞെടുപ്പ് ഫലം വരാൻ രണ്ട് ദിവസം മാത്രം ബാക്കിനിൽക്കെയാണ് അന്ത്യം. നിലമ്പൂരിൽ വി.വി പ്രകാശ് വിജയിക്കുമെന്ന കണക്കൂകൂട്ടലിലായിരുന്നു കോൺഗ്രസ് പ്രവർത്തകർ.\nഹൈസ്‌കൂള് പഠനകാലത്തു തന്നെ കെ എസ്.യു പ്രവര്‍ത്തകനായിരുന്നു. ഏറനാട് താലൂക്ക് ജനറല് സെക്രട്ടറി, മലപ്പുറം ജില്ലാ ജനറല് സെക്രട്ടറി, ജില്ലാ പ്രസിഡന്റ് കെഎസ്‌യു, യൂത്ത് കോണ്‍ഗ്രസ് സംസ്ഥാന ജനറല് സെക്രട്ടറി എന്നീ ചുമതലകള് വഹിച്ചിട്ടുണ്ട്. അദ്ദേഹത്തിന്റെ മരണത്തിൽ രാഷ്ട്രീയ സാമൂഹിക മേഖലകളിലെ പ്രമുഖർ അനുശോചനം അറിയിച്ചു.\nനിലമ്പൂർ എം.എൽ.എയും എൽ.ഡി.എഫ് സ്ഥാനാർത്ഥിയുമായ പി.വി അൻവറും വി.വി പ്രകാശിന്റെ മരണത്തിൽ അനുശോചനം രേഖപ്പെടുത്തി. അവിശ്വസനീയം…പ്രിയ സുഹൃത്ത് ശ്രീ വി.വി പ്രകാശിന് കണ്ണീരോടെ വിട…ആദരാഞ്ജലികള്’ എന്നാണ് അന്‍വര് ഫേസ്ബുക്കില് കുറിച്ചത്. എടക്കര പരേതനായ കുന്നുമ്മല് കൃഷ്ണന് നായരുടെയും സരോജിനിയമ്മയുടെയും മകനാണ് പ്രകാശ്.\nADV VV Prakash